SunOnline: Emme fahun "New Mutants" ge trailer aammu kohfi\nއެންމެފަހުން "ނިއު މިއުޓެންޓް"ގެ ޓްރެއިލާ އާންމުކޮށްފި\nއަހުމަދު ޖައިޝަން 07 Jan 2020, 09:15\nނިއު މިއުޓަންޓްސްގެ ޓްރެއިލަރުން މަންޒަރެއް ---\nފިލްމަށް ހަދާނެ ގޮތެއް ނޭނގި އެތައް އަހަރުތަކެއް ވޯލްޓުގައި ބާއްވާފައިވާ އެކްސް މެންގެ ސްޕިން އޮފް ފިލްމު "ދަ ނިއު މިއުޓެންޓްސް" ނެރެން ތައްޔާރުކޮށް އެންމެ ފަހުން ޓްރެއިލާ އާންމުކޮށްފި އެވެ.\nޓްވެންޓިއެތު ސެންޗުރީ ފޮކްސް ޕްރޮޑަކްޝަންގެ ދަށުން ނެރުމަށް ތައްޔާރުވެފައިވާ ބިރުވެރި ސުޕަހީރޯ ފިލްމަކޫ 2017 ވަނަ އަހަރުގައި ޝޫޓުކޮށް ތައްޔާރުކޮށްފައިވާ ފިލްމެކެވެ. އެހެންނަމަވެސް ޑިޒްނީ އާއި ފޮކްސްގެ ދެމެދުގެ މުއާމަލާތްތަކާއި ޑިޒްނީއިން އެކުންފުނި ގަތުމާ ގުޅިގެން، ނިއު މިއުޓަންޓްސްއަށް ހަދާނެ ގޮތެއް ނެތިގެން އޮތީ "ބޮޑު ފޮށްޓަށް"ލައި ތަޅު އަޅުވައިފަ އެވެ.\nމާވެލް ސިނެމޭޓިކް ޔުނިވާސްގެ ތެރޭގައި އެކްސްމެންގެ ޔުނިވާސް ހިމެނުނަސް މީގެކުރީން އެކްސްމެން އޮތީ ފޮކްސްގެ ދަށުގަ އެވެ. އެހެންނަމަވެސް މާވެލްގެ އެހެން ޕްރޮޑަކްޓްތައް އޮތީ ޑިޒްނީ އަތުގައެވެ. ހުރިހާ އުފެއްދުންތަކެއް އެއް ކުންފުންޏެއްގެ ދަށަށް ގެނައުމުން މިހާރު ތައްޔާރުވަމުން ދަނީ އަންނަ އޭޕްރިލް މަހުގައި ނިއު މިއުޓަންޓް ދައްކަން ފަށާށެވެ.\nއެ ފިލްމު އެންމެ ފުރަތަމަ ދެއްކުމަށް ނިންމީ 2018 ވަނަ އަހަރުގަ އެވެ. ނަމަވެސް އެކަން ކާމިޔާބުވާގޮތެއް ނުވި އެވެ.\nޑިޒްނީއިން ވަނީ އެ ފިލްމުގެ މުޅީން އާ ޓްރެއިލަރެއް ދާދި ފަހުން އާންމުކޮށްފަ އެވެ. އެގޮތުން އެ ޓްރެއިލަރުން ފެންނަ ގޮތުގައި އެކްސްމެންގެ ޔުނިވާސްއަށް އާ ކެރެކްޓަރުންތަކެއް ތައާރަފުކުރާނެއެވެ. އަދި އެ ފިލްމަކީ ބެލުންތެރިން ބިރުގަންނަވާލާނެ ފިލްމެއް ކަމުގެ ޔަގީންކަން ވަނީ ޓްރެއިލަރުން ފެނިގެންގޮސްފަ އެވެ.\nނިއު މިއުޓަންޓް ފިލްމުގެ ލީޑް ރޯލުން ފެނިގެންދާނީ މެއިސީ ވިލިއަމްސް އާއި ޗާލީ ހީޓަން އާއި އާންޔާ ޓޭލާ ޖޯއި އަދި ހެންރީ ޒާގާ އެވެ.


BREAKING: Leak vi audio thakuge thereygai jinaaee kusheh himeneythee fuluhun ekan balan fashaifi - One Online\nރައްޔިތުންގެ މަޖިލިސް މިއަހަރަށް ހުޅުވުމުގެ ރަސްމިއްޔާތަށް ޓޫރިޒަމް މިނިސްޓަރު އަލީ ވަހީދުު ވަޑައިގަންނަވަނީ --- ވަން ފޮޓޯ/ މުހައްމަދު އައުޒަމް\nލީކުވި އޯޑިއޯތަކުގެ ތެރޭގައި ޖިނާއީ ކުށެއް ހިމެނޭތީ ފުލުހުން އެކަން ބަލަން ފަށައިފި\nލީކު ކޮށްލާފައިވާ ސަރުކާރުގެ ޓޫރިޒަމް މިނިސްޓަރު އަލީ ވަހީދު ކަމަށް ބުނާ މީހަކާއި އިތުރު ބަޔަކާ ދެމެދު ދައްކާފައިވާ އޯޑިއޯތަކުގެ ތެރޭގައި ޖިނާއީ ކުށެއް ހިމެނޭތީ އެކަން ބަލަމުން އަންނަ ކަމަށް ފުލުހުން ބުނެފިއެވެ.\nލީކު ވެގެން އުޅޭ އޯޑިއޯތަކާ ގުޅިގެން ފުލުހުން ބުނީ، ލީކު ވެގެން އުޅޭ އޯޑިއޯތަކާ ގުޅޭގޮތުން ފުލުހުންނަށް މައްސަލައެއް ހުށަހަޅާފައި ނެތް ކަމަށެވެ. ނަމަވެސް އޯޑިއޯތަކުގެ ތެރޭގައި ޖިނާއީ ކުށުގެ އަމަލެއް ހިމެނޭ ފަދަ އޯޑިއޯއެއް ފާހަގަކުރެވިފައިވާތީ ކަމާބެހޭ ފަރާތްތަކާއި ގުޅިގެން އެ އޯޑިއޯއާގުޅޭ ކަންކަން އިތުރަށް ސާފު ކުރަމުންދާ ކަމަށް ބުންޏެވެ.\nފުލުހުން ބަލަމުންދަނީ އޯޑިއޯގައި ދައްކާފައިވާ ކޮން ވާހަކައަކާ ގުޅޭ މައްސަލައެއް ކަމެއް ނޭނގެއެވެ.\nޓުވިޓާ އެކައުންޓަކުން މިހާތަނަށް ވަނީ މިނިސްޓަރު އަލީ ވަހީދު ކަމަށް ބުނާ މީހަކު ދައްކާފައިވާ ވާހަކަތަކެއްގެ އެތިއެތި ކޮޅުން ފަސް އޯޑިއޯ ކުލިޕެއް ލީކު ކޮށްލައިފައެވެ. އެކި އޯޑިއޯ ކުލިޕުތަކުގައި ހުރީ އެކި ވާހަކަ ތަކެވެ. އޭގެ ތެރޭގައި، ހެލްތު މިނިސްޓަރު އަބްދުﷲ އަމީނާ ގުޅޭ ގޮތުންނާއި އެޑިޔުކޭޝަން މިނިސްޓަރު ޑރ. އައިޝަތު އަލީއާ ގުޅޭ ގޮތުން ވަރަށް ހުތުރުކޮށް ދައްކަވާފައިވާ ވާހަކަތަކެއް ހިމެނެއެވެ.\nމީގެ އިތުރުން ޓްރާންސްޕޯޓު މިނިސްޓަރު، އައިޝަތު ނަހުލާއާ ފޯނުން ގުޅުއްވައި ބޭއަދަބީކޮށް ވާހަކަދައްކަވާ އޯޑިއޯ އަކާއި ފާހިޝް އަމަލު ތަކެއް ކުރާން ވާހަކަދައްކަވާ އިރު ކޮރަޕްޝަނުގެ އަމަލުތަކެއް ހިންގަވާން ރާއްވަވާ އަޑުވެސް އެއް އޯޑިއޯއަކުން އިވެއެވެ.\nއެ އޯޑިއޯތައް ގުޅިގެން އަލީ ވަހީދު ވަނީ ތަކުރާރުކޮށް އެއީ ސައްހަ އޯޑިއޯތަކެއް ނޫން ކަމަށް ވިދާޅުވެފައެވެ. އަދި ފުރިހަމަ ތަހުގީގެއް ކުރުމުން ހަގީގަތް ސާފުވާނެ ކަމަށް ވިދާޅުވެފައިވެއެވެ.\nމި މައްސަލައިގައި އާންމުންގެ ކަންބޮޑުވުންތަކެއް ހުރި ނަމަވެސް މިކަމާގުޅޭ ގޮތުން ދައުލަތުގެ އެއްވެސް މުއައްސަސާއަކުން އަދި އެއްޗެއް ބުނެފައެއް ނުވެއެވެ.


އިމާމް މުސްލިމް – رحمه الله – – DhiSalafiyyah\nޤުޝައިރުއަކީ ޢަރަބި ޤަބީލާއަކަށް ކިޔާނަމެކެވެ. އަދި ނައިސާބޫރަކީ ޚުރާސާނުގެ އެންމެ ރީތި ރަށްތަކުގެ ތެރެއިން މަޝްހޫރު އެއްރަށެވެ. އެތަނުގައި ހެޔޮކަމާއި ޢިލްމު އެކުލެވިގެންވެއެވެ. އެކަލޭގެފާނު އުފަންވެވަޑައިގަތީ ހިޖުރައިން 206 އަހަރުގައެވެ. އެއީ މީލާދީ ގޮތުން 821 ވަނަ އަހަރެވެ.\nޅަފަތުގެ ދުވަސްވަރާއި ބޮޑުފުޅުވުން:\nއިމާމު މުސްލިމު ބޮޑުފުޅުވީ ތަޤުވާވެރިކަމާއި ޢިލްމާއި ކާމިޔާބީގެ ގެއެއްގައެވެ. އެހެނީ އެކަލޭގެފާނުގެ ބައްޕާފުޅު ޙައްޖާޖު ބުން މުސްލިމު އަލްޤުޝައިރިއްޔުއަކީ ޢިލްމަށް ލޯބިފުޅުކުރެއްވި ބޭކަލެކެވެ. އަދި ޢިލްމުވެރިންގެ މަޖްލިސްތަކަށް ޙާޟިރުވި ބޭކަލެއްވެސްމެއެވެ. އީމާން ތެރިކަމާއި އުފާވެރިކަމުގެ އެފަދަ ޖައްވެއްގައި އިމާމު މުސްލިމު ބޮޑުފުޅުކުރައްވާ ތަރުބިއްޔަތުކުރެއްވިއެވެ. އިމާމު މުސްލިމު (رحمه الله تعال) ޢިލްމު ޙާޞިލްކުރުމުގެ ދަތުރުފުޅު ޢުމުރުފުޅުން ވަރަށް ކުޑައިރު ފައްޓަވައިފިއެވެ. ޙަދީޘް އަޑުއައްސަވަން ފެއްޓެވިއިރު އެކަލޭގެފާނުގެ ޢުމުރުފުޅުން ބާރަ އަހަރަށް ވުރެ ބޮޑެއްނުވާނެއެވެ.\n“އެކަލޭގެފާނު ފުރަތަމަ ޙަދީޘް ހިތުދަސްކުރައްވާ ކިއުއްވަން ފެއްޓެވީ ޢުމުރުފުޅުން އަށާރަ އަހަރުގައި ޔަޙްޔާ ބިން ޔަޙްޔާ އައްތަމީމީގެ އަރިހުންނެވެ. އަދި ޢުމުރުފުޅުން ވިހި އަހަރުގައި ޙައްޖުގެ އަޅުކަން އަދާކުރެއްވިއެވެ. އޭރު އެކަލޭގެފާނުގެ ތުނބުޅިފުޅުވެސް ނުފަޅައެވެ.”\nއިމާމު މުސްލިމުގެ ޝައިޚުން:\nއިމާމު މުސްލިމު رحمه الله تعال ގެ ވަރަށް ގިނަ ޝައިޚުން ވެއެވެ. އެގޮތުން އެކަލޭގެފާނުގެ ޝައިޚުންގެ ޢަދަދު 220 އަރައެވެ. އެކަލޭގެފާނު މައްކާގައި عبد الله بن مسلمة القعنبي އަށް ޙަދީޘްފުޅުތައް ކިޔައިދެއްވިއެވެ. އަދި އެއީ އެކަލޭގެފާނުގެ އެންމެ ބޮޑު ޝައިޚެވެ. އަދި ކޫފާއާއި ޢިރާޤާއި މައްކާއާއި މަދީނާ އަދި މިޞްރުގެ ޝައިޚުންގެ އަރިހުންވެސް ކިޔަވައި ވިދާޅުވިއެވެ. އެކަލޭގެފާނުގެ ޝައިޚުންގެ ތެރެއިން އެންމެ ފާހަގަކޮށްލެވޭ ބޭކަލުންނަކީ:\n– يحيى بن يحيى النيسابوري\n– سعيد بن منصور\n– أحمد بن حنبل\n– إسحاق بن راهويه\n– أبو خيثمة زهير بن حرب\n– أبو كريب محمد بن العلاء\n– أبو موسى محمد بن المثنى\n– هناد بن السري\n– محمد بن يحيى بن أبي عمر\n– محمد بن يحيى الذهلي\n– عبد الله الدَّارِمِي\n– إسحاق الكوسج\nއިމާމު މުސްލިމުގެ ދަރިވަރުން:\n– علي بن الحسن بن أبي عيسى الهلالي މިއީ އެކަލޭގެފާނުގެ ދަރިވަރުންގެ ތެރެއިން އެންމެ ގިނަ ދުވަސްވީ ދަރިވަރެވެ.\n– محمد بن عبد الوهاب الفرَّاء މިއީ އިމާމު މުސްލިމުގެ ޝައިޚެކެވެ. ނަމަވެސް އެކަލޭގެފާނުގެ ޞަޙީޙުގައި މި ޝައިޚުގެ ކިބައިން ރިވާކުރައްވާފައެއް ނުވެއެވެ.\n– الحسين بن محمد القباني\n– أبو بكر محمد بن النضر بن سلمة الجارودي\n– علي بن الحسين بن الجنيد الرازي\n– صالح بن محمد جزرة\n– أبو عيسى الترمذي\n– أحمد بن المبارك المُسْتَمْلِي\n– عبد الله بن يحيى السرخسي القاضي\n– نصر بن أحمد بن نصر الحافظ\nއަދި މީގެ އިތުރުންވެސް އެތަކެއް ދަރިވަރުންނެއް ވެއެވެ.\nއިމާމު މުސްލިމު ލިޔުއްވި ފޮތްތައް:\nއިމާމު މުސްލިމު رحمه الله تعال ވަނީ ވަރަށް ގިނަ ފޮތްތަކެއް ލިޔުއްވާފައެވެ. އޭގެ ތެރެއިން ބައެއް ފޮތްތައް ފެންނާކަށް ނެތެވެ. އަދި އަނެއްބައި ފޮތްތައް ވަނީ ގެއްލިފައެވެ. ފެންނަން ހުރި ފޮތްތަކުގެ ތެރޭގައި:\n– صحيح مسلم މިއީ އެކަލޭގެފާނުގެ އެންމެ މަޝްހޫރު ފޮތެވެ.\nއިމާމު މުސްލިމަށް ޢިލްމުވެރިން ކިޔުއްވާފައިވާ ޘަނާ:\n– أبو قريش الحافظ ވިދާޅުވިއެވެ.\n“محمد بن بشار ވިދާޅުވަނިކޮށް ތިމަންނަ އަޑުއެހީމެވެ. ދުނިޔެ ހިތުދަސްކުރެއްވީ ހަތަރު މީހުންނެވެ؛ ރައްޔުގައި އުޅުއްވި أبو زرعة އާއި، ނައިސާބޫރުގައި އުޅުއްވި مسلم އާއި، ސަމަރުގަންދުގައި އުޅުއްވި عبد الله الدَّارِمِي އާއި، ބުޚާރާގައި އުޅުއްވި محمد بن إسماعيل އެވެ.”\n– أبو عبد الله الحاكم ގެ އަރިހުން ވާރިދުވެގެންވެއެވެ. محمد بن عبد الوهاب الفراء ވިދާޅުވިއެވެ.\n“مسلم بن الحجاج ވަނީ މީސްތަކުންގެ ޢިލްމުވެރިޔާކަމުގައެވެ. އަދި ޢިލްމު ރައްކާތެރިކުރެއްވި ކަންޒެއްކަމުގައެވެ.”\n– الحافظ أبو علي النيسابوري ވިދާޅުވިއެވެ.\n“ޙަދީޘް ޢިލްމުގައި އިމާމު މުސްލިމުގެ ފޮތަށް ވުރެ ޞައްޙަ ފޮތެއް އުޑު ދަށުގައި ނުވެއެވެ.”\n– صديق بن حسن القنوجي (صاحب أبجد العلوم) ވިދާޅުވިއެވެ.\n“الإمام مسلم بن الحجاج القشيري البغدادي އަކީ ޙަދީޘްފުޅުތައް ހިތުދަސްކުރެއްވި އެއް އިމާމެވެ. އެންމެ ބޮޑަށް ދެނެވަޑައިގަންނަވާ މުޙައްދިޘެވެ. ބުޚާރީއަށްފަހު ޚުރާސާނުގައި ހުރި ޙަދީޘް ޢިލްމުގެ އިމާމެވެ.”\n– أحمد بن سلمة ވިދާޅުވިއެވެ.\n“أبو زرعة އާއި أبو حاتم އެ ދެބޭކަލުންގެ ޒަމާނުގައި އިމާމު މުސްލިމުގެ އަރިހަށް ޞައްޙަ ޙަދީޘް ހޯއްދެއްވުމަށް ވަޑައިގަންނަވާތީ ދެކެވަޑައިގަތީމެވެ.”\nއިމާމު މުސްލިމު އަވަހާރަވީ ޢުމުރުފުޅުން 55 އަހަރުގައެވެ.\nއަވަހާރަވީ އަދި ފަސްދާނުލެވުނީ ހިޖުރައިން 261 (މީލާދީ ގޮތުން 875) ވަނަ އަހަރު ނައިސާބޫރުގައެވެ.\nرحمه الله سبحانه رحمة واسعة، وجزاه عن المسلمين خير الجزاء.


ޖޮބް ސެންޓަރ އޮފިސަރ، ނ. މަނަދޫ\nޖޮބް ސެންޓަރ އޮފިސަރ، ނ. މަނަދޫ މުއްދަތު ހަމަވެފައި\nBusiness Center Corporation Limited\nސަރވިސް އެލަވަންސް: 1،500.00 ރުފިޔާ\nސަޕޯރޓިންގ އެލަވަންސް: 700.00 ރުފިޔާ\nނ. މަނަދޫ ބިޒްނަސް ސެންޓަރ\n22 ސެޕްޓެމްބަރ 2021 ވަނަ ދުވަހުގެ 15:00 އަށް\nމިމަޤާމަށް ޝައުގުވެރިވާ ފަރާތްތަކުން 22 ސެޕްޓެމްބަރ 2021 ގެ 15:00 ގެ ކުރިން ވަޒީފާއަށް އެދޭ ލިޔެކިއުންތައް [email protected] އަށް އީމެއިލް ކުރެއްވުން އެދެމެވެ. މި މަގާމްގެ މަސްއޫލިއްޔަތު އަދި ޝަރުތުތައް މި އިއުލާނާއި އެކު އެއްކަރުދާށް ކުރެވިފައިވާނެއެވެ.\n1.\tވަޒީފާއަށް އެދޭ ފޯމު (ފުރިހަމަ ކުރެއްވުމަށްފަހު)\n2.\tވަޒީފާއަށް އެދޭފަރާތުގެ ވަނަވަރު (ސީވީ)\n3.\tތައުލީމީ ސެޓްފިކެޓްގެ ކޮޕީއާއި ޓްރާންސްކްރިޕްޓްގެ ކޮޕީ\n4.\tދިވެހިރައްޔިތެއް ކަން އަންގައިދޭ ކާޑުގެ ކޮޕީ\n5.\tސްކޫލް ލީވިން ސެޓްފިކެޓް (ލިބިފައިވާނަމަ)\n6.\tޕޮލިސް ސެޓްފިކެޓް\n7.\tވަޒީފާއެއްގައި އުޅުއްވާ ނުވަތަ އުޅުއްވާފައިވާ ބޭފުޅެއް ނަމަ ވަޒީފާ އަދާކުރައްވާ ނުވަތަ އަދާކުރެއްވި ތަނުގެ ރަސްމީ ލިޔުމެއް\n8.\tދަޢުލަތުގެ އެއްވެސް އިދާރާއަކަށް ޚިދުމަތް ކުރަން ޖެހިފައިވާނަމަ، އެ އިދާރާއަކުން ބިޒްނަސް ސެންޓަރ ކޯޕަރޭޝަންގެ ވަޒީފާއަށް ދޫކޮށްދޭނެކަމުގެ ލިޔުމެއް\n13,000 ރުފިޔާ - 15,000 ރުފިޔާ\n6,000 ރުފިޔާ - 8,000 ރުފިޔާ\n7,000 ރުފިޔާ - 10,000 ރުފިޔާ


Kudakudhin gaanoonaa hilaafu vegen hushahelhunu mahsalathah dhashah\nކުޑަކުދިން ގާނޫނާ ހިލާފުވެގެން ހުށަހެޅުނު މައްސަލަތައް ދަށަށް\nކުށުގެ ވެއްޓަށް ކުޑަ ކުދިންނާ ފުރާވަރުގެ ކުދިން ދިޔުން ހުއްޓުވުމަށް ފުލުހުން ހިންގި ރެޑީ ކޭމްޕެއްގެ ތެރެއިން.\nމިދިޔަ އަހަރާއި އަޅާބަލާއިރު، މިއަހަރުގެ ފުރަތަމަ ހަ މަސްދުވަހު ޖުވެނައިލް ޖަސްޓިސް ޔުނިޓަށް ހުށަހެޅުނު މައްސަލަތައް މަދުވެއްޖެ އެވެ.\nހޯމް މިނިސްޓްރީން މިއަދު ބުނީ މިއަހަރުގެ ފުރަތަމަ ހަ މަސްދުވަހު ގާނޫނާ ހިލާފްވެގެން ޖުވެނައިލް ޖަސްޓިސް ޔުނިޓަށް ހުށައެޅިފައިވަނީ 155 ކުއްޖެއްގެ މައްސަލަ އެވެ. އެއީ މިދިޔަ އަހަރުގެ ފުރަތަމަ ހަ މަސްދުވަހާއި އަޅާބަލާއިރު، މި 17.6 ޕަސަންޓު ދަށް އަދަދެކެވެ.\nނަމަވެސް، މިއަހަރުގެ ފުރަތަމަ ހަ މަސްދުވަހުގެ ތެރޭގައި ހުށަހެޅުނު މައްސަލަތަކުގެ އަދަދު ދަށަސް، ކުށްކުރާން ދިމާވާ ސަބަބުތައް ގިނަކަން ޖުވެނައިލް ޖަސްޓިސް ޔުނިޓަށް ވަނީ ފާހަގަކުރެވިފައިވާކަމަށް މިނިސްޓްރީން ބުނެފައިވެ އެވެ.\nއެގޮތުން، މިއަހަރުގެ ފުރަތަމަ ހަ މަސްދުވަހު ކުށް ތަކުރާރުކޮށްގެން 79 ކުއްޖެއްގެ މައްސަލަ ވަނީ ހުށަހެޅިފަ އެވެ.\nމިއަހަރުގެ ފުރަތަމަ ހަމަސްދުވަހަށް ބަލާއިރު އެންމެ ގިނައިން ހުށަހެޅިފައިވަނީ އުމުރުން 16 އަހަރާއި 18 އަހަރާ ދެމެދުގެ ކުދިންގެ މައްސަލަތަކެވެ. އެންމެ ގިނައިން ހުށަހެޅިފައިވަނީ ފިރިހެން ކުދިންގެ މައްސަލަތަކެވެ. އެއީ ހުށަހެޅުނު މައްސަލަތަކުގެ 95 ޕަސަންޓެވެ.\nއޭގެ އިތުރުން އެ ޔުނިޓަށް ހުށަހެޅުނު މައްސަލަތަކުގެ ތެރޭގައި ތަފާތު ސަބަބުތަކާހުރެ ސްކޫލުން ވަކިވެފައިވާ 65 ކުއްޖެއްގެ މައްސަލަ ހިމެނެ އެވެ. މީގެއިތުރުން ސްކޫލް ނިންމާފައިވާ 39 ކުއްޖެއްގެ މައްސަލައާއި، ސްކޫލްގައި ތައުލީމް ހާސިލްކުރަމުންދިޔަ 29 ކުއްޖެއްގެ މައްސަލަ ޖުވެނައިލް ޖަސްޓިސް ޔުނިޓަށް ވަނީ ހުށަހަޅާފަ އެވެ.\nމިއަހަރުގެ ފުރަތަމަ ހަ މަސްދުވަހު ހުށަހެޅުނު މައްސަލަތަކުގެ ތެރޭގައި އެންމެ ގިނައީ މަސްތުވާތަކެއްޗާ ގުޅުންހުރި މައްސަލަތަކެވެ. އެފަދަ 55 ކުއްޖެއްގެ މައްސަލަ ހުށައެޅިފައިވެ އެވެ. މީގެއިތުރުން ވައްކަމާއި، ފޭރުމާއި، މާރާމާރީގެ މައްސަލަތައްވެސް ހުށަހެޅިފައިވެ އެވެ.\nނަމަވެސް، ތޫނު ހަތިޔާރު ގެންގުޅުމުގެ މައްސަލަތައް ވަރަށް ބޮޑަށް މަދުވެފައިވާކަމަށް މިނިސްޓްރީން އިތުރަށް ބުންޏެވެ. މިއަހަރުގެ ފުރަތަމަ ހަ މަސްދުވަހު ހުށައެޅިފައިވަނީ އެފަދަ ހަތަރު މައްސަލަ އެވެ. މިދިޔަ އަހަރު ތޫނު ހަތިޔާރު ގެންގުޅުމުގެ 13 މައްސަލައެއް ޖުވެނައިލް ޖަސްޓިސް ޔުނިޓަށް ހުށައެޅިފައިވެ އެވެ.\nމަސްތުވާތަކެތި ޖުވެނައިލް ކޯޓް ކުށްކުރުން + ކުޑަކުދިން މިނިސްޓްރީ އޮފް ހޯމް އެފެއާޒް\nކުށްކުރާ ކުޑަކުދިންނަށް އަވަސް ފިޔަވަޅު އަޅަން ގަވާއިދެއް\nކުދިން ލައްވާ ނުރައްކާތެރި އަމަލު ހިންގާ ސަގާފަތެއް އުފެދެނީ\nކުޑަކުދިންގެ އަދުލުގެ ބިލާއި ހައްގުތަކުގެ ބިލު މަޖިލީހަށް ހުށަހަޅައިފި


Foarigadha Kulhumakah Fahu Liverpool Mi Seasonge Champions Leaguge Furathama Molhu Hoadhaifi - Vaguthu\nފޯރިގަދަ ކުޅުމަކަށްފަހު ލިވަޕޫލް މި ސީޒަނުގެ ޗެމްޕިއަންސް ލީގުގެ ފުރަތަމަ މޮޅު ހޯދައިފި\n3 މަސް ކުރިން ( އޮކްޓޯބަރ 3, 2019 )\nޔުއެފާ ޗެމްޕިއަންސް ލީގުގައި ވާދަވެރި ކުޅުމަކަށްފަހު، މުބާރާތުގެ މިދިޔަ ސީޒަނުގެ ފަޚުރުވެރި ޗެމްޕިއަނުން، ލިވަޕޫލް އެމީހުންގެ ފުރަތަމަ މޮޅު ހޯދައިފިއެވެ. އަމިއްލަ ދަނޑުގައި ލިވަޕޫލް އިން ވަނީ ފޯރިގަދަ ކުޅުމަކަށް ފަހު މިރޭ ސަލްޒްބާގް 3-4 ގެ ނަތީޖާއަކުން ބަލިކޮށްފައެވެ.\nރަށުން ބޭރުގައި ފުރަތަމަ މެޗުގައި އިޓަލީގެ ނަޕޯލީގެ އަތްދަށުވުމުގެ ސަބަބުން ލިވަޕޫލުން މިރޭ އަމިއްލަ ދަނޑުގައި ނުކުތީ މޮޅުވުމުގެ ވަރުގަދަ ރޫހަކާއި އެއްކޮށެވެ. އެގޮތުން މިރޭގެ މެޗުގެ ފުރަތަމަ ހާފުގައި ވަރުގަދައަށް މެޗު ފައްޓައި ލިވަޕޫލް އިން ވަނީ3ލަނޑު ޖަހާފައެވެ.\nއެ ޓީމުގެ ފުރަތަމަ ލަނޑު މެޗުގެ9ވަނަ މިނެޓުގައި ސާޑިއޯ މާނޭ ކާމިޔާބު ކޮށްދިން އިރު، ޒުވާން ޑިފެންޑަރު އެންޑްރިއު ރޮބަޓްސަން ވަނީ މެޗުގެ 25 ވަނަ މިނެޓުގައި އެ ޓީމުގެ ލީޑު އިތުރަށް ފުޅާކޮށްފައެވެ. ލިވަޕޫލްގެ3ވަނަ ލަނޑު ތިންވަނަ ލަނޑު ޖެހީ އެ ޓީމުގެ ތަރި، މިސްރުގެ މުހައްމަދު ސަލާހުއެވެ. އެ ލަނޑަށް މާ ގިނަ އިރުތަކެއް ނުވަނީސް ސަލްޒްބާގްގެ ހީ ޗަން ވަންގް ވަނީ އެ ޓީމުގެ ފުރަތަމަ ލަނޑު ޖަހާފައެވެ.\nޙައިރާންކުރަނިވި ގޮތަކަށް އޮސްޓްރިއާ ލީގުގެ ޗެމްޕިއަނުން، ސަލްޒްބާގް ވަނީ ގާތްގާތުގައި ދެލަނޑު ޖަހައި ދެ ވަނަ ހާފުގައި ނަތީޖާ ހަމަހަމަ ކޮށްފައެވެ. އެލަނޑުތައް އެ ޓީމަށް ކާމިޔާބު ކޮށްދިނީ ޓަކޫމީ އާއި ހާލަންޑްއެވެ. ނަމަވެސް، ލިވަޕޫލް ވަނީ ހިތްވަރާ އެކު ކުޅެ މެޗުގެ 69 ވަނަ މިނެޓުގައި ފިރްމީނޯގެ އެހީތެރިކަމާއެކު ސަލާހު ކާމިޔާބުކޮށްދިން ލަނޑުން، މިރޭގެ މުހިއްމު މެޗުން މޮޅުވެފައެވެ.\nމި ނަތީޖާއާއި އެކު ޗެމްޕިއަންސް ލީގުގެ ގްރޫޕު އީ ގައި ލިވަޕޫލް މިވަގުތު އޮތީ3ޕޮއިންޓާއި އެކު3ވަނައިގައެވެ. މިގްރޫޕުގެ އެއްވަނައިގައި އޮތީ4ޕޮއިންޓާ އެކު ނަޕޯލީ އެވެ. މިރޭގެ މެޗުން ބަލިވި ސަލްޒްބާގް އޮތީ ލަނޑުގެ ތަފާތުން ލިވަޕޫލަށް ވުރެ ކުރީގައި،2ވަނައިގައެވެ.\nމިރޭ ޗެމްޕިއަންސް ލީގުގައި ކުޅެވުނު ބައެއް އެހެން މެޗުތަކަށް ބަލާއިރު ގްރޫޕު އެޗް ގައި ޓަމީ އަބްރަހަމް އާއި ވިލިއަން ގެ ލަނޑުތަކުން ޗެލްސީ އިން ވަނީ ފްރާންސްގެ ލިލް 2-1 ގެ ނަތީޖާއަކުން ބަލިކޮށްފައެވެ. މި ގްރޫޕުގައި ހޮލެންޑުގެ ވަރުގަދަ ބާރު، އަޔެކްސް މިރޭ ކުޅުނު މެޗުން ވަނީ 3-0 ގެ ނަތީޖާއަކުން ސްޕެއިންގެ ވެލެންސިއާ ބަލިކޮށްފައެވެ. ކުޅުނު2މެޗުވެސް ކާމިޔާބުކޮށް ޒުވާން މޮޅެތި ކުޅުންތެރިންތަކެއް ހިމެނޭ އަޔެކްސް މި ގްރޫޕުގެ އެއްވަނައިގައި އޮތީ6ޕޮއިންޓާ އެކީގައެވެ. ޗެލްސީ މިރޭ ހޯދި3ޕޮއިންޓާ އެކީ އޮތީ2ވަނައިގައެވެ.\nގްރޫޕު ޖީ ގައި މިރޭ ރަށުން ބޭރުގައި ކުޅެ ފްރާންސް ގެ ލިޔޯން ވަނީ 2-0 ގެ ނަތީޖާއަކުން ރަސެންބޯލްސްޕޯޓް ލެޕްޒިގްގެ މައްޗަށް ކުރިހޯދާފައެވެ. މި ގްރޫޕުގައި ކުޅެވުނު އަނެއް މެޗުގައި ޒެނިތް ވަނީ 1-3 ކުން ބެނެފީކާ ބަލިކޮށްފައެވެ. ގްރޫޕު ސްޓޭޖުގެ2މެޗު ކުޅެވުނު އިރު ޒެނިތް އާއި ލިޔޯންވެސް4ޕޮއިންޓް ހޯދާފައިވާއިރު މިގްރޫޕުގެ އެއްވަނައިގައި ޒެނިތް މިވަގުތަށް އޮތީ ޖެހި ލަނޑުގެ ތަފާތުންނެވެ.\nޔުނައިޓެޑް ބަލިކޮށް ލިވަޕޫލް ހުއްޓުމެއް ނެތި ކުރިއަށް\n2021 ގެ އެފްރިކަން ކަޕް އޮފް ނޭޝަންސް އަހަރުގެ ކުރީކޮޅު ބާއްވަން ނިންމައިފި


ދެބެންގެ ދެދަރި ކުދީންނާ މުޢާމަލާތްކުރުން – shafiu.mv\nAugust 8, 2021 މުޙައްމަދު ޝާފިޢު\nސުވާލު: އެއްގެއެއްގައި އުޅޭ، އެއްބަނޑު އެއްބަފާ މީހުންގެ ދަރީން (އެކުދީންނަކީ އެންމެ ގާތުން ކައިވެނި ޙަލާލު ކުދިންނަށް ވާތީ) އެއް ކުއްޖެއް އަނެއް ކުއްޖަކާ ވާހަކަ ދެއްކުން މަނާކޮށް، ގޭގައި ބާއްވާ އެއްވުންތަކާއި ޙަފްލާތަކުގައި ބައިވެރިނުކޮށް، ދާއިމީގޮތަކަށް މިހެން ގެންގުޅުމަކީ ހުއްދަވާނެކަމެއްތޯ؟\nޖަވާބު: ޢިލްމުގެ އަހުލުވެރިންގެ ބަސްފުޅުތަކުގެ ތެރެއިން އެންމެ ޞައްޙަބަސްފުޅުގައި ރަޙިމުގެ ގުޅުން ދަމަހައްޓަންޖެހެނީ ބައްޕަ ފަރާތު އަދި މަންމަ ފަރާތުގެ ވެސް ނަސަބުގެ ގޮތުން ގާތް މީހުންނާއެވެ. އޭގެ ތެރޭގައި ބަފައިންނާއި، މައިންނާއި، ކާފައިންނާއި، މާމައިންނާއި، ދަރީންނާއި ދަރީންގެ ދަރިންނާ މިހެންގޮތަސް ކިތަންމެ ދުރަށް ދިޔަކަމުގައިވިޔަސް މެއެވެ. އޭގެ ތެރޭގައި ބޭބެއިންނާއި އެބައިމީހުންގެ ދަރީންނާއި، ބައްޕަ ފަރާތު ބޮޑު ބޭބެއިންނާއި ބައްޕަފަރާތު ބޮޑު ދައިތައިންނާއި އެދެބައިމީހުންގެ ދަރީންނާއި، މަންމަފަރާތު ބޮޑު ބޭބެއިންނާއި މަންމަފަރާތު ބޮޑުދައިތައިންނާއި އެދެބައިމީހުންގެ ދަރީންވެސް ހިމެނެއެވެ.\nއެކަމަކު މި އެންމެންނާ ރަޙިމުގެ ގުޅުން ޤާއިމުކުރުމުގެ ނުވަތަ ރަޙިމުގެ ގުޅުން ދެމެހެއްޓުމުގެ މާނައަކީ ކައިވެނިހެޔޮވާ މީހުންނާ އެކަހެރިވެ، މަޖާކޮށް ސަކަރާތްޖަހާ ހެދުން ހުއްދަވުމެއް ނޫނެވެ. އަދި ވަދެނުކުމެ އުޅުމާއި ނިވާނުކޮށް އުޅުން ހުއްދަވުމެއް ނޫނެވެ. އެހެނީ ފިރިމީހާގެ ކޮއްކޮ ނުވަތަ ބޭބެގެ ކުރިމަތީގައިވެސް އަނބިމީހާ ބުރުގާއަޅާ ނިވާވާން ޖެހެއެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ( إِيَّاكُمْ وَالدُّخُولَ عَلَى النِّسَاءِ ) ، فَقَالَ رَجُلٌ مِنَ الأَنْصَارِ: يَا رَسُولَ اللهِ، أَفَرَأَيْتَ الْـحَمْوَ ؟ ، قَالَ: (الْـحَمْوُ الْـمَوْتُ) [رواه البخاري (5232) ، ومسلم (2172)] ”ތިޔަބައިމީހުން (ހިލޭ ) އަންހެނުންގެ ތެރެޔަށް ވަދެ އުޅުމުން ދުރުވެ ރައްކާތެރިވާށެވެ.“ އަންޞާރިއްޔަ ބޭކަލަކު ދެންނެވިއެވެ ”ފިރިމީހާގެ އެއްބަނޑު އެއްބަފާ ފިރިހެނާ (ޅިޔަނު) އޭނާގެ އަޚާގެ އަންހެނުންގެ ގާތަށް ވަދެނިކުމެ އުޅުމާމެދު ދެކެވަޑައިގަންނަނީ ކިހިނެއްހެއްޔެވެ؟“ ޙަދީޡްކުރެއްވިއެވެ. ”ފިރިމީހާގެ އެއްބަނޑު އެއްބަފާ ފިރިހެނާ (ޅިޔަނު) އަކީ މަރެވެ“\nމަރެވެ ޙަދީޘްކުރައްވާފައި އޮތުމުން އޭގެ މާނަކީ އެއީ ހަލާކެވެ. ނުރައްކާ ކަމެކެވެ. އެހެނިހެން ހިލޭ ފިރިހެނުންނަށް ބިރުގަންނަން ޖެހޭ ވަރަށް ވުރެ މި މީހުންނަށް ގަންނަން ޖެހޭ ބިރު ބޮޑުކަމެވެ. الْـحَمْوُ އަކީ ފިރިމީހާގެ ޢާއިލީގޮތުން ގާތް ފިރިހެނުންނެވެ. އެއީ މިސާލަކަށް ފިރިމީހާގެ އެއްބަނޑު އެއްބަފާ ފިރިހެނުންނާއި، ފިރިމީހާގެ އެއްބަނޑު އެއްބަފާ ފިރިހެނުންގެ ފިރިހެން ދަރީންނާއި، ބޮޑުބޭބެގެ ފިރިހެންދަރީންނެވެ. އެއީ އަނބިމީހާގެ މަޙްރަމުންނެއް ނޫނެވެ.\nއެއްގޭގައި ދިރިއުޅުނު ކަމުގައިވިޔަސް ދެބެންގެ ދެދަރި ކުދީންނަކީ މަޙްރަމުންނެއް ނޫނެވެ. ވީމާ، އެކުދީން ދެޖިންސުގެ ދެ ކުއްޖަކު، އެކަހެރިވުމަކީ ހުއްދަކަމެއް ނޫނެވެ. އަދި ދެބެންގެދެދަރި އަންހެންކުއްޖަކު ބުރުގާނާޅާ ދެބެންގެދެދަރި ފިރިހެން ކުއްޖެއްގެ ކުރިމަތީގައި އުޅުމަކީ ހުއްދަކަމެއް ނޫނެވެ.\nދެޖިންސުގެ ދެބެންގެ ދެދަރީ ކުދީން އެއްކޮށް ކުޅެން އުޅުން ހުއްދަވާނެތޯ، ޝައިޚް މުޙައްމަދު ޞާލިޙުލް މުނައްޖިދާ ސުވާލުކުރުމުން ޖަވާބުގައި ވިދާޅުވިއެވެ.\n“ދެޖިންސުގެ ދެބެންދެ ދެދަރީ ކުދީންނަކީ ބާލިޣުނުވާ، (ޝަހުވަތުގެ ޢުމުރަށް ނުފޯރާ) އެފަދަ ކަމެއް ހިނގުމުގެ ބިރުވެރިކަމެއް ނެތް ކުދީންތަކެއް ނަމަ އެކުދީން އެކުގައި ކުޅެހެދުމުގައި މައްސަލައެއްނެތެވެ. އެއީ ބޮޑެތި ކުދީންނަމަ އެކުގައި ކުޅެހެދުން ހުއްދަވެގެންނުވެއެވެ. އެހެނީ އެކުދީންނަކީ މަޙްރަމުންނެއް ނޫނެވެ. އަދި އެ އަންހެންކުދީންގެ ކުރިމަތީގައި ފިރިހެންކުދީން ނަކީ ހިލޭފިރިހެނުންނެވެ.”\nވީމާ، ޚުލާޞާގޮތެއްގައި ބުނެވޭނީ، އެއްގެއެއްގެ ތެރޭގައި އުޅޭ ދެބެންގެދެދަރި ކުދީންނަކީ ރަޙިމުގެ ގުޅުން ބަހައްޓަންޖެހޭ ކުދީންނެވެ. ގޭތެރޭގައި ބާއްވާ ޢާއިލީ އެއްވުންތަކާއި ޙަފްލާތަކުގައި އެއީ އިސްލާމީ ޝަރްޢީ އިމުގެ ތެރޭގައި ބާއްވާ ކަންކަން ކަމުގައިވާނަމަ އެކުދީން ބައިވެރިކުރެވިދާނެއެވެ. އަދި އެކަމުގައި ރައްކާތެރިވާންޖެހޭނީ އިދިކޮޅު ޖިންސާއި އެކަހެރިވުމާއި ނިވާނުކޮށް އުޅުންފަދަ ކަންކަމާމެދުގައެވެ. ވަﷲ އަޢުލަމު.


ނިމިދާނެ ޖާނާ ހިތާ6– Esfiya – Dhivehi Vaahaka Site\nނިމިދާނެ ޖާނާ ހިތާ 6\n- by Marsha - 1- February 28, 2016\n“އަހަންނަކަށް ނޭނގެ އާސިމް ތިހެން ތިބުނީ ކީށްވެ ކަމެއް… ޕްލީޒް، ވީ ގޮތެއް ބުނެބަލަ” އާސިމްގެ އަތުގައި ހިފާލާފައި ނަޒްލާ ބުންޏެވެ.\n“އަހަންނަކަށް ނަޒޫއަކާ ނީނދެވޭނެ… އިތުރު އެއްޗެއް ބުނާކަށް ނޫން މިއައީކީ” ނަޒްލާގެ އަތް ފޮޅުވާލަމުން އާސިމް ބުންޏެވެ.\nނަޒްލާއަށް ގަބޫލެއް ނުކުރެވުނެވެ. އެހުރިހާ ދުވަހު އާސިމް ނަޒްލާއަށް ގުޅާ، އެގޮތަށް ވާހަކަ ދައްކާފައި މިއަދު އާސިމް އެވަރަށް ބަދަލު ވާންވީ ސަބަބެއް ނަޒްލާއަކަށް ނުވިސްނުނެވެ.\n“ކިހިނެއް ވެގެންތަ އާސިމް؟ ކޮންމެވެސް ކަމެއް ވެގެނެއްނު ތިހެން ބުނާނީ؟ ކީއްވެތަ އަހަރެން ދެކެ ކުއްލިއަކަށް ތިރުޅި އައީ؟ އަހަންނަށް ކީއްތަ ކުރެވުނީ؟” ލޮލުން ފައިބަމުން ދިޔަ ކަރުނައާ އެކު ނަޒްލާއަށް ސުވާލުތަކެއް ކޮށްލެވުނީ އާސިމް އެހެން ބުނި ސަބަބެއް އެއްގޮތަކަށްވެސް ނޭނގޭތީއެވެ.\n“ނަޒޫއަށް ހަމަ ރަނގަޅަށް އެނގޭނެ ނަޒޫ ކުރި ކަންތައް. ކީށްވެތަ ނޭނގޭ ކަމަށް ތިހަދަނީ؟” އާސިމް ނަޒްލާއާ ދުރަށް ޖެހިލަމުން އަހާލިއެވެ.\n“އާސިމް… ތިހެން ނުހަދާ، ޕްލީޒް. ދެން އަހަރެން ކިހިނެއް ހަދާނީ؟ ކާކު އަހަންނަށް އެހީ ވާނީ؟” އާސިމް ލައިގެން ހުރި ޓީޝާޓުގައި ހިފަހައްޓާފައި ނަޒްލާ ރޮމުން އެދުނެވެ.\n“ކަންތައް ކުރުމުގެ ކުރިން ތިކަމާ ވިސްނާނީ، ކަމެއް ވީމައެއް ނޫން…” ޓީޝާޓުން ނަޒްލާގެ އަތް ނައްޓުވާފައި އާސިމް ކޮޓަރިން ނިކުންނަން އުޅުނެވެ.\n“އަޅެ އާސިމް… ޕްލީޒް… ނުދޭބަލަ، މަޑު ކޮށްބަލަ… ޕްލީޒް…” ނަޒްލާ ފަހަތުން ގޮސް އާސިމް ގައިގައި ބައްދައިގަތެވެ.\nނަމަވެސް އެވަގުތު އާސިމް ހުރީ ނަޒްލާ ދައްކާ ވާހަކައެއް، ނަޒްލާގެ އާދޭހެއް ގަބޫލު ކުރާ ވަރަށް ވުރެ ރުޅި އައިސްފައެވެ. ގަދަ ކަމުން ނަޒްލާ ގަޔާ ދުރުކޮށްލާފައި އާސިމް އަނެއްކާވެސް ދާން އުޅުނެވެ.\n“އާސިމް ޕްލީޒް، ވީ ގޮތެއް ބުނެބަލަ!” ނަޒްލާ އަނެއްކާވެސް އާސިމްގެ އަތުގައި ހިފެހެއްޓިއެވެ.\n“ވީގޮތެއް އަހަރެން ކޮންމެހެން ކިޔާދޭން ޖެހޭތަ؟ އަހަރެން ބުނެފީމެއްނު ނަޒޫއަކާ ނީންނާނަމޭ. އިތުރު ވާހަކައެއް ދައްކާކަށް ބޭނުމެއް ނޫން” ނަޒްލާގެ އަތް ފޮޅުވާލާފައި އާސިމް ގޮސް ކޮޓަރި ދޮރު ހުޅުވާލާފައި ނިކުތެވެ. ނަމަވެސް އެވަގުތު ނަޒްލާ އާސިމްގެ ފައިގައި އެލިގަތެވެ.\n“އާސިމް ޕްލީޒް، ތިހެން ނަހަދާ… ނުދޭ، ޕްލީޒް… މިގޮތަށް އަހަރެން ދޫކޮށްލާފަ ނުދޭ…” ނަޒްލާ ރޮމުން އާދޭސް ކުރިއެވެ.\nއާސިމް ގުދުވެލާފައި ނަޒްލާގެ އަތް ނައްޓުވާފައި ހިނގައިގަތެވެ. އޭރު ސިޓިންގ ރޫމްގައި ތިބި ޔުމްނާއާ ނަދީމް ތިބީ ފެންނަމުންދާ މަންޒަރަކީ ހަގީގަތެއް ކަން ގަބޫލު ކުރަން ދަތި ވެފައެވެ. އާސިމް އެމީހުންނަށް ބަލާވެސް ނުލާ ނިކުމެގެން ދިޔައެވެ.\nވީގޮތް ނަދީމްއަށް ނޭނގުނު ނަމަވެސް ޔުމްނާއަށް ކޮންމެވެސް ވަރަކަށް ވިސްނުނެވެ.\nޔުމްނާ ގޮސް ނަޒްލާ ކައިރީ އިށީނދެ ރޮއެރޮއެ އޮތް ނަޒްލާގެ ކޮނޑުގައި ހިފާ ނެގިއެވެ.\n“ކީށްވެގެންތަ އާސިމް ރުޅި އައިސްގެން އެދިޔައީ؟” ޔުމްނާ އަހާލިއެވެ.\n“އޭނަ ބުނީ އަހަންނަކާ ނީނދެވޭނެޔޯ… ޔުމް، އަހަރެން ދެން ކިހިނެއް ހަދާނީ؟” ނަޒްލާ ރޮމުން ޔުމްނާ ގައިގައި ބައްދައިގަތެވެ.\n“ކީށްވެގެންތަ؟ ނަޒޫ ނާހަންތަ؟” ޔުމްނާ އަހާލިއެވެ.\n“ނޭނގެ، އަހަރެން އެހިން… އޭނަ ބުނީ އަހަންނަށް އެނގޭނެޔޭ” ނަޒްލާ ޔުމްނާއާ ދުރަށް ޖެހިލާފައި ބުންޏެވެ.\n“ހާދަ ހެއްވައޭ، އޭނަ ކީށްވެތަ އެހެން ހަދަންވީ؟ އޭނަ ބުންޏެއް ނޫންތަ އައިއްސަ އިންނާނަމޭ؟ ދެން މިހާރު ތިހެން ހަދަންވީ ކީށްވެ؟” ޔުމްނާގެ ހިތުގައި އުފެދުނު ސުވާލުތައް ނަޒްލާއާ ކޮށްލިއެވެ.\nދުރުގައި ހުރެފައި ނަދީމް އައިސް ނަޒްލާމެން ކައިރިއަށް ހުއްޓުނީ އެވަގުތުއެވެ.\n“ނަޒޫ، ކިހިނެއްތަ ވީ؟” ނަދީމް އަހާލިއެވެ. ނަމަވެސް އެކަކުވެސް ނަދީމްގެ ސުވާލަށް ޖަވާބެއް ނުދިނެވެ.\nނަދީމްގެ އެސުވާލާ އެކު ނަޒްލާ ނައީމާ މަތިން ހަނދާން ވިއެވެ. ނައީމާއަށް އެނގުމުން ރުޅި އަންނާނެ ވަރާ، އެކަމުން ނައީމާ ދެރަ ވާނެ ވަރު ނަޒްލާ ހިތަށް އެރިއެވެ. އަދި މީހުންނަށް ހުރިހާ ކަމެއް އެނގުމުން އެންމެންވެސް އެސުވާލު ކުރާނެކަން ނަޒްލާއަށް އެނގެއެވެ.\nއެހުރިހާ ސުވާލުތަކާ ކުރިމަތި ލާން ޖެހޭނީ ނަޒްލާ އެކަނި ހެއްޔެވެ. މީހުންގެ މަލާމާތާ ރުޅިވެރި ބަސްތައް އަމާޒު ވާން ޖެހޭނީ ނަޒްލާއަށް އެކަނި ހެއްޔެވެ. އެކަމުގައި ނަޒްލާއާ އެއްވަރަށް އާސިމްވެސް ހިއްސާ ވިއެވެ. ނަތީޖާ އުފުލަން ޖެހޭނީ ނަޒްލާ އެކަނި ހެއްޔެވެ.\nއެހާ ފަސޭހައިން އާސިމްއަށް ހުރިހާ ކަމެއް ނަޒްލާގެ ބޮލަކަށް ނުޖެހޭނެއެވެ. ނަޒްލާއާ އެއްވަރަށް އާސިމްވެސް ހުރިހާ ކަމެއްގެ ޒިންމާ ނަގަން ޖެހޭނެއެވެ. އެހުރިހާ ދުވަހު ނަޒްލާ ގާތު އެގޮތަށް ވާހަކަ ދައްކާފައި މިއަދު އާސިމްއަށް އެހާ ފަސޭހައިން ސަލާމަތް ވެގެން ނުދެވޭނެއެވެ. ނަޒްލާ އެހާ ފަސޭހައިން އާސިމް ދިޔަކަ ނުދޭނެއެވެ. އާސިމް އެހެން ހެދި ސަބަބެއް ނަޒްލާއަށް ބުނެދޭން ޖެހޭނެއެވެ. ނަޒްލާގެ އެއްވެސް ކުށެއް ނެތި އާސިމްއަށް އެގޮތަށް ކަންތަކެއް ނުކުރެވޭނެއެވެ. ހިތާ ހިތުން ނަޒްލާ ގޮތެއް ނިންމިއެވެ.\nނަޒްލާ ތެދުވެ ލޯފޮހެލާފައި ހިނގައިގަތެވެ.\n“ނަޒޫ، ކޮންތާކަށް ތިދަނީ؟” ޔުމްނާ ނަޒްލާގެ އަތުގައި ހިފާފައި އަހާލިއެވެ.\n“އާސިމްމެން ގެޔަށް…” ޔުމްނާގެ އަތް ފޮޅުވާލާފައި ނަޒްލާ ގޭން ނިކުތެވެ.\nޔުމްނާ ނަޒްލާ ދިޔަތަން ބަލަން ހުއްޓެވެ.\n“ޔުމް، ބުނެބަލަ، ކިހިނެއްތަ ވެގެން މިއުޅެނީ؟” ނަދީމް ޔުމްނާގެ އަތުގައި ހިފާ ނަދީމްއާ ދިމާއަށް އަނބުރާލިއެވެ.\n“އަހަންނަކަށްވެސް ނޭނގެ…” އިސް ޖަހައިގެން ހުރެ ޔުމްނާ ބުންޏެވެ. ނަޒްލާ ގާތު ނުބުނެ އެއްވެސް މީހެއް ގާތު އެވާހަކަ ނުބުނަން ވެގެންނެވެ.\n“ޔުމްއަށް އެނގޭނެ. ކޮންމެސް ކަމެއް ވަރަށް ގޯސް ވެއްޖެ… އަހަންނަށް އެނގޭ ޔުމްއަށް އެނގޭނެކަން، ބުނެބަލަ” ޔުމްނާގެ ދަތްދޮޅީގައި ހިފާ އުފުލާލަމުން ނަދީމް ބުންނެވެ.\n“ނަދީމް… ރުޅި ނާންނައްޗޭ…” އެހެން ގޮތެއް ނުވިސްނުމުން ޔުމްނާ ބުންޏެވެ.\n“ބުނެބަލަ…” ނަދީމްއަށް ޔުމްނާގެ ދެއަތުގައި ހިފާ ބާރު ކޮށްލެވުނީ ނަޒްލާއަށް ކޮންމެވެސް ބޮޑު ކަމެއް ވެއްޖެ ކަން ޔަގީން ވުމުންނެވެ.\n“ނަޒޫ… ނަދީމް، ނަޒޫ ބަނޑުބޮޑު…” ޔުމްނާ ބުންޏެވެ.\nނަދީމް ޔުމްނާގެ އަތުން ދޫކޮށްލިއެވެ.\n“ކީކޭ…؟” ނަދީމްއަށް ނަދީމްއަށް ގަބޫލު ކުރަން ދަތިވިއެވެ.\nޔުމްނާ ހުރިހާ ވާހަކައެއް ނަދީމްއަށް ކިޔާދިނެވެ.\n“އަހަރެން ހިއެއް ނުކުރަން އާސިމްއަކީ އެކަހަލަ މީހެއް ކަމަކަށް. އޭނަ ނަޒޫއަށް އެހެން ހަދާފާނެ ކަމަކަށް އަހަރެން ކުޑަކޮށްވެސް ހިއެއް ނުކުރަން…” ނަދީމް ބުންޏެވެ. އެއާ އެކު ނަދީމް ގޭން ނިކުންނަން އުޅުނެވެ.\n“މިހާރު ނަދީމް ކޮންތާކަށް ތިދަނީ؟” ނަދީމްގެ ފަހަތުން ނިކުންނަމުން ޔުމްނާ އެހިއެވެ.\n“އާސިމް މެންގެޔަށް…” މަޑުވެސް ކޮށްނުލާ ނަދީމް ބުންޏެވެ.\n“މަޑުކޮށްބަލަ…” ޔުމްނާވެސް ނަދީމްގެ ފަހަތުން ދިޔައެވެ.\nނަޒްލާ އާސިމްމެން ގެޔަށް ވަން އިރު ވަސީމާއާ ޖަމީލު އަދި އާޒިމް ސިޓިންގރޫމްގައި ތިއްބެވެ. އާސިމް ގެޔަށް އައި އިރު ރުޅި އައިސްފައި ހުރި ވަރުން އެމީހުންވެސް ތިބީ ވީގޮތެއް ނޭނގި ހައިރާން ވެފައެވެ. ވީގޮތެއް އަހާލަން ވަސީމާ އާސިމް ފަހަތުން ދާން އުޅުމުން އެކަން ހުއްޓުވީ ޖަމީލުއެވެ.\nގެޔަށް ވަން ގޮތަށް ނަޒްލާ މައްޗަށް އަރާ އާސިމްގެ ކޮޓަރީ ތަޅުގައި ހިފާލިއެވެ. ތަޅުލާފައި ހުރުމުން ނަޒްލާ ދޮރުގައި ޓަކި ޖަހާލިއެވެ. ނަމަވެސް އާސިމް ދޮރެއް ނުހުޅުވިއެވެ.\n“އާސިމް، ދޮރު ހުޅުވާ… ވާހަކަ ނުދައްކައެއް އަހަންނެއް ނުދާނަން” ދޮރު ނުހުޅުވުމުން ނަޒްލާ އައި ރުޅީގައި ދޮރުގައި ބާރަކަށް ތަޅައިގަތެވެ.\nނަޒްލާގެ އަޑު އިވުމުން އާސިމް ދޮރު ހުޅުވާލިއެވެ. ނަޒްލާ އެތެރެއަށް ވަދެ ދޮރު ލައްޕާފައި ތަޅުލިއެވެ.\nނަޒްލާ އާސިމްގެ ކޮޓަރި ދޮރުގައި ތަޅައިގަތް އަޑަށް އަސްމާގެ ކޮޓަރީގައި ތިބި އަސްމާއާ ޝާއިރު ބޭރަށް ނިކުތީ ވީގޮތެއް ބަލާށެވެ. އާސިމްއާ ވާހަކަ ނުދައްކައެއް ނުދާނަމޭ ނަޒްލާ ބުނި އަޑު އިވުމުން ކޮންމެވެސް ކަމެއް ގޯސް ވެއްޖެ ހެން އަސްމާއަށާ ޝާއިރުއަށްވެސް ހީވިއެވެ. ނަމަވެސް އެދެމީހުންނަށްވެސް ފެނުނީ ނަޒްލާ އެތެރެއަށް ވަދެފައި ދޮރު ލެއްޕި ތަނެވެ.\nއަސްމާއާ ޝާއިރު ދެން ފޭބީ ތިރިއަށެވެ. ވަސީމާ އަސްމާ ފެނުމުން އާސިމްއާ ބެހޭ ގޮތުން ސުވާލު ކުރުމުން އެދެމީހުންވެސް އިށީނީ އެވާހަކަ ދައްކާށެވެ.\nކޮޓަރިއަށް ވަން ގޮތަށް ފުރަތަމަވެސް ނަޒްލާއަށް ބަލާލެވުނީ އާސިމްގެ އެނދަށެވެ. އެންމެ ފަހުން ނަޒްލާ އެކޮޓަރިއަށް އައިރޭ އެއެނދުގައި ހިނގި ކަންތައް މަތިން ނަޒްލާ ހަނދާން ވިއެވެ. އާސިމްގެ އެދުމަށް ނަޒްލާގެ މުޅި ދިރިއުޅުން އާސިމްއާ ހަވާލު ކުރީ ނަޒްލާ އާސިމްއަށް ކުރި އިތުބާރުގެ ސަބަބުންނެވެ. އާސިމްދެކެ ލޯބި ވެވުނު ވަރުންނެވެ. ނަމަވެސް އެއިތުބާރާ ލޯބީގެ ނަތީޖާ މިފެންނަނީ ނަޒްލާ ހުވަފެނުގައިވެސް ދެކެފައި ނުވާ ގޮތަކަށެވެ.\nނަޒްލާ އެނދަށް ބަލަން ހުރުމުން އާސިމްއަށްވެސް އެދިމާއަށް ބަލާލެވުނެވެ. އާސިމްވެސް އެރޭގެ ހަނދާން ވިއެވެ.\nނަޒްލާ އާސިމްއަށް ބަލާލިއެވެ.\n“ސަބަބު ބުނޭ އާސިމް…” ނަޒްލާ ބުންނެވެ.\n“އިތުރު އެއްވެސް ވާހަކައެއް ދައްކާކަށް އަހަރެން ބޭނުމެއް ނޫން” ނަޒްލާއާ ދިމާއަށް ބަލާވެސް ނުލާ އާސިމް ބުންޏެވެ.\n“އެއްވެސް ސަބަބެއް ނެތި އާސިމްއަކަށް ތިހެނެއް ނުހެދޭނެ. ކީށްވެތަ އާސިމް ތިހެން ތިހަދަނީ؟” ނަޒްލާ އަހާލިއެވެ.\nއާސިމް ނަޒްލާއަށް ބަލާލިއެވެ. ހުރިހާ ކަމެއް ކޮށްފައި ނަޒްލާ އެހެން ބުނުމުން އާސިމް ހުރީ ގަބޫލު ނުކުރެވިފައެވެ. އާސިމް ހީކުރީ ނަޒްލާއަކީ އެހެން އަންހެން ކުދިންނާ ތަފާތު ކުއްޖެއް ކަމަށެވެ. ނަމަވެސް ނަޒްލާ އެއުޅެނީ އެހުރިހާ އެންމެންނަށް ވުރެ ކުރީގައެވެ. ހުރިހާ ކުށެއް ކޮށްފައި އާސިމްގާތު ސަބަބު އަހަނީވެސް ނަޒްލާއެވެ.\nހުރިހާ ކަމެއް އާސިމްއަށް އެނގޭ ކަން ނަޒްލާއަށް އަންގާކަށް އެވަގުތު އާސިމް ބޭނުމެއް ނުވިއެވެ. ހުރިހާ ވާހަކައެއް ނަޒްލާއާ ދިމާއަށް ބުނެ ނަޒްލާ ލަދުގަންނަވާލާކަށްވެސް އާސިމް ބޭނުމެއް ނުވިއެވެ. ނަމަވެސް ނަޒްލާ ކުރި ކުށެއް އަމިއްލަ ބޮލުގައި އަޅުވާކަށްވެސް އާސިމް ބޭނުމެއް ނޫނެވެ. ކިތަންމެ ލޯބި ވިޔަސް އެކަމެއް އާސިމްއަކަށް ނުވާނެއެވެ. ނަޒްލާ ފުރަތަމަވެސް ހުރިހާ ވާހަކައެއް ތެދަށް އާސިމްއަށް ކިޔާދިން ނަމަ ފަހަރެއްގަ އާސިމްއަށް ނަޒްލާއަށް މާފުކޮށް ދެވުނީސް ކަންނޭނގެއެވެ. ނަމަވެސް ނަޒްލާ އަދިވެސް އެއުޅެނީ އޮޅުވާލާށެވެ.\n“ނަޒްލާ ލަދެއް ނުގަނޭތަ އަހަރެން ކައިރީ ސަބަބު އަހާކަށް؟ އަހަންނަށް ވުރެން ބޮޑަށް ސަބަބު އެނގޭނީވެސް ނަޒްލާއަކަށްނު؟” އާސިމް ބުންޏެވެ.\n“ތިއުޅެނީ ބަހަނާ ދައްކައިގެން—”\n“އަހަރެންތަ ބަހަނާ މިދައްކަނީ؟ އަހަރެން ހިއެއް ނުކުރަން ނަޒޫއަށް އަހަންނާ ދިމާލަށް ތިހެން ބުނަން ކެރޭނެ ކަމަކަށް” އާސިމް ނަޒްލާ ބުނަން އުޅުނު އެއްޗެއް މެދުކަނޑާލިއެވެ.\n“އަހަރެންވެސް ހިއެއް ނުކުރަން އާސިމް އަހަންނަށް މިހެން ހަދާފާނެ ކަމަކަށް، ތީތިހާ ގޮތެއް ނެތް މީހެއް ކަމަކަށް އަހަރެން ހިއެއް ނުކުރަން” ނަޒްލާ ބުނެލިއެވެ.\n“ނަޒްލާ!” އާސިމް ބުނެލިއެވެ.\nދެމީހުންވެސް ތިބީ ދުވަހަކުވެސް ރުޅި ނާންނަ ވަރަށް ރުޅި އައިސްފައެވެ. ރައްޓެހިވެގެން އުޅުނު އިރު މަދުމަދުން ނަމަވެސް ދެމީހުންގެ މެދުގައި ދެބަސްވުން ހިނގި ނަމަވެސް ދުވަހަކުވެސް އެކަކު އަނެކަކު ދެކެ ރުޅިއެއް ނާދެއެވެ.\n“ތިހާ ފަސޭހައިން ސަލާމަތެއް ނުވެވޭނެ. އާސިމްއަށް ޖެހޭނީ އަހަންނާ އިންނަން” ނަޒްލާ ބުނެލިއެވެ.\nނަޒްލާ އެހެން ބުނުމުން އާސިމް ހައްތަހާ ރުޅި ގަދަވީއެވެ. އާސިމް ނަޒްލާގެ އަތުގައި ހިފައިގެން ކޮޓަރިން ނިކުމެ ސިޑިން ފޭބިއެވެ. އޭރުވެސް ސިޓިންގރޫމްގައި ވަސީމާމެން ތިއްބެވެ.\nއާސިމް ނަޒްލާގެ އަތުގައި ހިފައިގެން ދޮރާ ދިމާއަށް ދިޔައެވެ. ނަމަވެސް އެހިސާބަށް ނުދެވެނީސް ނަޒްލާ އާސިމްގެ އަތް ފޮޅުވާލިއެވެ.\n“ތިހާ ފަސޭހައެއް ނުވާނެ އާސިމް…” ނަޒްލާ ބުނެލިއެވެ.\n“އަހަރެން ބޭނުމެއް ނޫން ދެން އެންމެ އިރުކޮޅަކުވެސް ނަޒޫ މިގޭގަ ހުންނާކަށް” އާސިމް ބުންޏެވެ.\n“އާސިމް، ކިހިނެއްތަ ވެގެން ތިއުޅެނީ؟” އާޒިމް އަހާލިއެވެ. ނަމަވެސް ދެމިހުން ކުރެ އެކަކުވެސް އާޒިމްގެ ސުވާލަށް ޖަވާބެއް ނުދެއެވެ.\nއަސްމާއާ ޝާއިރުއާ ދެންވެސް އެތާ ތިބި އެންމެން ތިބީ ނަޒްލާއާ އާސިމް އެކަކު އަނެކަކު ދެކެ ރުޅި އައިސްފައި ތިބުމުން ވީގޮތެއް ނޭނގިފައެވެ.\n“އަހަރެން މިއަހަނީ ކީށްވެގެންހޭ ތިހެން ތި ހަދަނީ؟” ނަޒްލާ އަހާލިއެވެ.\n“އަހަރެން މިބުނީ ނަޒްލާއަކާ ނީންނާނަމޭ. އިތުރު ވާހަކައެއް ދައްކާކަށް ބޭނުމެއް ނޫން” އާސިމް ބުންޏެވެ.\nދެމީހުންވެސް ވާހަކަ ދެއްކީ މަޑުންނެއް ނޫނެވެ. އެތާ ތިބި އެންމެންނަށްވެސް އަޑު އިވުނެވެ. ނަމަވެސް ހައިރާން ވިވަރުން އެކަކުވެސް އެއްޗެއް ނުބުނެއެވެ.\n“ކުރިން ތިހެން ބުނިނަމަ އަހަރެން ސަބަބެއް ނޭހީސް ކަންނޭނގެ… އެކަމަކު މިހާރު ތިހެން ތިހަދާ ސަބަބު އާސިމް ޖެހޭނެ އަހަންނަށް ބުނެދޭން” ނަޒްލާވެސް ރުޅި އައިސްގެން ބުންޏެވެ. އެތާ އިތުރު ބަޔަކު ތިބިކަން އެކަކަށްވެސް އެނގޭހެން ހިއެއް ނުވެއެވެ. އެއަށްވުރެ ބޮޑަށް ދެމީހުންވެސް ތިބީ ދެރަވެ ރުޅި އައިސްފައެވެ.\nދެމީހުންގެ ހިތުގަވެސް ވޭން އަޅައެވެ. ދެމީހުންވެސް ދެކޭ ގޮތުގައި އަނެކަކު ބޭވަފާތެރިވެ އޮޅުވާލީއެވެ. ދެރަވެސް ވެއެވެ. ނަމަވެސް އެވަގުތު ދެމީހުންނަށްވެސް ދެރަވެ ރުއިމަށްވުރެ ބޮޑަށް އިސްކުރެވުނީ ރުޅިއެވެ.\n“ނަޒްލާއަށް ހުރިހާ ކަމެއްގެ އެކްސްޕްލެނޭޝަން ދޭކަށް އަހަންނަކަށް ނުޖެހޭ” އާސިމް ބުނެލިއެވެ.\n“ކުރީގަ ނަމަ ތިގޮތްވެސް ރަނގަޅު، މިވަރަކަށް ނުވެސް އަހާނަން. އެކަމަކު އާސިމްގެ ދަރިއަކަށް އަހަރެން ބަލިވެ އިނީމަ އާސިމްއަކަށް ތިހެންނެއް ނުހެދޭނެ، މިހާރު ޖެހޭނެ ސަބަބުވެސް ބުނެދޭން” ކޮންމެ ގޮތެއް ވިޔަސް ހެޔޮ ކަމަށް ނަޒްލާ ހުރިހާ ކަމެއް ހާމަ ކޮށްލިއެވެ.\nއެންމެން ހައިރާން ވެގެން ބަލަން ތިއްބެވެ. އެވާހަކަ އަޑު އިވުމުން އަސްމާވެސް ހުރީ ބުނާނެ އެއްޗެއް ނޭނގިފައެވެ. އެވަރުގެ ކަމެއް ވީއިރު ނަޒްލާ އަސްމާ ގާތު ނުބުނީތީ އެކަމާ ހިތުގައި ސުވާލު އުފެދިފައެވެ.\nއާސިމް ރުޅިއައިސް ހުރެ ނަޒްލާ ކައިރިއަށް އައިސް ނަޒްލާގެ ދެއަތުގައި ހިފާ ބާރު ކޮށްލިއެވެ. ވެފަ ހުރި ދެރައިންނާ އައިސްފައި ހުރި ރުޅިން ނަޒްލާއަށް އެތަދުވެސް އިހުސާސް ނުކުރެވެއެވެ.\n“އަހަރެންގެ ދަރިއަކަށް ނޫނޭ ނަޒްލާ ބަލިވެ އިނީކީ…” އާސިމް ބުނެލިއެވެ.\n“އާސިމް…!” ނަޒްލާއަށް ބުނެވުނެވެ. ނަޒްލާ ހުރީ އާސިމް އެހެން ބުނި އަޑު އިވުނު ނަމަވެސް ގަބޫލު ނުކުރެވިފައެވެ. އާސިމް އެގޮތަށް ކަންތައް ކޮށްފާނެ ކަން ގަބޫލު ނުކުރެވިފައެވެ. ނަޒްލާގެ ލޮލުން ކަރުނަ އޮހިގަތީ ނަޒްލާއަށް ނުވެސް އެނގިއެވެ.\n“މިހާރު އެނގިއްޖެތަ؟” އާސިމް ނަޒްލާ ދުރަށް ކޮއްޕާލިއެވެ.\n“އަދި ނޭނގޭ…” ބޯ ހަލުވާލަމުން ނަޒްލާ ބުންޏެވެ. “ކިހިނެއް ތިކަން އާސިމްއަށް އެނގެނީ؟ ތިހާ ޔަގީންކޮށް ކިހިނެއް ބުނަން އެނގެނީ މީއާސިމްގެ ދަރިއެއް ނޫންކަން؟” ބަނޑުގައި އަތް ޖައްސާލާފައި ނަޒްލާ އެހިއެވެ.\nއާސިމް ޖަވާބެއް ނުދީ އަނެއް ފަރާތަށް އެނބުރުނެވެ. އިތުރަށް އެވާހަކަ ދައްކާކަށް އާސިމް ބޭނުމެއް ނޫނެވެ. މިހާރުވެސް އާސިމް ބުނަން ބޭނުން ވަރަށްވުރެ އިތުރަށްވެސް ބުނެވިއްޖެއެވެ. އާސިމްއަށް ހުރިހާ ކަމެއް އެނގޭކަން ނަޒްލާއަށްވެސް މިހާރު ޔަގީން ވާނެއެވެ. ނަމަވެސް އަދިވެސް ނަޒްލާ އެއްބަސް ވާކަށް ނޫޅެއެވެ.\n“ކީށްވެތަ އެއްޗެއް ނުބުނީ؟” ނަޒްލާ އާސިމްގެ ކުރިމައްޗަށް އެރިއެވެ. ދެންވެސް އާސިމް އެއްޗެއް ނުބުނުމުން ނަޒްލާ ބޭނުންވީ ނަޒްލާ އެހާ ފަސޭހައިން ދޫނުކުރާނެކަން އާސިމްއަށް އަންގާށެވެ. ކޮންމެ ކަމެއް ކުރަން ޖެހުނު ނަމަވެސް ހުރިހާ ކަމަކާ އާސިމް އެއްބަސް ކުރުވާށެވެ.\n“ބުނެބަލަ… އަހަރެން އާސިމްގެ ދަރިއަކަށް ބަލިވެ އިންނަ ވަރެއް އާސިމް ނުކުރަންތަ؟ އެހިސާބަށް އަހަރުމެންގެ ގުޅުމެއް ނުދޭތަ؟” ނަޒްލާ އަހާލިއެވެ. އެތާ އިތުރު ބަޔަކު ތިބިކަން ނަޒްލާ ހަނދާންވެސް ނެތީ ކަންނޭނގެއެވެ.\n“ކީށްވެތަ ޖަވާބެއް ނުދިނީ؟ އަހަރެން މިއަހަނީ އަހަރުމެންގެ ގުޅުން އެހިސާބަކަސް ނުދޭހޭ؟” އާސިމް އެއްޗެއް ނުބުނެ ހުންނަން ފެށުމުން އާސިމް ލައިގެން ހުރި ޓީޝާޓުގައި ހިފާފައި ނަޒްލާ އެހިއެވެ.\n“އާއެކޭ… ދިޔައޭ…!” ނަޒްލާގެ އަތުގައި ހިފާ ދުރަށް ކޮއްޕާލަމުން އާސިމް ހަޅޭލަވައިގަތެވެ.\n“ދެން ކީށްވެހޭ އެއްބަސް ނުވާން ތިއުޅެނީ؟” ނަޒްލާވެސް ހަޅޭލަވައިގަތެވެ.\n“އޭރުވެސް ނަޒްލާ އިނީ ބަލިވެ، އެހެން ވެގެން. މިހާރު އެނގިއްޖެތަ؟” މަޑުވެސް ކޮށްނުލާ އާސިމް ޖަވާބު ދިނެވެ.\nމީހަކު މެއަށް ކޮށި ވަޅިއެއް ހަރާލި ނަމަވެސް އެވަގުތު ނަޒްލާގެ ހިތަށް ވީ ތަދެއް ނުވާނެއެވެ. ޔަގީނެވެ. އެހެން އެބުނީ ހަމަ އާސިމް ކަމާމެދު ނަޒްލާގެ ހިތުގައި ސުވާލު އުފެދުނެވެ. ނަމަވެސް އެއީ ހަގީގަތެވެ. އާސިމް އެހެން އެބުނީ ނަޒްލާގެ ކުރިމަތީ ހުރެއެވެ.\nނަޒްލާއަށް ދެފިޔަވަޅު ފަހަތަށް އާސިމްއާ ދުރަށް އަޅާލެވުނެވެ. އާސިމްގެ އެދުމަށް ނަޒްލާގެ މުޅި ދިރިއުޅުން އާސިމްއާ ހަވާލު ކުރުމުން އޭގެ ބަދަލުގައި އާސިމް ދިން ހަދިޔާއަކީ މީހެއްޔެވެ. އެންމެ ކުޑަ މިނުން އާސިމްއަށް ނަޒްލާ އެދިނީ ކޯޗެއް ކަންވެސް އާސިމްއަށް ނޭނގުނެވެ. އާސިމް އެބުނީ ތެދެއް ނޫންކަން އެންމެ ރަނގަޅަށް އެނގޭނީވެސް އާސިމްއަށެވެ. އާސިމް އެބުނި ގޮތަށް ކަންތައް ނުވާނެ ކަން ޔަގީން ވާނީވެސް އާސިމްއަށެވެ. ނަމަވެސް ދެން ނަޒްލާ އެކަން ސާބިތު ކުރާނީވެސް ކިހިނެއް ހެއްޔެވެ. އެކަމަށް ހެއްކަކަށް ހުރި މީހާ އެކަމަށް އިންކާރު ކުރުމުން އިތުރު މީހަކަށް ނަޒްލާ ދޭނީ ކޮން ޖަވާބެއް ހެއްޔެވެ.\nނަޒްލާ ދެއަތުން މޫނު ފޮހެލިއެވެ. ނަމަވެސް އެކަރުނައަކަށް ހުއްޓުމެއް ނައެވެ. އަންނާނީވެސް ކިހިނެއް ހެއްޔެވެ. ނަޒްލާގެ ހިތުގައި އަޅާ ވޭނަށް ކެތް ނުވެގެން ކަރުނައިގެ ސިފައިގައި ބޭރު ވަނީ ކަންނޭނގެއެވެ. އެމީހެއްގެ ފަރާތުން ދުވަހަކުވެސް ދެރައެއް ނުލިބޭނެ ކަމުގެ ޔަގީންކަން އޮތް މީހާގެ ފަރާތުން ލިބުނީ ދުވަހަކު މީހެއްގެ ފަރާތުން ލިބިދާނެ ކަމަށް ހުވަފެނުގައިވެސް ދެކެފައި ނުވާވަރުގެ ދެރައެކެވެ.\nނަޒްލާ އަނެއްކާވެސް ލޯފޮހެލިއެވެ.\n“އެހެން ވިއްޔާ ކާކަށް ކަންވެސް އާސިމްއަށް އެނގޭނެ” ނަޒްލާ ބުނެލިއެވެ.\n“ނަޒޫއަށް އެނގެންޏާ އެނިމުނީ…” އާސިމް ބުންޏެވެ.\n“އާސިމްއަށް ބުނެވިއްޖެ އޭރުވެސް އަހަރެން އިނީ ބަލިވެޔޭ، އެހެން ވިއްޔާ އެއީ ކާކު ކަންވެސް އާސިމް ޖެހޭނީ ބުނެދޭން…” ނަޒްލާ ބުންޏެވެ.\n“އެންމެންގެ ތެރޭގަ ވީވަރު އަދިވެސް ކުޑައީތަ؟ އެހެންވެތަ މިވަރު ވީމަ އަދިވެސް ހުއްޓާ ނުލާން ތި އުޅެނީ؟ އަދިވެސް އެއްބަސް ވާކަށް ނުވޭތަ؟” އާސިމް ރުޅި އައިސްގެން ނަޒްލާއާ ދިމާއަށް ފިޔަވަޅެއް އަޅާލިއެވެ.\n“ކޮންމެ ގޮތެއް ވިޔަސް ދެން ހެޔޮ، ދެން އަހަރެންގެ ބޮލުގަ މިއަށް ވުރެން ބޮޑު ކަމެއް އާސިމްއަކަށް ނޭޅުވޭނެ… މިއަށް ވުރެން ދެރަ ވާނެ އެއްޗެއް ދެން އާސިމްއަކަށް ނުބުނެވޭނެ…” ނަޒްލާ ބޭނުންވީ އާސިމްގެ ހިތުގަ ހުރި ހުރިހާ އެއްޗެއް ބޭރު ކުރާށެވެ.\nއާސިމް އެއްޗެއް ނުބުނެ ހުއްޓެވެ.\n“އާސިމް، ބުނާށޭ… ކާކުގެ ދަރިއެއްހޭ މީ؟” ނަޒްލާ ގޮތް ދުލެއް ނުކުރިއެވެ.\n“އެންމެންގެ ތެރޭގަ އަހަރެންތަ ބުނަންވީ؟ ކީށްވެތަ ނަޒޫ އަމިއްލައަށް ބުނަން ނުކެރިގެން ތިއުޅެނީ؟” އާސިމް އަހާލިއެވެ.\n“އަހަންނަށް ވުރެ ބޮޑަށް މިހުރިހާ ކަމެއް އެނގެނީ އާސިމްއަކަށްނު؟ އާސިމް ބުނޭ” ނަޒްލާ ފަސް ޖެހޭކަށް ގަސްތެއް ނުކުރެއެވެ.\n“އަހަންނަށް ހީވަނީ ދެން އެންމެ ރަނގަޅު ވާނީ ނަޒޫ ގެޔަށް ދިޔައްޔާ ހެން…” އާސިމް ނަޒްލާގެ އަތުގައި ހިފައިގެން ދޮރާ ދިމާއަށް ދާން ފެށިއެވެ.\n“މިބުނީއެއްނު އެމީހެއްގެ ނަންވެސް ބުނާށޭ!” އާސިމްގެ އަތް ފޮޅުވާލާފައި ނަޒްލާ ބުނެލިއެވެ.\n“ތިހާ ވަރުން އަހަރެން ލައްވާ ބުނުވަން އުޅެންޏާ ބުނެފާނަން… ނަޒްލާ ބަލިވެ އިނީ ޝާއިރުގެ ދަރިއަކަށް” އާސިމް އެހުރިހާ އިރު ހިފަހައްޓައިގެން ހުރި ރުޅިގަނޑު އިތުރަށް ނުހިފެހެއްޓިގެން ހަޅޭލަވައިގަތެވެ.\nއާސިމް އެހެން ބުނުމާ އެކީ ނަޒްލާ އަތުގައި ހުރި ބާރެއް ލާފައި އާސިމްގެ ކޯމަތީ ޖެހިއެވެ. އާސިމްއަށް އެފަދަ އެއްޗެއް ހިތަށް އަރުވަން ކެރުނީތީވެސް ނަޒްލާ ހުރީ ހައިރާން ވެފައެވެ. އެއީ އާސިމް ނަޒްލާއާ މެދު ދެކޭ ގޮތް ކަމާ މެދު ޔަގީން ނުވެފައެވެ.\nލޯބިވަން ޔާރާ އޭ 13\nHere is part 6.. hope u like thiss. Thnx for reading\nNice . Avahah up kh dhybaa. Pls. Kiyaa hithun kei madhu vefa mihiry.v v v v v v v v v v v nice story eh.\nMashaa Kon irakun next episode up kuranyy.. vaahaka Varah Varah reethi\nHeevany Aharen boluga galakun jehihen\nVarah Varah reethi\nMashaa you are the best\nOh my gosh… I’m just speechless???? waiting waiting for next part… Whn it ll b⁉\nV salhi..hurihaa kameh hama ehfaharun falhaa aruvaalaa..aasim ah engigen eulhenu mulhin goaskoh kanves..adhi ekan eguneema aasim baakee kihlaafa\nV reethi…..n v kiyaa hiyy vx vejje….mi buny kuri ah vuren vx bodah kiyaa hiyy vejje…\ngenes dheefa in goh varah salhi..\nV nice..next part konirakun\nwhat so ever says:\nalhe nazla ei bikureh nama aasim ah ekan enguneehennu enmme furathama ekan kuri iru , dhen ehn noonas amilla dhiri ulhumah vure loabivaa kuhjjaa ah meehaku ehcheh bunelaa irah eyoh dhekolhu v . ajaibeh haaa hama nujehevey vaahaka eh\nތިޔަ އަސަރު 42\nހިތާ ފުރާނައިން… (46)\nތިޔަ އަސަރު 41


ރޯގާއަށް ފަރުވާއެއް ހޯދުމުގައި މުހިއްމު ކުރިއެރުމެއް\nއަރިދަފުސް ރޯގާ އަށް ފަރުވާއެއް ހޯދަން ކުރަމުން އަންނަ މަސައްކަތުގައި ވަރަށް މުހިއްމު ހިސާބަކަށް ދެވިއްޖެ ކަމަށް ސައިންސްވެރިން ބުނެފި އެވެ.\nދަރިފުޅު މަރުވާން ދޫކޮށްލަން ޑޮކްޓަރުން ބުނާތީ ކޯޓަށް\nއިނގިރޭސި ވިލާތުގައި އުފަންވި ކުޑަ ކުއްޖެއް ކަމަށްވާ ޗާލީ ގާޑް ބަލިކަމުން އޭނާގެ ފުރާނަ ސަލާމަތް ނުވާނެ ކަމަށް އެ ގައުމުގެ ޑޮކްޓަރުން ވަނީ ބުނެފަ އެވެ. މިހާރު ލައިފް ސަޕޯޓިންގެ އެހީގައި ނޭވާލާ މި ތުއްތު ކުއްޖާގެ ލައިފް ސަޕޯޓް ނައްޓާލަން ޑޮކްޓަރުން ވަނީ ނިންމާފަ އެވެ. ނަމަވެސް އޭނާގެ މައިންބަފައިން ކަމަށްވާ ކްރިސް ގާޑް އާއި ކޯނީ...\nއިނގިރޭސި ޝާހީ އާއިލާގެ ބޭފުޅުންނަށް ލޮނުމެދު މަނާ\nއިނގިރޭސި ޝާހީ އާއިލާގެ ބޭފުޅުން ގަނޑުވަރު ތެރޭގައި އުޅުއްވާ ގޮތާ ބެހޭ ގޮތުން ވަރަށް ގިނަ ވާހަކަތައް ދެކެވެ އެވެ. އެ ބޭފުޅުންގެ ކޮންމެ ފަރިއްކޮޅުގައި އާދައިގެ މީހެއްގެ ގޭގައި ބާއްވާ ޕާޓީއެއްގައި ހުންނާނެ ހުރިހާ ކާނާއެއް ހުރުމަކީ ވެސް ވެދާނެ ކަމެކެވެ. ނުވަތަ ވަރަށް އާދައިގެ ފަރިއްކޮޅަކަށް ވެސް ވެދާނެ އެވެ.\nގަތަރަށް އެޅި ފިޔަވަޅުތައް އުވާލަން ޖޯންސަން ގޮވާލައިފި\nކުވޭތު ސިޓީ (ޖުލައި 9) - ގަތަރަށް އެޅި ދަތިކުރުމުގެ ފިޔަވަޅުތައް އުވާލުމަށް އަރަބި ގައުމުތަކަށް އިނގިރޭސި ޚާރިޖީ ވަޒީރު ބޮރިސް ޖޯންސަން ގޮވާލައްވައިފި އެވެ.\nއިނގިރޭސި ބޮޑު ވަޒީރު އާ ސަރުކާރެއް އުފައްދަނީ\nލަންޑަން (ޖޫން 9) - ޕާލަމެންޓުގެ ސާފު އަޣުލަބިއްޔަތު ކޮންޒަވެޓިވް ޕާޓީ އަށް ނުލިބުނު ނަމަވެސް މައިނޮރިޓީގެ ތާއީދާ އެކު އާ ސަރުކާރެއް އުފެއްދުމަށް ބޮޑު ވަޒީރު ތެރޭސާ މެއި ނިންމަވައި...\nJune 09, 2017 6\nކޮންޒަވެޓިވް ޕާޓީ އަށް އަޣުލަބިއްޔަތު ގެއްލިއްޖެ\nލަންޑަން (ޖޫން 9) - އިނގިރޭސި ވިލާތުގައި އިއްޔެ ބޭއްވި އާއްމު އިންތިޚާބުގައި ވެރިކަން ކުރާ ކޮންޒަވެޓިވް ޕާޓީ އަށް އަޣުލަބިއްޔަތު ނުލިބޭނެކަން މިހާތަނަށް ސާފުކުރި ނަތީޖާތަކުން...\nއިނގިރޭސިވިލާތުގެ އާއްމު އިންތިޚާބުގައި ވޯޓުލާން ފަށައިފި\nލަންޑަން (ޖޫން 8) - އިނގިރޭސި ވިލާތުގެ އާއްމު އިންތިޚާބުގައި ވޯޓުލާން ފަށައިފި އެވެ.\nލަންޑަންގައި ދެން ހަމަލާ ދިނީ މޮރޮކޯ-އިޓަލީ މީހެއް\nލަންޑަން (ޖޫން 6) - ލަންޑަން ބްރިޖުގައި ހޮނިހިރު ދުވަހު ހަމަލާ ދިން ތިން ވަނަ މީހަކީ މޮރޮކޯ-އިޓަލީ އަށް ނިސްބަތްވާ 22 އަހަރުގެ ޔޫސުފް ޒަގްބާ ކިޔާ މީހެއް ކަމަށް ފުލުހުން ބުނެފި އެވެ.\nލަންޑަން (ޖޫން 6) - އިނގިރޭސި ވިލާތުގެ ލަންޑަނުގައި ދިން ޓެރަރިސްޓް ހަމަލާތަކާ ގުޅިގެން އެމެރިކާގެ ރައީސް ޑޮނަލްޑް ޓްރަމްޕް ލަންޑަނުގެ މޭޔަރު ސޯދިގު ޚާން އަށް ފާޑުވިދާޅުވެ ދެއްވާ...\nJune 04, 2017 3\nލަންޑަނުގައި ދިން ހަމަލާއެއްގައި ހަ މީހުން މަރާލައިފި\nލަންޑަން (ޖޫން 4) - ލަންޑަނުގެ މެދުތެރޭގައި ދިން ހަމަލާއެއްގައި ހަ މީހުން މަރާލައިފި ކަމަށް ސްކޮޓްލެންޑް ޔާޑުން ބުނެފި އެވެ.\nMay 30, 2017 44\n"ޓެރަރިޒަމްގެ ނުރައްކާ ރާއްޖޭގައި ވަކި ބޮޑެއް ނޫން"\nއެހެން ގައުމުތަކަށް ވުރެ ރާއްޖޭގައި ޓެރަރިޒަމްގެ ނުރައްކާ ބޮޑު ނޫން ކަމަށް ޑިފެންސް މިނިސްޓަރު އާދަމް ޝަރީފް މިއަދު ވިދާޅުވެއްޖެ އެވެ.\nފިރުމާލުމަކީ މި ކުއްޖާއަށް ދެވޭ އަނިޔާއެއް\nކޮންމެ ކުއްޖަކުވެސް އެންމެ ތުއްތުއިރު ބޭނުންވާނީ މައިމީހާގެ ލޯތްބެވެ. މަންމަ ބައްދާލުމުން އެ ލިބޭ އުފާ ތުއްތު ކުއްޖަކަށް އެހެން މީހެއްގެ ފަރާތަކުން ނުލިބޭނެ އެވެ. ނަމަވެސް އިނގިރޭސި ވިލާތުގައި ދިރިއުޅޭ މަންމައަކަށް އޭނާގެ ދަރިފުޅު ގައިގައި ބައްދާލެވޭކަށް ނެތެވެ. ސަބަބަކީ ދަރިފުޅުގެ ހުރި އަޖައިބެއް ފަދަ ސިއްހީ މައްސަލައެކެވެ.\nމެންޗެސްޓާ ބޮމުގެ ހަމަލާގެ ފަހަތުގައިވާ މީހުން ހޯދަނީ\nމެންޗެސްޓާ (މެއި 25) - މެންޗެސްޓާގައި ބޮމުގެ ހަމަލާ ދީ 22 މީހުން މަރާލި ހާދިސާގެ ފަހަތުގައިވާ މީހުން ހޯދުމުގެ މަސައްކަތް ފުޅާކޮށް މިހާތަނަށް ހަތް މީހުން ފުލުހުން ހައްޔަރުކޮށްފި އެވެ.\nކުޑައިރުގެ ލޯބި ލިބުނީ 34 އަހަރު ފަހުން\nސޫޒަން މާޗެންޓް އާއި ކެވިން ބައްދަލުވީ 1979 ވަނަ އަހަރު އެވެ. ވަކިވިތާ 30 އަހަރުވީ އިރު ވެސް އެކަކު އަނެކަކަށް ހިތް އެދޭ މިންވަރަށް ބަދަލެއް ނައި މި ގުޅުމަކީ އަލަތު ލޯބި ދުވަހަކު ވެސް...\nމެންޗެސްޓާގައި ބޮން ގޮއްވި ސަލްމާން އާބިދީ އަކީ ކާކު؟\nމެންޗެސްޓާ (މެއި 24) - މެންޗެސްޓާ އެރީނާގައި ބޮމުގެ ހަމަލާ ދިނީ އުމުރުން 22 އަހަރުގެ ސަލްމާން ރަމަދާން އާބިދީ ނަމަކަށް ކިޔާ ޒުވާނެއް ކަމަށް ފުލުހުން ބުނެފި އެވެ.\nމެންޗެސްޓާގައި ބޮމުގެ ހަމަލާ ދިނީ އައިއެސް އިން\nމެންޗެސްޓާ (މެއި 23) - މެންޗެސްޓާ އެރީނާގައި ބޮމުގެ ހަމަލާ ދީ 22 މީހުން މަރުވި ހާދިސާގެ ޒިންމާ އިސްލާމިކް ސްޓޭޓް (އައިއެސް) އިން އުފުލައިފި އެވެ.\nމެންޗެސްޓާގެ ބޮމުގެ ހަމަލާގައި 19 މީހުން މަރުވެއްޖެ\nމެންޗެސްޓާ (މެއި 23) - މެންޗެސްޓާ އެރީނާގައި ދިން ބޮމުގެ ހަމަލާގައި 19 މީހުން މަރުވެ، 50 މީހުން ޒަޚަމްވެއްޖެ އެވެ.\nކެންސަރު ޖެހުމުން ފިރިމީހާ ގާތުން ވަރިވެ މަޖާކުރަނީ\nއަނަބެލް ނޯޗިރީ އަކީ ލަންޑަންގެ އިރުމަތީގައި ދިރިއުޅޭ އާޓް ޓީޗަރެކެވެ. އޭނާއަށް ކަށީގެ ކެންސަރު ޖެހި 2016 ގައި ބަލީގެ ހަތަރު ވަނަ ސްޓޭޖަށް ދިޔަ އެވެ. އަދި އެ ބަލިން އޭނާ ދެން ގަދަނުވާނެކަން ނޯޗިރީ އަށް ޔަގީންވި އެވެ.\n101 އަހަރުގެ މީހަކު ސްކައިޑައިވްކޮށް ރެކޯޑް ހަދައިފި\nސްކައިޑައިވިން އަކީ ވަރަށް ގިނަ މީހުން ބިރު ގަންނަ ކުޅިވަރެކެވެ. މަތިންދާބޯޓަކުން ފުންމާލުމަކީ ގިނަ މީހުން އުމުރުން އެންމެ ފަހަރަކު ނަމަވެސް ކުރަން ބޭނުންވާ ތަޖުރިބާއެއް ނޫނެވެ.\nކުޑަ ބެޓެރިއެއް ދިރުނު ކުއްޖަކު މަރާ ހަނގުރާމަކުރަނީ\nއިނގިރޭސި ވިލާތުގައި، އުމުރުން ދެ އަހަރުގެ ތުއްތު ކުއްޖަކަށް ކުޑަކުޑަ ލިތިއަމް "ބަޓްން" ބެޓެރިއެއް ދިރުމުގެ ސަބަބުން ހާލު ދެރަވެ ފަރުވާ ދެމުން އެބަ ގެންދެ އެވެ. މި ކުއްޖާގެ ފުރާނަ...\nއިނގިރޭސި ވިލާތުގެ، އުމުރުން 97 އަހަރުގެ މާގްރެޓް ހޮވާތު ގަބޫލުކުރާ ގޮތުގައި އެ ގައުމުގައި އެންމެ ބޮޑީ އޭނާގެ އާއިލާ އެވެ. އެންމެ ފަހުން ގުނިއިރު މާގްރެޓްގެ މާމަ ދަރިންނާއި މުނިމާމަ...


Nafrathun Vevunu Loabi -9| Vaahaka ނަފްރަތުން ވެވުނު ލޯބި –9– Vaahaka\n3k30\tJuly 3, 2021\nމާޝާ ފޯނަށް މެސެޖެއް އައުމުން އަވަހަށް މިޝަލް ގެ އަތުތެރެއިން ނުކުމެގެން މެސެޖް ކިޔާލިއެވެ. މާޝާ ހުއްޓުން އަރާފައި ހުރުމުން މާޝާގެ އަތުން ފޯނުނަގައި މިޝަލް އެ މެސެޖް ކިޔާލިއެވެ. އަޒާން ވެސް ހުރީ ގުޑާލަން ނޭނގިފައެވެ. މާޝާ ހުރިތަނަށް ތިރިވިއެވެ. މާޝާއަށް ކުރިއަށް ވުރެ ބާރަށް ރޮވުނެވެ.\nއަޒާން ކުރި މެސެޖް ތަކުރާރު ކޮއް މާޝާގެ ސިނކުޑިގައި ގުގުމަމުން ދިޔައެވެ. "ޑޮކް ބުނީ ޝީހޭސް ބްލަޑް ކެންސާ ވީ ނީޑް ޓުޑޫދަ ސާޖަރީ ސޫން" މިޝަލް ތިރިވެ ލާފައި މާޝާ ނަގައި ގަޔާ ބޮނޑި ކޮއްލިއެވެ. އަދި މޫނު ފުހެލައިގެން ހޮސްޕިޓަލައް ދާން ނުކުމެ ޓެކްސީއެއް ހުއްޓުވިއެވެ.\nއަޒާން އަކީ ފައިހާގެ ބޭބެ ކަން އަޒާން އަށް އެނގުނީ ޖައިލަމް އާއި ފައިހާ ރުޅިވީ ދުވަހުގެ ރޭ އަޒާންގެ ދޮންބެ ފޮނުވި މެސެޖަކުންނެވެ. އަޒާން ކުޑައިރު އަޒާން މަންމަ ބުނަމުން އައީ އަޒާން ގެ ޓުވިންސް ކޮއްކޮއެއް ހުންނަ ވާހަކަ އެވެ. އެކަމަކު އަޒާންގެ ބައްޕަ ދެވަނަ ކައިވެންޏެއް ކޮއްގެން ކޮއްކޮ ގޮވައިގެން އަޒާންގެ ބައްޕަ ދިޔަ ވާހަކަ އެވެ. އަޒާން އާއި ފައިހާގެ ދެމެދުގައި ވަނީ އެންމެ 30 ސިކުންތުގެ ތަފާތެވެ.\nކާރު ގޮސް އޭޑީކޭ ކުރިމައްޗެއް ހުއްޓުމުން ކާރުން ފައިބައިގެން މާޝާ ދުއްވައިގަތީ އެމަަޖަންސި ރޫމާއި ދިމާއަށެވެ. އޭރުވެސް ފައިހާ ވޯޑަށް ބަދަލު ނުކުރެއެވެ. ކަރުނަތައް ހިފަހައްޓައި ކެއްކޮއްލައިގެން އަޒާން ހުރީ ފައިހާ ނެރޭނެ އިރެއްގެ އިންތިޒާރުގައެވެ. ދެކޮޅަ ހިނގާ ހިނގާ ހުރި އަޒާން ފެނުމުން މާޝާ ގޮސް އަޒާން ގެ ގައިގާ ބައްދާލިއެވެ. އަޒާން ގެ ބަޑި ފަޅައިގެން ދިޔައީ އެވަގުތުއެވެ. އެމަޖެންސީ ރޫމަށް ވަދެ ވަދެ ހުރި މިޝަލް އަށް މާޝާ އަޒާން އާއި މާ ގައިގޯޅިވުމުން އެމަންޒަރު ބަލަން ކެއްނުވެގެން މާޝާ އަށް "ކަމެއް ބޭނުންވެއްޖެނަމަ ގުޅާލާ" ށޭ ކިޔާފައި މެސެޖެއް ކޮއްލިއެވެ.\nޑޮކްޓަރު ނުކުތުމުން މާޝާ އަޒާން އާއި ދުރައް ޖެހިލާފައި ޑޮކްޓަރާއި ވާހަކަ ދެއްކިއެވެ. "ކޮން އިރަކުންތޯ ވޯޑައް ބަދަލު ކުރަނީ" މާޝާ ވާހަކަ ދެއްކީ އިނގިރޭސި ބަހުންނެވެ. ޖަވާބު ގައި އިރުކޮޅަކުންނޭ ބުނެ ޕޭޝިއަންޓްގެ އާއިލާ މީހަކު ހުރިތޯ ސުވާލު ކޮއްލިއެވެ. "ފައިހާގެ މަންމަ ބައްޕަ ނޭނ...." މާޝާގެ ވާހަކަ މެދު ކެނޑުނީ އަޒާން ވާހަކަ ދައްކަން ފެށުމުންނެވެ. "އައިއެމް ހާ ބްރަދާ" އަޒާން އެހެން ބުނެފައި ޑޮކްޓަރުގެ ފަހަތުން ފުރިހަމަ ކުރަންޖެހޭ ބައެއް ލިޔެ ކިޔުންތައް ހުރި ކަމައް ބުނުމުން ދިޔައެވެ.\nމިޝަލް ގެއަށް ގޮސް ވަދެގެން ދިޔައީ މަރުވެފައިވާ މައްޔިތެއް ފަދައިންނެވެ. "ދަރިފުޅާ މިޝަލް ހިނގާ ކަން" ޓީވީ ބަލަން އިން ހަސީނާއައް މިޝަލް ފެނުމުން ބުންޔެވެ. "އަޅުގަނޑު ބުނާނަން ބަނޑުހައިވިމަ މިދަނީ ކުޑަކޮށް ރެސްޓު ކޮއްލަން" މިޝަލް ހިނިތުން ވެލާފައި ގޮސް ކޮޓަރިއަށް ވަދެ ލައިގެން ހުރި ގަމީސް ބާލާ އެނދު މައްޗައް ވެއްޓިގަތެވެ. މިޝަލް އަށް މާޝާ ފެނުނު ފުރަތަމަ ސިކުންތު ކޮޅު ތެރޭގައިވެސް ވަނީ އެހިތުން މާޝާއަށް ވަރަށް ހާއްސަ މަގާމެއް ދެވިފައެވެ. މިހާރުގެ ބަހުންނަމަ "ލަވް އެޓް ފަސްޓު ސައިޓް" އެވެ. މާޝާ އެހެން ފިރިހެނެއްގެ ގައިގާ އިނގިލި ކުރި ޖައްސާލާކައްވެސް މިޝަލް ނޭނދެއެވެ.\nފައިހާ ވޯޑައް ނެރުނީ އިރު ހަވީރު ހަތަރެއް ޖަހަނީއެވެ. އަޒާން އަށް މާޝާގެ މޫނު މަތިން ފެންނަމުން ދަނީ ސުވާލު މާކު ތަކެކެވެ. އެހެން ނުވާންވީ ސަބަބެއްވެސް ނެތެވެ. އަޒާން އަކީ ފައިހާގެ ބޭބެ ކަން އެނގުމުން މާޝާ ހުރީ ހައިރާންވެފައެވެ. ފައިހާ ވޯޑައް ނެރުނީ އިރުވެސް ފައިހާ އަށް އޮތީ ނިދިފައެވެ. އަޒާން މާޝާ ބަލަން އިން ގޮތުން އުނދަގޫވެގެނެ ގޮސް ހުރިހާ ވާހަކަ ތަކެއް ކިޔައި ދިނެވެ. "ސޯ ވެން ޝުޑް ވީ ގޯޓުޑޫ ހާ ސާޖަރީ" މާޝާ ވާހަކަ ދެއްކީ ސީދާ އަޒާންގެ މޫނައް ބަލަން ހުރެއެވެ. "ފައިއްކޮ ޑިސްޗާޖު ވާނެ މިރޭ ސޯ ޑޭ އާފްޓާ ޓުމޯރޯ. ކޮލެޖްވެސް ނިމުނީނުން. ދެން ގްރެޖުއޭޝަން އޮންނަންވާއިރަށް އާދެވޭނެ" އަޒާން ވާހަކަ ދެއްކީ ފައިހާގެ ގައިމަތީގައި އޮތް ފޮތިގަނޑު ރީތި ކޮއްލަމުންނެވެ. "އޯކޭ ގެއަށް ގޮސް އައި ވިލް ޓޯކް މައި މަދާ އެބައުޓް އިޓް އައިނޯ ޝީވިލް އެގްރީ. އެނީ ވޭސް އައިއޭމް ޓުވެންޓީ ފައިވް ނައު." ކޮނޑުގައި ދަބަސް އަޅުވައިގެން ނުކުންނަމުން މާޝާ އެހެން ބުނެލީ ލާނެއް ގޮތަކައް ހީލައިގެން ހުރެއެވެ. ވޯޑުން ނުކުންނަން ދިޔަ މާޝާ ގައިގައި މީހަކު އައިސް ލައިގަތެވެ. ދެލޯ ބޮޑުކޮއް މާޝާއަށް އެމީހާއާއި ދިމާއަށް ބަލާލިއެވެ. ކާކުކަމެއް ނޭނގޭތީ ސޮރީއޭ ބުނެ ހިނގައިގަންނަން އެޅި ފިޔަވަޅު ހުއްޓުނީ މާޝާގެ ނަމުން އެމީހާ ގޮވާލީމައެވެ. ގައިން ހީބިހި ނަގައިގެން ގޮސް ހުރިތަނުގައި ގުޑި ލާން ވެސް ނޭނގިފައި ހުރީއެވެ.\nXooru July 3, 2021\nIffaa Ibrahim rasheed July 4, 2021\nފައިހާ އަށް ބްލަޑް ކެންސާރ ޖެހުނީ ދޯ އެނީވޭސް ވަރަށް ރީތި މި ޕާޓް ވެސް ☺😍❤\nAnonymous July 19, 2021\nކީއްވެ އެހާ ލަސްވަނީ


ދުލާއި އަމަލުތައް ސިދާކުރާށެވެ.\nއާރޓިކަލްކިޔުމަށް ހޭދަވާނެކަމަށް ބެލެވެނީ :3މިނެޓް, 39 ސިކުންތު\nވިސްނައިލުން ހުއްޓެވެ. ބައެއް މީހުންނަކީ ވަރަށް މާތް މީހުންނެވެ. އެމީހުންގެ މުޅި ހަޔާތް ﷲ އަށްޓަކައި ހޭދަކުރާ މީހުންނެވެ. ﷲ އެންގެވިގޮތުގައި އަމަލުކުރާ މީހުންނެވެ.\nތިބާގެ ދުލުން އެފަދަ މީހަކަށް ކުޑަމީސް ބަހެއް ބުނިންހެއްޔެވެ؟ އެފަދަ މީހަކަށް އިހާނެތިކަމެއް ކުރިން ހެއްޔެވެ؟ އެފަދަ ކަމެއް ތިބާއަށް ކުރެވިފައިވާނަމަ އެއަަމަލު ތިބާއާއި ދިމާއަށް އެނބުރި އައުމަކީ އެކަށީގެންވާ ކަމެކެވެ. ތިބާއަށް މުޞީބާތެއްގެ ސިފައިގައެވެ.\nބައެއް ފަހަރު މުޞިބާތްތައް އަހަރެމެންނަށް ކުރިމަތިވާ އެއް ސަބަބަކީ މާތް މީހުންނާއިމެދު ބުނެވޭ ބަދު ބަސްތަކެވެ. ނަތީޖާއެއްގެ ގޮތުން އަހަރެމެންނަށް މުޞީބާތްތައް އުފުލަންޖެހެއެވެ.\nމިވެނި މީހަކު މިވެނިކަމެއްކުރީ މިހެންވެގެންކަމަށް ނުބުނާށެވެ. އޭނާ އެކަންކުރީ ކީއްވެގެންކަން ތިބާއަށް އެނގެނީ ކިހިނެއްހެއްޔެވެ؟ "އެހާލަތުގައި ﷲ އެމީހަކަށް ލޯބިވެވޮޑިގެންވާ މީހާއަށް ތިބާކުރި ކަންތަކަށް ﷲ ނުރައްސަވައިފާނެއެވެ. ﷲގެ ރަސޫލާ ހަދީޘްފުޅު ކުރެއްވެވީ އެކަލޭގެފާނުގެ މިތުރަކަށް ނުބައިކަމެއް ކުރި މީހާއައިދެކޮޅަށް ހަނގުރާމަ އިއުލާނުކުރައްވަވާ ކަމަށް."\nބައެއް މީހުންނަށް ބުނެވޭ ބަސްތަކުގެ ސަބަބުން މަދު ދުވަސްކޮޅެއްގެ ތެޜޭގައި އެމީހަކު ތިރިވެގެންދާތަން ވަނީ ފެނިފައެވެ. އެބައިމީހުންގެ ކަންކަން ދަށަށްދިއަމިންވަރު ބޮޑުކަމުން ހަޤީޤަތުގައި އެމީހުންނަށް އެކަންކަން މެދުވެރިވި ސަބަބު އެމީހުންނަށް ވިސްނަންވެސް ނުއެނގެއެވެ. އަދި ސަބަބު އެމީހުންނަށް ނުވެސް ވިސްނޭނެއެވެ.\nމިފަދަ ހާލަތުގައި ތިބާގެ އަމަލުތަކާއިމެދު ތިބާއަމިއްލައަށް ވިސްނައިލާށެވެ. ރޭގަނޑު އެކަނިހުރެއެވެ.\nތިމާގެ އަމަލުތަކަށް ވިސްނައިލާށެވެ. ތިމާގެ އަތުގައި ހުރި ޒަކާތް ވާޖިބުވާ ފައިސާ އާއި މުދަލަކީ ތިމާގެ ހައްޤެއް ނޫނެވެ. އެއިގައި ﷲގެ ހައްޤުތަކެއްވެއެވެ. ފަޤީރުންނާއި މިސްކީނުންނާއި އެހެންވެސް އެތައް ބައެއްގެ ހައްޤުތަކެއް އެއިގައިވެއެވެ.\nތިބާ ޒަކާތް އެއިގެ ޙައްޤުވެރިންނަށް އަދާކޮށްފިން ހެއްޔެވެ؟ ޒަކާތްބެހީ އެއިގެ ހައްޤުވެރިންނަށްކަން ކަސަވަރުކުރިން ހެއްޔެވެ؟ ނެރެންޖެހޭ ފުރިހަމައަށް ހިސާބުކޮށް ނެރެންޖެހޭ އަދަދު ނެރުނިން ހެއްޔެވެ؟\nމީސްތަކުންނާއިމެދު ރަނގަޅު ނޫން ގޮތުގައި ވިސްނަން ހެއްޔެވެ؟\nތިބާގެ ހާސިގަނޑުގައި ހުރި މައްސަލަ އާއި މިކަންކަމާއި ސީދާ ގުޅުމެއް ނެތިދާނެއެވެ. ނަމަވެސް ވިސްނައިލާށެވެ. ތިބާގެ އަމަލުތަކުގެ ސަބަބުން ﷲ ތިބާއާއި "ހަނގުރާމަ އިއުލާނުކުރެއްވެވީ" ކަމަށްވެދާނެއެވެ.\nވިސްނާށެވެ. ﷲ އަކީ އެންމެ ދީލާތިވަންތަ، އެންމެ އޮގާތެރިވަންތަ ރަސްކަލާނގެއެވެ. ނަމަވެސް ވިސްނާށެވެ. ކަލޭގެ މައްސަަލައިގެ3ވަނަ ފަރާތަކީ އެފަދަ ދީލަތި، އޯގާތެރިފަރާތެއް ނޫނެވެ.\nއަހަރެން މީސްތަކުންގެެ ކިބައިން އެދި އާދޭސްކުރަމެވެ. ތިއަބައިމީހުންގެ ހިތްތައް ސާފުތާހިރުކުރުމަށެވެ.\nމިނީ ސްކަރޓެއްލައިގެން ހުރި ކޮންމެ އަންހެނަކީ ހަށިވިއްކާ އަންހެނެއްކަމަށް ހީނުކުރާށެވެ. އޭނާ އެކަން ކުރިނަމަވެސް އެއީ ތިބާގެ މައްސަލައެއް ނޫނެވެ. އެހެންވީމާ އެއީ ތިބާއަށް ނުއެނގިހުރެ އޭނާއަށް ނަފްރަތުކުރަންވީ ސަބަބެއް ނޫނެވެ.\nމީހަކު ނައިޓްކްލަބަކަށް ވަންނަނިކޮށް ފެނިދާނެއެވެ. ނަމަވެސް އޭނާ އެތަނުގައި ކުރާކަމެއް ނުއެނގި ނަފްރަތު ނުކުރާށެވެ. އޭނާއެތަނަށްވަނީ އެތަނުގައި އިން މީހަކު އެތަނުން ނެރެންކަމަށްވެސް ވެދާނެއެވެ. އެހެންވީމާ ހަޤީޤަތް ނުއެނގި މީހުންނަށް ނަފްރަތު ނުކުރާށެވެ. މީހުންނާއިމެދު ނުބައިކޮށް ނުވިސްނާށެވެ.\nމިކަމުގެ ނުކުންނަ މައްސަލައަށް ވިސްނާށެވެ. އެމީހާ އެތަނަށް ވަނީ ނުބައިކަމެއް ކުރަންކަމަށްވެސް ވެދާނެއެވެ. ތިބާ އެމީހާ އާއިމެދު ބުނާ ނުރަނގަޅު ބަހުން އޭނާއަށް ސުވަރުގެއެއް ނުވެއްދޭނެއެވެ. ނަމަވެސް އެބަހަކީ ތިބާ ސުވަރުގެ ވަނުމަށް އެޅޭ ހުރަހަކަށްވެދާނެއެވެ.\n"ސުވަރުގެއަކީ މުޑުދާރު ހިތްތަކަށް ހުރި ތަނެއް ނޫން. ތިބާމެންގެ ހިތްތައް ސާފުކުރޭ. އެކަކު އަނެކަކުދެކެ ﷲ އަށްޓަކައި ލޯބިވޭ، އެއިރުން ސުވަރުގެ ވަދެވޭނީ."\nދެމީހެއްގެ މެދުގައި ހިނގާފައިވާކަމަކާއިމެދު ކަމުގެ ދެފަރާތް ރަނގަޅަށް އޮޅުން ނުފިލުވައި، އެކަކުގެ އަޑުއަހައި އަނެކަކަށް ނަފްރަތު ނުކުރާށެވެ.\nމިޒަމާނަކީ މީހުން އާންމުކޮށް ތެދުހަދާ ޒަމާނެއް ނޫނެވެ. އެކަމަށް ވިސްނަންޖެހޭނެއެވެ. ޤާނޫނީ ވަކީލުން މެދުވެރިކޮށް ކުރާ އެގްރިމަންޓްތަކަށްވެސް މިއުޅެނީ އަމަލުނުކޮށްގެންނެވެ. ވީމާ އިތުބާރު ކުރެވޭނީ ކާކަށް ހެއްޔެވެ؟\nވިމާ ސަމާލުކަންދޭންވީ އެހެން މީހުންގެ ކަންކަމަަކަށް ނޫނެވެ. ތިމާގެ ވާޖިބުތައް އަދާކުރުމަށެވެ. ވަގުތުޖެހުމުން ނަމާދު ކުރުމަށެވެ. ތިމާގެ ވާޖިބުތައް ފުރިހަމައަށް އަދާކުރެވިފައިވާނަމަ އެކަމުގެ ހިތްހަމަޖެހުން ތިމާއަށް އޮންނާނެއެވެ. ﷲގެ ހަފްރަތުގައި ފުއްސެވުމާއި ދިންނެވުމަށް އެދި ދެންނެވުމުގެ ފުރުޞަތު ބޮޑުވާނެއެވެ.\nއުމުރުން ދުވަސްވެ ގައިބާރު ދެރަވަންދެން މަޑުނުކުރާށެވެ. ގައިގައި ވަރުހުއްޓައި ހެޔޮ އަމަލުތައް ކުރަން އަވަސްވެގަންނާށެވެ. ތިބާއަށް ﷲގެ ހަޟްރަތުން ރަނގަޅުގޮތްތައް މެދުވެރިވާނީ އެއިރުންނެވެ.\n(މުފްތީ އިސްމާޢީލް މެންކުގެ ދަރުސެއްގެ ޚުލާސާ ތަރުޖަމާ)\n9 ޖުލައި 2015


"ކުރިން އެނގުނުތޯ މިކަހަލަ އެއްވެސް ކަމެއް؟" ޑޮކުޓަރު ލަސްލަހުން އަހައިލިއެވެ.\n"ނޫން." އަހަރެންގެ އަޑު ކުރެހުނެވެ.\n"ޓެސްޓުތަކާއި ސްކޭނުން ޔަގީންވަނީ.." ޑޮކުޓަރު އަނެއްކާ ވެސް ހުއްޓައިލިއެވެ.\nވިޝާމާ އެއް އަތުން އަހަރެންގެ އަތުގައި ހިފައިލިއެވެ. އޭނާ އަތަށް ބާރުކޮށްލިއެވެ. އަހަރެން ބަލައިލީ ސީދާ ޑޮކުޓަރުގެ މޫނަށެވެ. ޑޮކުޓަރު ވެސް އެއް ފަހަރު އަހަންނަށް އަނެއް ފަހަރު ވިޝާމާގެ މޫނަށް ބަލައިލިއެވެ.\n"ކޮން ކަމެއްތޯ؟" އަހަންނަށް ކެތެއް ނުކުރެވުނެވެ.\n"ލިވާއާ ދިމާގައި ޓިއުމަރެއް އެބައިން. ފެންނަ ފެނުމަށް އެ ގްރޯތު ރޭޓް ވަރަށް ހައި." ޑޮކުޓަރު ހިންދިރުވާލިއެވެ.\nއަހަންނަށް ހީވީ ދެފަރާތުން މީހަކު ބޮލުގައި ތަޅަން ފެށިހެންނެވެ. ޑޮކުޓަރުގެ ވާހަކަތައް ކަންފަތުގެ އެތެރޭގައި ތަކުރާރުވާން ފެށިހެންނެވެ. ބޭއިހުތިޔާރުގައި މޫނުގައި އަތްއެޅުނެވެ. ވިޝާމާ އަހަރެންގެ އަތުގައި ހިފައިލިއެވެ. އޭނާގެ ވެސް ތުރުތުރު އަޅަމުން ދިޔައެވެ.\n"އަވަހަށް ފަރުވާ ދެވިއްޖެ ނަމަ އިރާދަކުރެއްވިއްޔާ ބޭބީ ސަލާމަތް ކުރެވިދާނެ. ލަސްނުކޮށް އަވަހަށް ފަރުވާ ދެވޭތޯ އުޅެމާ." ކަނޑުވަމުން ދިޔަ އަހަރެންގެ ނަފުސަށް ފަރުވާއަކަށް ޑޮކުޓަރުގެ އެ ދެ ޖުމުލަ ބަދަލުވިއެވެ.\nހީވީ ފެތެމުން ދަނިކޮށް ގޮތް ނޭނގޭ އަތަކުން އަހަރެން މައްޗަށް ހިއްލައިލިހެންނެވެ. ކޮންމެވެސް ވަރެއްގެ އުއްމީދެއް ލިބުމުން ހިތްވަރުކޮށްފައި ޑޮކުޓަރާ ސުވާލު ކުރީމެވެ. ކެންސަރާއި ޓިއުމަރާ ގުޅޭ ސުވާލުތަކެވެ.\nހަށިގަނޑުގައި އަބަދާއަބަދު ވެސް ވަކި އުސޫލުތަކެއް ދަށުން، ވަކި ނިޒާމެއްގެ މަތިން ސެލްތައް އާވެއާލާވަމުންދާނެ ކަމާއި ހަށިގަނޑުގައި ހުންނަ ބައެއް ސެލްތައް ދުވަސްވުމުން ނެތިދާނެ ކަމަށް ޑޮކުޓަރު ކިޔައިދެއްވިއެވެ. ހަމައެއް ލަމައެއް ނެތި ސެލްތައް އިތުރުވާ ސެލްތަކުގެ ފުނިވަރަކީ ޓިއުމަރު ކަމަށް ވެސް ކިޔައިދިނެވެ. ޓިއުމަރެއް އުފެދިއްޖެ ނަމަ ކަންކުރާންވީ ގޮތް ވެސް ހިއްސާކޮށްދެއްވިއެވެ. އަދި ދޭން ޖެހޭ ފަރުވާގެ މައުލޫމާތު ވެސް ބުނެދިނެވެ.\nޑޮކުޓަރުގެ ކޮޓަރިން ނުކުތް ގޮތަށް އެއްތަނުގައި ދެފައި ނުޖެހި އަހަރެން އުޅުނީ ބޭރަށް ދެވޭނެ މަގުތައް ކޮށޭތޯއެވެ. ހީވީ ނަސީބުގެ އޯގާތެރި އަތުން ބުރަކަށީގައި ފިރުމާލިހެންނެވެ. ހުރިހާ މަގުތަކެއް ފަސޭހަކަމާއެކު ކޮށިގެން ދިޔައީ އޮޅައިފައި ދޫކޮށްލި ދޫލައެއް ބިމުގައި ފެތުރިގެން ދިޔަހެންނެވެ. އެހައިވެސް އަމާންކަމާއެކު ހުރިހާ ކަމެއް ތަރުތީބުވެ އެއް ވަޒަނަކަށް މެހިގެން ދިޔައެވެ.\nއިންޑިޔާއަށް ގޮސް އަލުންބަލުން ޓެސްޓުތައް ހަދާ ނިމި ޑޮކުޓަރާ ބައްދަލުކުރީމެވެ. ޑޮކުޓަރު ވެސް ދިނީ އެއް ޖަވާބެކެވެ. ޒާންއަށް ޖެހިފައިވަނީ 'ހެޕަޓޯބްލާސްޓޯމާ' ކިޔާ ފުރަމޭގެ ކެންސަރުގެ ބައްޔެވެ. ޑޮކުޓަރު އިތުރަށް އޮޅުންފިލުވާދެމުން ޒާނަށް ދިމާވާ އުނދަގޫތަކުގެ މައުލޫމާތު ހިއްސާކުރިއެވެ.\n"އެއްދުވަހުން އަނެއް ދުވަހަށް ދަނީ ޓިއުމަރު ބޮޑުވަމުން. ޓިއުމަރު ބޮޑުވާތީ ޒާންގެ ގޮހޮރު ފިތެމުންދަނީ. އެކަމުގެ ސަބަބުން ޒާންއަށް ތަފާތު އުނދަގޫތަކާ ކުރިމަތިވާނެ. ކެއުމަށް ވެސް ތަފާތު އުނދަގޫތައް ކުރިމަތިވާނެ،" ޑޮކުޓަރު އިނގިރޭސިބަހުން އޮޅުންފިލުވާދިނެވެ. "ކީމޯދީގެން ޓިއުމަރު ކުޑަކޮށްލެވޭ ވަރަކަށް ކޮށްފައި ދެން ޖެހޭނީ ޓިއުމަރު ނަގަން."\nއަހަންނަށް ބަލައިލެވުނީ ސީދާ ޑޮކުޓަރުގެ މޫނަށެވެ.\n"އެނޫން ގޮތެއް ނެތްތޯ؟" އަހަންނަށް އަހައިލެވުނެވެ.\n"ޓިއުމަރު ބޮޑުވަމުންދާ ގޮތުން އަދި މިއީ ބޭބީއަކަށް ވާތީ އެނޫން ގޮތެއް ނެތް. އެކަމަކު މިއީ ވަރަށް ނާޒުކު ކަމެއް."\nޑޮކުޓަރުންގެ ލަފަޔާއެކު އެންމެ ފަހުން ޒާންގެ އޮޕަރޭޝަން ކުރާން ނިންމީމެވެ. އިރާދަފުޅާއެކު އޮޕްރޭޝަން ކާމިޔާބުވިއެވެ. ޓިއުމަރު ނެގުނެވެ. އަހަންނާއި ވިޝާމާއަށް ވެސް ޓިއުމަރު ދެއްކިއެވެ. ބިރުވެރި ގޮތަކަށް އޮތް އެއްޗެކެވެ. ބޮޑެތި މޫތަކެއް ފައިބާފައި އޮތްހެން ހީވިއެވެ. ޓިއުމަރު އޮތް ގޮތުން ޒާންގެ މެއިން ބައެއް ވެސް ކަނޑައިލަން ޖެހުނެވެ. އަހަންނަށް ވިސްނައިލެވުނީ ޒާންގެ ކުޑަކުޑަ ހަށިގަނޑުގައި އަޅާނެ ވޭނެވެ. އެ ނިކަމެތި ދަރިފުޅަށް ވާނެ އުނދަގުލެވެ.\nދުވަސްކޮޅެއް ފަހުން ޒާން ހަމައަކަށް އެޅުނެވެ. ގަވާއިދުން ދޭންޖެހޭ ފަރުވާތަކާއި ބޭސްތަކުގެ ސަބަބުން ޒާންއަށް މާ ބޮޑެތި އުނދަގޫތަކެއް ކުރިމަތި ނުވި ނަމަވެސް ބޮލުގައި ހުރި އިސްތަށިކޮޅާއި ބުމައިގައި ހުރި އިސްތަށިކޮޅު ވެސް އެކުގައި ދިޔައެވެ. ދެ ލޯ ކައިރި ކަޅުވެ އަޑިއަށް ވަނެވެ. ފާޑަކަށް ދޮން ފޫޑުވެފައި އިންނަ ކަހަލަ ގޮތަކަށް ޒާން އިންނަނީ ހުދުކުލައަށް ބަދަލުވެފައެވެ.\nޒާން މަޑުމަޑުން ހަމައަކަށް އެޅުމުން ޑޮކުޓަރުންގެ ލަފަޔާއެކު މާލެ ބަދަލުވީމެވެ. މާލެ ބަދަލުވުމާއެކު ޒާނަށް ދިރުން އަންނަން ފެށިއެވެ. މަޑުމޮޅިވެފައި އޮތް ޒާން ހެލިފެލިވެ އުޅުން އިތުރުވިއެވެ. ހުނުމާއި ސަކަރާތް ޖެހުން އިތުރުވެ މުޅި ގޭތެރެ އެ އަޑުން ގުގުމާލިއެވެ. ޝިޒާގެ މޫނުމަތީގައި ކުރެހިފައި ހުރި މޮޅިވެރިކަން ފިލައިގޮސް އާއިލާގެ ހިނިތުންވުން އަބަދުވެސް ގޭތެރެއިން ފެންނާން ފެށިއެވެ. ގޭތެރެއިން އިވެމުން ދިޔައީ ތުއްތުތުއްތު ޒާންގެ އަޑެވެ. އޭނާގެ ސަކަރާތުގެ އަޑެވެ.\nދޭތެރެ ދޭތެރެއިން ޒާންގެ ލޭގެ ޓެސްޓުތައް ހަދަމުން ދިޔައީމެވެ. ޑޮކުޓަރުން އެގޮތަށް އިރުޝާދު ދީފައިވާތީއެވެ. ދެމަސް ފާއިތުވީއިރު ވެސް އެއްވެސް މައްސަލައެއް ފާހަގައެއް ނުކުރެވެއެވެ. އެހެންވެ އަހަރުމެން ނިންމީ ޒާން އެއްކޮށް ރަނގަޅުވީ ކަމަށެވެ. ރަހުމަތުގެ އަތުން ޒާންގެ ގައިގައި ފިރުމާލީކަމަށެވެ. އެހެންވެ ވިޝާމާގެ މޫނުމަތިން ވެސް ހިނިތުންވުން އަބަދުވެސް ފެންނާން ފެށިއެވެ. ޒާންގެ ހުނުމާ ސަކަރާތުގެ ސަބަބުންނެވެ. އެހެން ކުދިންނާ ހިލާފަށް ދޮޅު އަހަރުވީއިރަށް ޒާން ހުރިހާ އެންމެންގެ ނަންތައް ފަރިތަކަމާއެކު ކިޔާން ފަށައިފިއެވެ. އެ ތުއްތުތުއްތު އަޑުން މީހުންނަށް ގޮވާން ފަށައިފިއެވެ. ބައެއް ލަފުޒުތައް އެއްކޮށްގެން ވާހަކަ ވެސް ދައްކަން ފަށައިފިއެވެ. ބޮޑުމީހެކޭ އެއްފަދައިން ބައެއް ޖުމުލަތައް ވެސް ބޭނުންކުރާން ފަށައިފިއެވެ.\nޒާންގެ މޭމަތީގައިވާ ލަކުނާ މެދު އޭނާ ވިސްނާކަން އެނގުނީ އެއް ދުވަހު ބުނެލި ޖުމުލަ އަކުންނެވެ. ޒާންގެ އެ ޖުމުލަ އިވިގައި އަހަރެން ވެސް ދިޔައީ ތަރިބުރައިގެންނެވެ.\n"ކޮއްކޮ މިތަން ނަގަން ޖެހިއްޖެ." ޒާންގެ ތުއްތު އަޑުން ބުނެލިއެވެ.\nއަހަންނަށް ބަލައިލެވުނީ ވިޝާމާގެ މޫނަށެވެ. ވިޝާމާ ވެސް ދެލޯ ބޮޑުކޮށްލިއެވެ. އަހަންނަށް ކެތެއް ނުކުރެވުނެވެ. ޒާން ނަގައި އޮޅުލައިގަތީމެވެ. އޭނާގެ ގައިގައި ބައްދަލާވުނެވެ. މޫނާއި ދެ ކޮލަށް ބޮސްދިނީމެވެ.\n"ބައްޕަގެ ޒާނަށް އެއްވެސް ކަމެއް ނުވާނެ. ތީ ބައްޕަގެ ފުރާނަ. ބައްޕަގެ ދޫނިގަނޑު." ޒާންގެ ކަނދުރާގައި އަހަރެންގެ ތުނބުޅި ޖައްސާލަމުން އޭނާ ހެއްވާލެވޭތޯ އުޅުނީމެވެ.\nއެ ދުވަހުގެ ރެޔެވެ. ޒާނަށް ނޭވާލާން އުނދަގޫވާ ގޮތްވާން ފެށިއެވެ. ލަސްނުކޮށް އަހަރުމެން ހޮސްޕިޓަލަށް ދިޔައީމެވެ. ގޯހެއްވުމުގެ ކުރިން ފަރުވާދެވޭނީ އޭރުން ކަމަށްވާތީއެވެ. ލޭގެ ޓެސްޓުތަކެއް ހެދުމަށްފަހު ލިބުނު ނަތީޖާއިން އަހަރެން މާޔޫސްވާ ގޮތްވިއެވެ. ހާސްވެ ކަންބޮޑުވާ ގޮތްވާން ފެށިއެވެ. ލޭގައި މަދުން ހުންނަންވީ ބައެއް އިތުރުވެފައިވާ ކަމަށް ޑޮކުޓަރުން ބުންޏެވެ.\n"މާނައަކީ އަނެއްކާ ވެސް ކޮންމެވެސް ދިމާއަކުން ގްރޯތެއް އެބަ އުޅެޔޭ. ޑައިގުނޯސްކޮށްގެން އެނގޭނީ. އެހެންވީމަ އިތުރު ޓެސްޓުތަކެއް ހަނދަން އެބަޖެހޭ. ބޭނުމިއްޔާ މިކޮޅުން ވެސް ޑައިގުނޯސް ކުރެވިދާނެ." ޑޮކުޓަރު އިތުރަށް ބުނެދިނެވެ.\nއަހަންނާއި ވިޝާމަށް ވިސްނުނީ އަނެއްކާ ވެސް އިންޑިޔާއަށް ދާށެވެ. ޒާން ދެއްކި ޑޮކުޓަރާ ބައްދަލުކޮށް ޓެސްޓުތައް ހަދާށެވެ. އިންޑިޔާއަށް ގޮސް ޓެސްޓުތައް ހެދީމެވެ. ލިބުނީ ހަމަ އެއް ޖަވާބެކެވެ. ކުރިން ލިބުނު ޖަވާބަށްވުރެ ހިތްދަތި ޖަވާބެކެވެ.\nމީހަކު އަހަރެންގެ ހިތުގައި ފުށްބޮޑު ކީހެއް ދަމާލި ކަހަލަ އިހުސާސެއް ކުރެވުނެވެ. ލަސްލަހުން ހިތް ދެފަޅިވާހެން ހީވަމުން ދިޔައެވެ. އަހަންނަށް ހީވީ ދިރިހުއްޓާ ވަޅުލާން ބުނިހެންނެވެ. އެހެންވެ ހިނދުކޮޅަކަށް މީހާ ހުއްޓުން އެރިއެވެ. ޒާނުގެ ހަށީގައި އަޅާނެ ވޭންތަކާ މެދު ވިސްނުނީމައެވެ. މިހާރުވެސް އެހާ ޅައުމުރުގައި މޭގެ އެއްބައި ނަގައިފައިވާތީ އެ ތުއްތު ތުއްތު ހަށިގަނޑަށް ކުރާނެ އަސަރުތައް ވަޒަންކުރެވުނީމައެވެ.\n"މިފަހަރު ޓިއުމަރު އުފެދެން ފަށައިފަ މި ހުރީ ސީދާ ފުއްޕާމޭ ތެރޭގައި،" ޑޮކުޓަރު ލަސްލަހުން ބުނެލިއެވެ. "މި ފަހަރު ވަރަށް ކޮންޕްލެކްސްވާނެ. ބޭބީއަށް ވަރަށް އުނދަގޫވާނެ. ދެވޭނެ މާބޮޑު ފަރުވާއެއް ވެސް ނޯންނާނެ."\n"ހަމަ އެއްވެސް ގޮތެއް ނޯންނާނެތޯ؟" އަހަންނަށް ރޮވޭގޮތް ވިއެވެ.\n"އާދެ، ފުއްޕާމޭވީމަ،" ޑޮކުޓަރު ފުން ނޭވާއެއް ދޫކޮށްލިއެވެ. "އެހާ ކުޑަކުޑަ ބޭބީއެއްވީމަ ކީމޯ ދިނީމަ މާ ކޮންޕްލެސްވާނެ. އެހެން ކަންކަން ދިމާވާނެ. ވަރަށް ވޭން އަޅާނެ. ވަރަށް ހާލު ބޮޑުވެދާނެ."\n"ކިހިނެއްތޯ ހަދަންވީ؟" އަހަރެންގެ ބަޑި ފަޅައިގެން ދިޔައެވެ. (ނުނިމޭ)


Beyqaraar - EP33 - One Online\nރުހައިމް ފެންނައިރަށް ނާލާ އިސްއޮބާލައިފިއެވެ. އެމޫނުގެ އަސަރުތައް ރުހައިމްއަށް ދައްކަން ބޭނުން ނުވާ ފަދައަކުންނެވެ. ރުހައިމްއަށް އެކަން ފާހަގަ ކުރެވުނެވެ. އޭނާއަށް ކުރިއަށް ފިޔަވަޅެއް އަޅާލެވުނެވެ. ހިތާމަތައް އެކަނިމާއެކަނި ނާލާ ބަރުދާސްތުކުރަމުންދާ މަންޒަރުތައް ފެނި އެ ހިތަށް ކެތްނުކުރެވުނީއެވެ. އެއީ ދެކެން އޭނާއަށް ފަސޭހަވާނެ މަންޒަރުތަކެއް ވެސް ނޫން ވިއްޔާއެވެ. ނަމަވެސް ނާލާގެ ގާތަށް އޭނާއަށް ދެވޭ ގޮތެއް ނުވިއެވެ. ހާލަތާއި ވަގުތު އޭނާއަށް ފުރުސަތެއް ނުދިނެވެ. ހައްތަހާ ވެސް އޭނާއާއި ނާލާ ދުރަށް ގެންދާ ކަހަލައެވެ. ދެން ފުރުސަތެއް ލިބުމެއް ނުވާ ފަދައަކުންނެވެ.\nރުހައިމް ފެނި މޫނު ބަނަވެފައި ހުރި ނަދީމާ ނާލާގެ އަތުގައި ހިފާލަމުން އަވަސްވެގަތީ އެތެރެއަށް ވަނުމަށެވެ. ރުހައިމްގެ ސަބަބުން ނާލާއަށް އިތުރު ތަކުލީފެއް ލިބެން ބޭނުން ނުވާތީއެވެ. ކޯޓާ ހަމައަށް އައުން ވެސް ނާލާއަށް ސަޒާއަކަށް ވެފައިވި މަންޒަރު އޭނާ ގާތުން ދުށްޓެވެ. ދަރިފުޅުގެ ހިތްވަރެއްކަމުގައި ވާން ވެސް ބޭނުންވީ އެހެންވެއެވެ. ދަރިފުޅުގެ ކޮންމެ ނިންމުމެއްގެ ފަހަތުގައި ސާބިތު ކަމާއެކު ވާނެކަމުގެ ޔަގީންކަން ދޭން ވެސް ނަދީމާ ބޭނުންވިއެވެ.\n''ދަރިފުޅާ ދެރަނުވޭ... މިކަން ވެސް ނިމިދާނެ، މިދުވަސް ވެސް ހިނގައިދާނެ...'' ނާލާގެ ބުރަކަށީގައި ފިރުމާލަމުން ނަދީމާ އޯގާތެރިކަމާއެކުގައި ބުނެލިއެވެ.\nމަންމަގެ އަތަށް ނާލާއަށް ބާރުކޮށްލެވުނެވެ. އޭނާގެ ލޮލަށް ޖަމާވެފައިވި ކަރުނަތައް ހަލުވިކަމާއެކު ކޯތާފަތުން ރޮނގުދަމަން ފެށިއެވެ. އޭރު ނާލާގެ އަރުވަނީ ބެދިފައެވެ. ހިތުގެ އުދާސްކަން ހިންދާލަން ނާލާއަށް ފުންނޭވާއެއް ދޫކޮށްލެވުނެވެ. ނަމަވެސް ހިތުގެ ޒަހަމްތަކަށް ލުޔެއް ލިބުމެއް ނުވާ ކަހަލައެވެ. މިއަދަކީ ރުހައިމްގެ އަންބެއްގެ ގޮތުގައި ޝަރުއީ ހަމަތަކުގެ މަތިން އޭނާ ހުންނާނެ އެންމެ ފަހު ދުވަހެވެ. މިކަހަލަ ބަނަ ކަމެއް ދިރިއުޅުމަށް އައިސްދާނެ ކަމަކަށް ނާލާ ހިޔެއް ވެސް ނުކުރެއެވެ. އޭނާގެ ލޯކުރިމަތިން ތަމްސީލުވެގެން ދިޔައީ ރުހައިމްއާއެކު ޒަވާޖީ ހަޔާތް ފެށި ހުވަފެނީ ވަގުތުކޮޅެވެ. ރުހައިމްގެ ދުލުން ''އަނބި ގަބޫލުކޮށްފިން'' އިވުނު ހިނދު އިހުސާސްކުރެވުނު އުފާވެރިކަމެވެ. އެއީ އޭނާއާއެކު ދުނިޔެ އުމުރަށް ވާނަން ކަމުގައި ރުހައިމް ވި ވައުދެކެވެ. ހަޔާތުގެ ކޮންމެ މަރުހަލާއެއްގައި ވިޔަސް ސާބިތުކަމާއެކު ހުންނާނެ ކަމުގެ ދިން ޔަގީންކަމެވެ. މިހުރިހާ ދުވަހު އޭނާގެ ހަޔާތް އެނބުރެމުން ދިޔައީ ރުހައިމްއާއެކުގައެވެ. ދިރިއުޅެން ދަސްވެފައިވީ އޭނާގެ ހަޔާތުގެ ހިއްސާދާރެއްކަމުގައި ރުހައިމް ދެކެމުންނެވެ. ނަމަވެސް އޭނާއަށް އުޅެވެމުން ދިޔައީ ހުވަފެނީ އާލަމެއްގެ ތެރޭގައެވެ. ހަގީގަތަށް ލޯހުޅުވާލުމާއެކު މަންޒަރުތައް ބަދަލުވެގެން ހިނގައްޖެއެވެ. ހިތްދަތިކަމާއި ވޭން ދީފައެވެ.\nކުރިއަށް ހިނގައިގަތް ނަދީމާއާއި ނާލާއަށް ބިލާލް ބަލައިލިއެވެ. އެއަށްފަހު ރުހައިމްއަށް ވެސް ބިލާލް ބަލައިލިއެވެ. ބިލާލްގެ މޫނުމަތިން ވެސް ފާޅުވީ ނުރުހުމުގެ އަސަރުތަކެވެ. ހަމައެއާއެކު ޝަކުވާތައް ވެސް އެ ދެލޮލުގައި ވިއެވެ. އޭނާ ކުރިހާ އިތުބާރެއް ރުހައިމް ނަގާލައިފިއެވެ. ރުހައިމްއާ ނާލާގެ އުފާތައް ހަވާލުކުރެވުނު ކަމުގެ މޮޔަ ރަނގަޅަށް ވެސް ހީވެއްޖެއެވެ. ހަގީގަތް އެނގުނު އިރު މާބޮޑަށް ވެސް ވަގުތު ފާއިތުވެއްޖެއެވެ.\nހުރިހާ އެންމެންގެ ރުޅިވެރިކަން އޭނާއަށް އަމާޒުވެފައިވާކަން އެނގި ރުހައިމްއަށް އުދާސްކަން އެކުލެވިގެންވި ނޭވާއެއް ދޫކޮށްލެވުނެވެ. ހާލަތު މުޅިން ބަދަލުވެ އެކަނިވެރިކަން ވެސް ރުހައިމްއަށް އިހުސާސްކުރެވުނެވެ.\nނާލާގެ ދެފަރާތުގައި ބިލާލްއާއި ނަދީމާ އިށީނދެގެން ތިއްބެވެ. ރުހައިމް އިނީ އެކަނިމާއެކަނި އެވެ. މުސްތަގުބަލު ކިތަންމެ އަނދިރިކޮށް ދައްކަމުން ދިޔަ ކަމުގައި ވިޔަސް، ދިރިއުޅުމުގެ ކޮންމެ ފަތްތަރެއްގައި ނާލާއާއެކު ނާލާގެ އާއިލާ ތިބޭނެކަމުގެ ޔަގީންކަން ރުހައިމްއަށް ލިބުނެވެ. ހިމާޔަތާއި ރައްކާތެރިކަން ދޭނެކަން ވެސް ޔަގީން ކުރެވުނެވެ. އެއީ އެ ދިލަ ހިތަށް ލިބުނު ކުޑަ ނަމަވެސް ތަސައްލީއެކެވެ. އޭނާގެ ހަޔާތަށް ވީރާނާކަމާއި ފަޅުކަން ވެރިވެގެން ދިޔަޔަސް އޭނާއަށް ހެވެވެ. ނަމަވެސް އޭނާގެ ހިތުގެ ދުއާއަކީ ނާލާގެ ހަޔާތް އާރާސްތުވެގެން ދިއުމެވެ. ހާލަތުން އަރައިގަނެ އައު އުއްމީދެއް ލިބުމެވެ. ތަގުދީރުގެ ނިޔާ ވަނީ ކަނޑައެޅިގެން ގޮސްފައެވެ. އޭނާއާއި ނާލާއަށް އެކުގައި އުޅުމުގެ ފުރުސަތެއް ދެން ނެތެވެ. އޭނާ ޖެހޭނީ ނާލާއާއެކު ހޭދަކުރެވުނު ދުވަސްތަކަށް ޝުކުރުވެރިވާށެވެ. އެ ލޯބީގެ ހަނދާންތައް ހިތުގައި ރައްކާކުރާށެވެ. އެއީ ވޭން ލިބޭނެ ކަމަކަށް ވިޔަސް އެނޫން ގޮތެއް އޭނާއަކަށް ނެތެވެ.\nހުކުމް އިއްވިގެން ދިޔަ ވަގުތު ނާލާގެ ލޮލުން ހޯސްލާފައި ކަރުނަ އޮހޮރިގެން ދިޔައެވެ. މޭގައި އުތުރުއަރައިގެން އައި ތޫފާން ހިންދާލުމަށް ބާރުބާރަށް ނާލާއަށް ތުންފަތުގައި ދަތް އަޅައިގަނެވުނެވެ. ލޭގެ ރަހަ ވެސް ލިއެވެ. ތުންފަތުގައި މަޑު ތުރުތުރުލުމެއް ވެސް އެކުލެވިގެން ވިއެވެ. މަންމަ އޭނާގެ އަތުގައި ހިފާލިކަން ވެސް ނާލާއަށް އިހުސާސްކުރެވުނެވެ. ހިތްވަރު ދިނުމުގެ ގޮތުން އޭނާގެ ބޮލުގައި ބައްޕަ ފިރުމާލިކަން ވެސް މެއެވެ. އެ ހުރިހާ ކަމަކަށްވުރެ ބޮޑަށް ނާލާގެ ސަމާލުކަން ދެވިފައިވަނީ ކޯޓުގެ ނިންމުމަށެވެ. އޭނާ އެވަނީ މިނިވަން ވެފައެވެ. އެކަން ނަގައިގަންނާނެ ގޮތެއް ސިކުނޑިއަކަށް ނޭނގުނެވެ. މޭގެ ރިހުން ގަދަވާން ފެށިއެވެ. ކެކުޅުންތަކަށް އިތުރު ބޮޅުތަކެއް އިތުރު ވެއްޖެއެވެ. އޭނާއަށް މަޖުބޫރުވެފައި އެވަނީ ރުހައިމްއާ ނުލައި ދިރިއުޅެން ދަސްކުރާށެވެ. ރުހައިމް އޭނާގެ މާޒީއަށް ވެއްޖެއެވެ. މުސްތަގުބަލާ ކުރިމަތިލާން ޖެހިފައިވަނީ އެކަނިމާއެކަންޏެވެ. އޭނާއަށް މުޅިންހެން ފެންނަނީ އަނދިރިކަމެވެ. އެއްވެސް ކަމަކާ މެދު ޔަގީންކަމެއް ނެތެވެ. ބިރުވެރިކަން ވެސް އައިސް ނާލާ ވަށާލައި ހާސްކުރުވިއެވެ.\nދުވަސްތައް ހަލުވިކަމާއެކު ފާއިތުވަމުން ދިޔަކަމުގައި ވިޔަސް ނާލާއަށް ވަގުތު ހުއްޓުމަކަށް އައިސްފައިވާ ކަހަލައެވެ. އޭނާގެ ވަށައިގެންވި ދުނިޔެއަށް ބަދަލުތަކެއް އަންނަމުން ދިޔައެވެ. އެހެނަސް ނާލާގެ ފަރާތުން ފެންނަނީ ހަމަހިމޭންކަމެވެ. ދިރިއުޅުމާމެދު އުއްމީދު ގެއްލިފައިވާ ތަނެވެ. އެ ދެލޮލުގައި ވަނީ އުދާސްކަމެވެ. ތުންފަތުގައި ކުރިން އަބަދުމެ ކުޅެލާ ހިނިތުންވުން ގެއްލިއްޖެއެވެ. ތުންފަތް ވަނީ ކުރަކިވެ ދިރުން ގެއްލިފައެވެ. ހިތާމަކުރުމުގެ ސަބަބުން ހަށިގަނޑު ވެސް ދުވަހެއް ދުވަހަކަށް ދިޔައީ ބަލިކަށި ވަމުންނެވެ.\nނާލާއާ މެދު ނަދީމާ ހުންނަނީ ފިކުރުބޮޑުވެފައެވެ. ކާއެއްޗެއްގައި އަތެއް ނުލައެވެ. ބޯފެންފޮދެއް އަރުތެރެއިން ދިރުވާލަނީ ހާލަކުން ފަހަރަކުއެވެ. ކުރަކިވެ ފަޅައިގެން ގޮސްފައިވާ ނާލާގެ ތުންފަތުން އެކަމަށް ހެކިދެއެވެ. އެގޮތަށް ތަކުރާރުވާނަމަ ނާލާ ބަލިވެދާނެތީ ނަދީމާ ބިރުގަންނަން ފެށިއެވެ. އޭނާ އެތައް ނަސޭހަތެއް ދީފިއެވެ. ނަމަވެސް ކުރި ފައިދާއެއް ނެތެވެ. ނާލާ ކުރިއަށްވުރެ ބަސްމަދުވާން ފެށުމުން ނަދީމާގެ ހާސްކަން ވެސް އިތުރުވެލިއެވެ. މިހާރު ވަޒީފާއަކަށް ވެސް ނުދެއެވެ. އަބަދު އޮންނަނީ ކޮޓަރީގައެވެ. ކޯޓަށް ހާޒިރުވި ދުވަހަށް ފަހު ގެއިން ބޭރަށް ނުނިކުމެއެވެ. އެހުރިހާ ކަމަކާ ވިސްނާވިސްނާ ނަދީމާގެ ބޮލުގައި ވެސް ރިއްސަން ފެށިއެވެ. ނަފުސާނީ ގޮތުން ނާލާއަށް ނޭދެވޭ އަސަރެއް ކޮށްފާނެތީ ހިތް ތެޅެމުން ދިޔައީ ބިރުވެރިކަމާއެކުގައެވެ. ބިލާލްއާ ވެސް އެވާހަކަތައް ހިއްސާކުރަން ނަދީމާ ހުރީ ހިތުލައިގެންނެވެ.\nމެންދުރުގެ ވަގުތެވެ. އިރުގެ ރައްދަކަ އަވިން ދުނިޔެމަތި އޮތީ ހޫނު ކޮށްލައިފައެވެ. ވިލާ ރޮއްޖެއްގެ މިންވަރު ވެސް އުޑުމަތިން ފާޅެއް ނުވެއެވެ. ރޯޅިތަކަށް ވެސް އޮބި ހިނދެއް ހިނދަކަށް އިރުގެ ހޫނުކަން ދިޔައީ ގަދަވަމުންނެވެ. ބޭރަށް ނިކުމެލިޔަސް ހަންގަނޑު ފިހިގެން ދާކަމުގެ ދިލަހޫނުކަމެއް އިހުސާސް ކުރެވެއެވެ.\nބޮޑުކޮޓަރީގައި ނަދީމާ އިނީ ވިސްނުމަކަށް ގެއްލިފައެވެ. ނާލާއަށް މަދަދުވެރިވާނެ ގޮތަކާ މެދު އޭނާ ވިސްނުން ހިންގަމުން ދިޔައެވެ. ނަފުސާނީ މާހިރެއްގެ އެހީ ހޯދަން ބިލާލްއާ ވާހަކަދައްކަން ވެސް އޭނާ ހިތު ލިއެވެ. ހާލަތު ބަދަލުކުރަން މަސައްކަތް ނުކުރާނަމަ އިތުރަށް ކަންތައް ބޮއްސުން ލައިގެން ހިނގައިދާނެކަމުގެ ނުތަވަސްކަން ހިތުގައި ވިއެވެ. ރުހައިމްގެ ފަރާތުން ލިބުނު ހިތާމަތަކާ ކުރިމަތިލާނެ ގޮތެއް ނޭނގި ނާލާ އެވަނީ ހިމޭންވެފައެވެ. އެފަދައިން ދުވަސްތައް ފާއިތުވާން ވެއްޖެނަމަ ދިރިއުޅުން މަތިން ނާލާ ފޫހިވެދާނެއެވެ. ނަފުސާނީ ގޮތުން ބަލިކަށިވެ ގޯސް މަގެއް އިހުތިޔާރުކޮށްފާނެތީ ވެސް ނަދީމާގެ ހާސްކަން އިތުރު ވިއެވެ.\nގޭގެ ބެލް ޖަހާލި އަޑަށް ނަދީމާ ދިޔައީ ސިއްސައިގެންނެވެ. އޭނާއަށް ދޮރާ ދިމާއަށް ބަލައިލެވުނު ވަގުތު، ބަދިގެއިން ނިކުތް ޝަކުންތަލާ ގޮސް ދޮރު ހުޅުވަނީއެވެ. ކާކުތޯބަލަން ހިތުގައި އުފެދުނު ޝައުގާއެކު ނަދީމާ ސޯފާއިން ތެދުވުނެވެ. އޭނާއަށް ދޮރުކުރިމަތީ ހުރި ސަކީނާ ފެނި ބަލަން ހުރެވުނީއެވެ. ހައިރާންކަމާއެކުގައެވެ. ސަކީނާ ވެސް ނަދީމާއާއި ނަޒަރު ބައްދަލުކޮށްލަމުން އިސްޖަހާލައިފިއެވެ.\nހިމޭންކަމުގެ ސުކޫތެއް ފާއިތުވެގެން ދިޔައެވެ. ސަކީނާއާއި ނަދީމާއަށް ވަގުތު ދެމުން އޭނާ ކުރަމުން ދިޔަ މަސައްކަތަށް ޝަކުންތަލާ އެނބުރި ރުޖޫއަވެއްޖެއެވެ.\n''ވަދޭ...'' ދެފިކުރެއްގެ މަތީގައި ހުރި ނަދީމާ ވާހަކަދެއްކިއެވެ. ރުހައިމްގެ އާއިލާ މީހަކު އެގެއަށް އައުން އޭނާ ހިތްހަމަޖެހޭ ކަމަކަށް ނުވިއެވެ. ނަމަވެސް ސަކީނާގެ ފަރާތުން ނާލާއަށް މިހުރިހާ އަހަރެއް ވަންދެން ލިބުނު މައިވަންތަކަމުގެ ލޯބި ހާނދާންނައްތާލެވޭ ގޮތެއް ނުވިއެވެ. އަމިއްލަ ދަރިއަކު ފަދައިން ނާލާ ދެކެ ސަކީނާ ލޯބިވާކަމާ މެދު ދެބަސްވެވޭނެ ގޮތެއް ވެސް ނުވިއެވެ. ކަން އެހެން އޮތްއިރު ނާލާގެ ހާލަތު އެނގެން ސަކީނާ ބޭނުންވާނެކަން ވެސް އޭނާއަށް އެނގުނެވެ. ނާލާއަށް އެ ހިތާމަ ލިބުނީ ރުހައިމްގެ ފަރާތުން ކަމަށްވުމުން އެމީހުންނާ ކުރިމަތިލާން ސަކީނާއަށް ދަތިވެފައިވާ މަންޒަރުތައް ވެސް ނަދީމާ ދުށްޓެވެ. އިސްޖެހި ލަދުގެންފައިވާ މަންޒަރު ވެސް މެއެވެ. ހުރި ހަމައެކަނި ފިރިހެން ދަރިފުޅުގެ ސަބަބުން މައިންބަފައިން ވެސް މިއަދު އެވަނީ ބޮޑު ލަދަކާ ކުރިމަތިލާން ޖެހިފައެވެ. މުޖުތަމައުގެ މީހަކާ އިސްއުފުލައި ހަތަރުކަޅި ހަމަކުރަން ނުކެރިފައެވެ. ރުހައިމްއާ މެދު ނަދީމާގެ ހިތުގައި އޮތް ރުޅިވެރިކަމާއި ފޫހިކަން އިތުރުވާން ފެށިއެވެ.\nޝަކުންތަލާއަށް ގޮވާލަމުން ސަކީނާއަށް ފިނި ބުއިމެއް ގެނެސްދިނުމަށް ނަދީމާ ބުނެލިއެވެ. އެއަށްފަހު އޭނާ ގޮސް އިށީނީ ބޮޑުކޮޓަރީގެ ސޯފާގައެވެ. ނަދީމާގެ ފަހަތުން ގޮސް ވަކިން ހުރި ސޯފާ ގޮނޑީގައި ސަކީނާ އިށީނެވެ. ގޭތެރެއަށް ވެރިވެފައި އޮތް އާދަޔާ ހިލާފު ހަމަހިމޭންކަން ސަކީނާއަށް ފާހަގަ ކުރެވުނެވެ. ނާލާގެ ހިލަމެއް ނުވާކަން ވެސް މެއެވެ.\n''ނާލާ ކޮބާތަ؟...'' ހިތްވަރުކޮށްލަމުން ސަކީނާ ސުވާލުކުރިއެވެ. އޭނާ އެގެއަށް އައީ ނަދީމާގެ ރުޅިވެރިކަން ކުރިމަތި ވިޔަސް ހެޔޮ ކަމަށެވެ. ވަގުތު ނެގީ ވެސް ނަފުސު އެކަމަށް ހާނަން ޖެހުނީތީއެވެ. ނާލާއާ މެދު ފިކުރުބޮޑުވެ ނާލާގެ ހާލަތު އެނގެން ސަކީނާ ހުރީ ނުހަނު ބޭނުން ވެފައެވެ. ގެއިން ނިކުމެގެން ދިޔަ ދުވަހަށް ފަހު ރުހައިމްގެ ހަބަރެއް ވެސް އޭނާއަކަށް ނުވެއެވެ. ހަބަރު އޮޅުންފިލުވާނެ ގޮތެއް ވެސް ނެތެވެ. ފާރޫގުގެ ސަބަބުން އޭނާގެ އަތުގައި ވަނީ މަޖުބޫރުގެ ހިލިހިލާ ޖެހިފައެވެ.\n''ކޮޓަރީގަ...'' ނަދީމާގެ އަޑުގައިވި މާޔޫސްކަން ސަކީނާއަށް ދޭހަކުރެވުނެވެ. ''އެއީ ކުރީގެ ނާލާއެއް ނޫން...''\nއިތުރަށް ސުވާލުކުރާނެހާ ހިތްވަރެއް ސަކީނާއަށް ނުލިބުނެވެ. އުދާސްކަން އެހިތަށް ބޮޑުވެގަތެވެ. ކުށްވެރިކަމުގެ އިހުސާސްތައް ވެސް ކުރެވުނެވެ.\nސުވާލުކުރަން ބޭނުންވިޔަސް ފަސްޖެހިފައި ސަކީނާ އިންކަން ނަދީމާއަށް ފާހަގަކުރެވުނެވެ. ހަށިފުރާ ދޫކޮށްލި ނޭވާއަށްފަހު ނާލާގެ ހާލަތު ސަކީނާއަށް ކިޔައިދޭން ނަދީމާ ފެށިއެވެ.\nސަކީނާ ވެސް ގޭގެ ހާލަތު ހިއްސާކުރިއެވެ. ދެ އާއިލާއަށް ވެސް ކުރިމަތިލާން ޖެހިފައިވަނީ އަލިވުމެއް ނެތް ބާރުގަދަ ތޫފާނަކާއެވެ. އެތޫފާން އޮބިގެން ދިޔަޔަސް އޭގެ ނުރައްކާތެރިކަން ދުނިޔެ އުމުރަށް ދެމިގެންދާނެކަން ގައިމެވެ.\n''ކާއެއްޗެއް ކަނީއެއް ނޫން... އިހަށް ދުވަހު އަނބުރައި ގަނެގެން ހޮސްޕިޓަލަށް ވެސް ގެންގޮސްފި... ރުހައިމްއާ ދެމީހުން ވަރިވެއްޖެކަމުގެ ހަބަރު ހޮސްޕިޓަލުގައި ފެތުރޭތީ ވަޒީފާއަކަށް ނުދޭ... ކޮޓަރިން ވެސް ނިކުންނާކަށް ބޭނުމެއް ނުވޭ... ކުރީ ދުވަހު އާދޭސްކޮށްގެން ވެސް އެނދުން ނުތެދުވެ އޮތީ... ސަކީނާ... އަހަރެން ގޮތް ހުސްވާން ކައިރިވެއްޖެ... ނާލާއާ މެދު އަހަރެން ބިރުގަންނަން ފަށައިފި... ކޯޓުން އައި ދުވަހުން ފެށިގެން ވަކިން ބޮޑަށް ގޯސްވެއްޖެހެން އަހަންނަށް ހީވަނީ...'' ވާހަކަދައްކަމުން ގޮސް ނަދީމާގެ އަރުބެދެން ފެށިއެވެ. ނާލާއާ މެދު ހާސްވެފައިވާކަން އެ ދެލޮލުގައިވި ކަރުނަތަކުން ވެސް ހެކިދިނެވެ. އެ މަންޒަރުތައް ފެނި ސަކީނާއަށް އިސްއޮބާލެވުނީއެވެ. ނާލާގެ ހިތްދަތި ފަލްސަފާ އަޑުއިވި އެހިތުގައި ވެސް ރިއްސާލައިފިއެވެ. އެވަގުތު ރުހައިމްއާ މެދު އެހިތް ފުރިގެން އައީ ޝަކުވާތަކުންނެވެ.\n''ނަދީމާގެ ގާތުން މައާފަށް އެދެންވީ ގޮތެއް ވެސް އަހަންނަކަށް ނޭނގޭ...'' ހިމޭންކަމުގެ ސުކޫތަކަށްފަހު ސަކީނާ ބުންޏެވެ.\n''ސަކީނާ ނުޖެހޭނެ މައާފަށް އެދޭކަށް، އަހަންނަށް އެނގޭ ރުހައިމްގެ ސަބަބުން ސަކީނާއަށް ވެސް ހިތްދަތިކަން ލިބިއްޖެކަން، ހުރި ހަމައެކަނި ދަރިފުޅުގެ ފަރާތުން އެފަދަ ކަމަކާ ކުރިމަތިލާން ޖެހުން އެއީ ފަސޭހަ ކަމަކަށް ނުވާނެ... އޭނާގެ ސަބަބުން ސަކީނާއާއި ފާރޫގަށް ވެސް ބޮޑު ލަދަކާ ކުރިމަތިލާން ޖެހުނީ، ދިން ތަރުބިއްޔަތުގައި ވެސް އޭނާއަށް ނުހިފުނު، މައިންބަފައިން ވީ ގުރުބާނީތަކަށް ވެސް އިހްތިރާމެއް ނުކުރެވުނު، އެކަހަލަ ދަރިއަކު ހުރުމަށް ވުރެން......'' ރުހައިމްއާ މެދު ހިތުގައި އޮތް ރުޅިވެރިކަން ހަމައިން ނެއްޓިދާނެތީ ނަދީމާ ވާހަކަ ކުރުކޮށްލިއެވެ. ރުހައިމްގެ ވާހަކަދައްކައިގެން ސަކީނާއަށް އިތުރު ތަކުލީފެއް ދޭން އޭނާ ބޭނުމެއް ނުވިއެވެ.\nނަދީމާގެ ހިތުގައި އޮތް ރުޅިވެރިކަން ސަކީނާއަށް އިހުސާސްކުރެވުނެވެ. އެކަމާ އޭނާ ދެރަވިޔަސް ކުރެވޭނެ އިތުރުކަމެއް ނެތޭ ހިތަށް އެރިއެވެ.\n''ނާލާއާ ބައްދަލުކޮށްލިޔަސް އެންމެ ރަނގަޅުތަ؟...'' ސަކީނާ ހުއްދައަކަށް އެދުނެވެ.\n''ސަކީނާ ވާހަކަދެއްކީމަ ރަނގަޅު ބަދަލެއް އަތުވެދާނެހެން ހީވަނީ... އެކަމާ މެދު ވިސްނާވިސްނާ ބޯފަޅައިގެންދާން ކައިރިވެއްޖެ...'' އަވަސްއަވަހަށް ނަދީމާ ބޯޖަހާލިއެވެ. އޭނާ ހުރީ ސަކީނާގެ މަދަދުވެރިކަން ވިޔަސް ބޭނުން ވެފައެވެ. ނާލާއަށް ހެޔޮ ބަދަލެއް އަންނަނިކޮށް އޭނާއަށް އެނިމުނީއެވެ.\n''އިރާދަކުރެއްވިއްޔާ ހުރިހާކަމެއް ރަނގަޅުވެދާނެ... ނާލާއަކީ ބަލިކަށި ކުއްޖެއް ނޫން...'' ނަދީމާގެ ހިތަށް ތަސައްލީއެއް ހޯދައިދޭން ސަކީނާ ވާހަކަދެއްކިއެވެ.\n''ދަރިފުޅާ ނާލާ...'' ނާލާގެ ކޮޓަރީގެ ދޮރުގައި ނަދީމާ ޓަކި ދިނެވެ. އަދި ފުރަގަހުގައި ހުރި ސަކީނާއަށް ބަލައިލަމުން އަނެއްކާ ވެސް ނާލާއަށް ގޮވާލަމުން ވާހަކަދައްކަން ފެށިއެވެ.\n''ދަރިފުޅާ ބައްދަލުކުރަން މީހަކު އައިސް އެބަހުރި...'' ސަކީނާގެ ނަން ހާމަކޮށްފިނަމަ ނާލާ އިންކާރުކޮށްފާނެތީ ނަދީމާ ބުނެލިއެވެ. އިރުކޮޅެއް ފާއިތުވެ ދިޔަ ފަހުން ވެސް ނާލާގެ ހިލަމެއް ނުވިއެވެ. ފަސްއެނބުރި ސަކީނާގެ މޫނަށް އުދާސްކަމާއެކު ބަލައިލަމުން ތަޅުގައި ނަދީމާ ހިފާލިއެވެ. ނަސީބު ދިމާކުރި ގޮތުން ދޮރު ހުރީ ތަޅު ނުލައެވެ. އަވަސްއަވަހަސް ތަޅުގައި ހިފައި ނަދީމާ އަނބުރާލިއެވެ.\nމެންދުރުގެ ވަގުތަށް ވިޔަސް ކޮޓަރީގައި އޮތީ އަނދިރިކަމެވެ. ބޮކިތައް ނިއްވާލައިފައެވެ. ކުޑަދޮރުގެ ބޯފޮތިތައް ދަމާލާފައި ހުރުމުން އިރުގެ އަލިކަމެއް ވެސް ކޮޓަރިއަށް ފެތުރިފައެއް ނެތެވެ.\n''ދަރިފުޅާ...'' ބޮކިތައް ދިއްލުމުގެ ބަދަލުގައި ނަދީމާ ގޮސް ކުޑަދޮރުގެ ފޮތިތައް ކަހާލިއެވެ. އެއާއެކު އިރުގެ އަލިން ކޮޓަރި އުޖާލާ ވެއްޖެއެވެ.\nއެނދުގައި އޮތް ނާލާއަށް އުނދަގޫވެގެން ބަނާތު ގެނެސް ބޮލުގައި އަޅައިގަތެވެ. ދޮރު ހުޅުވުނު ވަގުތުން ފެށިގެން އޭނާ އޮތީ ލޯމަރައިގެންނެވެ. އެއްވެސް މީހަކާ ބައްދަލުކުރަން އޭނާ ބޭނުމެއް ނުވެއެވެ. ނިދާކަމުގެ ތަމްސީލު ކުޅެމުން ދިޔައީ އެހެންވެއެވެ.\n''މަންމައަށް އެނގޭ ދަރިފުޅު ތިއޮތީ ނިދަން ނޫންކަން...'' އެނދުކައިރިއަށް ހުއްޓެމުން ނަދީމާ ބުންޏެވެ.\n''ނާލާ...'' ސަކިނާ ވެސް އެނދުކައިރިއަށް ހުއްޓުނެވެ.\nސަކީނާގެ އަޑު ކަންފަތުގައި ޖެހުމާއެކު ކުއްލިޔަކަށް ބަނާތުގަނޑު މޫނާއި ދުރުކޮށްލަމުން ސަކީނާއަށް ނާލާ ބަލައިލިއެވެ. ކަރުނަތައް އޭރު ވެސް އެދެލޮލުގައި ވިއެވެ.\nނާލާއާ ނަޒަރު ބައްދަލުވުމާއެކު ސަކީނާ ސިހިގެން ދިޔައެވެ. އޭނާއަށް މުޅިން ތަފާތު މީހަކު ފެނުނު ކަހަލައެވެ. ހައިރާންވެ އަންތަރީސްވެ އޭނާއަށް ނާލާގެ މޫނަށް ބަލަން ހުރެވުނެވެ. އޭރު އެހިތުގައި ރިހެން ވެސް ފަށައިފިއެވެ.\nހިތާމަކުރުމުގެ ސަބަބުން މަދު ދުވަސްކޮޅެއްގެ ތެރޭގައި ނާލާގެ ހަށިގަނޑަށް ވަނީ ބޮޑެތި ބަދަލުތަކެއް އައިސްފައެވެ. ހިކިއަނަރޫފަވުމުގެ ސަބަބުން ހަށިގަނޑު ފެންނަނީ ބަލިކަށިވެފައެވެ. ކޮލުގެ މަސްތައް ވަނީ ވަޅުވަދެފައެވެ. ތުންފަތް ކުރަކިވެ ތަންތަންކޮޅުން ވަނީ ފަޅައިގެން ގޮސްފައެވެ. ބޮޑު ދެލޯ ވަނީ ރަތްވެ ދުޅަވެފައެވެ. ދިރުމުގެ ނިޝާނެއްގެ މިންވަރު ވެސް ނުވެއެވެ. މޫނު ވެސް ވަނީ ހުދުވެފައެވެ. ދިރިހުއްޓަސް މައްޔިތަކަށް ވެފައިވާކަމުގެ އަލާމާތްތައް ވެސް ފަންނަމުން ދިޔައެވެ.\n''ނާލާ...'' މިފަހަރު ސަކީނާގެ އަޑުގައި އެކުލެވިގެން ވަނީ މޮޅިވެރިކަމެވެ. އޭނާއަށް ނާލާގެ މަގަތުގައި އިށީނދެވުނެވެ. އަދި އޯގާތެރިކަމާއެކު ނާލާގެ ބޮލުގައި ފިރުމާލެވުނެވެ.\n''ކީއްކުރަން މަންމަ...'' ކުއްލިޔަކަށް ނާލާ ވާހަކަ މެދުކަނޑާލައިފިއެވެ. މަންމަ ކިޔުމުގެ ހައްގު އޭނާއަށް ގެއްލިފައިވާކަން ހަނދާންވީއެވެ. ނާލާއަށް އިސްޖަހައިލެވުނެވެ.\nނާލާއަށް ވެގެން ދިޔަ ގޮތް ސަކީނާއަށް ފެނުނެވެ. އަވަސްއަވަހަށް ނާލާގެ އަތުގައި ސަކީނާއަށް ހިފާލެވުނެވެ.\n''ދަރިފުޅާ... މީ ހަމަ ދަރިފުޅުގެ މަންމައެއް، ކޮންމެ ފަދަ ހާލަތެއް ކުރިމަތިވިޔަސް އެކަން ބަދަލެއް ނުވާނެ...'' ނާލާގެ އަތަށް ސަކީނާ މަޑުމަޑުން ފިތާލިއެވެ. ހިތްވަރުލައިދެމުންނެވެ.\n''ދިރިއުޅުމަކީ އިމްތިހާނެއް... އަބަދު އެއްގޮތަކަށް ދިރިއުޅުން ކުރިއަށް ނުދާނެ، ކުއްލިޔަކަށް ހީވެސް ނުކުރާ ފަދަ ބަދަލުތަކެއް އައިސްދާނެ... އެހުރިހާ ކަމަކާ ވެސް ކެތްތެރިކަމާއެކު ކުރިމަތިލާން ވާނެ، ދިރިއުޅުމާ މެދު އުއްމީދު ގެއްލުވާލައިގެން ވެސް ނުވާނެ... ސާބިތުކަމުގައި ހުންނަން ވާނެ، އޭރުން އީމާންތެރިކަން ވެސް އިތުރުވެގެން ދާނީ... މަންމައަށް އެނގޭ ދަރިފުޅަށް ހިތްދަތިކަން ލިބިފައިވާކަން، އެކަމަކު ދަރިފުޅު ތިހެން އަމިއްލަ ނަފުސު ބަލިކަށިވުމުގެ ފުރުސަތު ނުދީ، އަމިއްލަ ނަފުސަށް އަނިޔާ ނުދީ... ސިއްހަތަކީ ވަރަށް މުހިންމު އެއްޗެއް، ސިއްހަތު ގެއްލިއްޖެނަމަ އެކަމުގެ ހިތާމަތައް އަބަދުމެ އުފުލަން ޖެހިދާނެ... ދަރިފުޅު މިއަދު އުފުލަމުން ތިދާ ހިތާމަތައް ފެނި މަންމަ ވަރަށް ބޮޑަށް ދެރަވޭ، އެންމެ ބޮޑަށް ދެރަވަނީ ދަރިފުޅަށް މަދަދުވެރިވާނެ ގޮތެއް ނޭނގޭތީ... ދަރިފުޅާ... މަންމައަށް މައާފްކުރޭ...'' އަސަރުން ފުރިގެންވި އަޑަކުން ނާލާއަށް ނަސޭހަތް ދެވޭތޯ ސަކީނާ މަސައްކަތް ކުރިއެވެ. ނާލާ ހިޔާރުކޮށްފައި އެވާ މަގުން ކުރިއަށް ދިއުމުގެ ފުރުސަތު ދީފިނަމަ އިތުރު ތަކުލީފުތަކެއް އުފުލަން ޖެހިދާނެ ކަމުގެ ބިރު އެހިތުގައި އޮތެވެ. އަމިއްލަ ނަފުސަށް އަނިޔާތެރި ނުވުމަށް ތަކުރާރުކޮށް ހަނދާންކޮށްދިނެވެ.\n''ނޫން... ނޫން... މަންމަ މައާފަށް ނޭދޭ...'' ކަރުނުން ފުރިފައިވާ ދެލޮލާއެކު ނާލާ ދެފަރާތަށް ބޯހޫރަން ފެށިއެވެ. ''މަންމަ މައާފަށް އެދޭ ކަމެއް ކުރިމައްޗެއް ނުވޭ...''\n''ދަރިފުޅު މަންމައަށް ވައުދެއް ވާނަންތަ؟...'' ލޯތްބާއެކު ނާލާގެ ކަރުނަތައް ސަކީނާ ފޮހެލަ ދިނެވެ. އަދި ނާލާގެ އަތްތިލައަށް ފިތާލިއެވެ.\n''މަންމާ...'' ނާލާއަށް ގޮވާލެވުނެވެ. އެއްވެސް ކަމަކަށް އޭނާއަށް ޔަގީންކަން ދެވޭނެހެން ހީނުވާތީއެވެ. ދިރި ހުރީ ވެސް ހިނދުރީގައި ނޭވާ ވާތީއެވެ.\n''ދަރިފުޅު އަމިއްލަ ނަފުސަށް އަނިޔާ ނުދޭތި، ތިހެން ނުކައިނުބޮއި ހުރުމުން އެއްވެސް ކަމަކަށް ހައްލެއް ނުލިބޭނެ، ދަރިފުޅު ބަލިވެއްޖެނަމަ މަންމަ ވަރަށް ހިތާމަކުރާނަން، އެފަދަ ދުވަހެއް ކުރިމަތިވުމުގެ ފުރުސަތު ނުދެއްޗޭ، ދަރިފުޅާއެކު މަންމަމެން ތިބޭނަން، ހިތްވަރުކަމުގައި ވާނަން، ﷲ އެކަލާނގެ އަޅަކަށް ނުއުފުއްލޭވަރުގެ ހިތާމައެއް ކުރިމައްޗެއް ނުކުރައްވާނެ...'' ސަކީނާ ބުންޏެވެ.\nހިމޭންކަމުގެ ދުލާއެކު ނާލާ އިނީއެވެ. އިސްޖަހައިގެންނެވެ.\nނަދީމާއަށް ނާއުއްމީދާއެކު ބަލައިލެވުނީ ސަކީނާ އަށެވެ. ސަކީނާ ވެސް އުދާސްކަމުގެ ނޭވާއެއް ދޫކޮށްލަމުން ނަދީމާއަށް ބަލައިލިއެވެ. ގޮތް ހުސްވެފައިވާ ފަދައެވެ.\n''ހެނދުނު ސައިބޮއެފިންތަ؟...'' ނާލާ އަނގައިން ނުބުނުމުން ވާހަކަދެއްކީ ސަކީނާއެވެ. މިފަހަރު އެ ސުވާލަށް ޖަވާބު ދިނުމުގެ ގޮތުން ނާލާ ދެފަރާތަށް ބޯހޫރާލިއެވެ.\n''ބަނޑުހައި ނުވޭ...'' ނާލާ ބުނެލިއެވެ.\n''އެހެން ކަމަކު ނުދާނެ... ހިނގާ މަންމައާއެކު މެންދުރު ކާން...'' ސަކީނާ ބުނެލިއެވެ.\nބޮޑާހާކަން ނާލާއަށް ނުކެރުނެވެ. ތުންފިއްތާފައި ވެސް އޭނާ ތެދުވުނެވެ. ތެދުވުމާއެކު މޫނުމައްޗަށް އަނދިދިރިވާހެން ހީވުމާއެކު އަނެއްކާ ވެސް އެނދުގައި އިށީނެވެ.\n''ދަރިފުޅު ނަރުހަކަށް ވެފަ ތިހާ ފަރުވާކުޑަ ވާކަށް ނުވާނެއެއްނު، ގެއްލިއްޖެ ސިއްހަތެއް އަނބުރާ ހޯދަން ކިހާ އުނދަގޫކަން ދަރިފުޅަށް ވެސް އެނގޭނެއެއްނު...'' ނަދީމާއަށް މަޑަކުން ނުހުރެވުނެވެ. ހިތުގެ އުދާސްތައް ބޭރުކޮށްލެވުނެވެ.\n''ތެދެއް، ތިހެން ނުކައި ހުރުން އެއީ ވަރަށް ގޯސްކަމެއް...'' ސަކީނާ ވެސް އިތުރުކޮށްލިއެވެ.\nސަކީނާއާއި ނަދީމާ އެއްބައިވެގެން ގަދަކަމުން ނާލާއަށް ކާން ދިނެވެ. ކާއެއްޗެހި ދިރުވަންވެސް ނާލާއަށް އުނދަގޫވެފައި، ކެއުން ނިންމަން އެތައް އިރެއް ނެގިއެވެ. އެ މަންޒަރުތައް ބަލަން ސަކީނާއަށް ކެތެއް ނުވިއެވެ. ހިކި އަނަރޫފަވެފައި ހުރި ނާލާގެ ހަށިގަނޑަށް ބެލުނީ މޮޅިވެރިކަމުގެ ދެލޮލުންނެވެ.\n''ރުހައިމް... ކީއްވެތަ މިހެން ކަންތައް ކުރީ؟... ނާލާ ހުރި ހާލަތު އެބަފެނޭތަ؟... އުފުލާ ހިތާމަތައް އެބަފެނޭތަ؟...'' ސަކީނާގެ ހިތް ޝަކުވާތަކުން ފުރުނެވެ.\nގުޅޭ ޓެގު ބޭޤަރާރު\nބޭޤަރާރު - 39\nޔޫސުފު ބިން ތާޝްފީން 57\nބޭޤަރާރު - 38\nލޯބިން ބުނާހިތްވެޔޭ - 07\nނޫރާ - 12


Bidheyseen ge mahsala hallu kurumah govaalaa kulli mahsala eh – Iru\nބިދޭސީންގެ މައްސަލަ ހައްލު ކުރުމަށް ގޮވާލާ ކުއްލި މައްސަލައެއް\nބިދޭސީންގެމައްސަލަޔަށް ދާއިމީ ހައްލެއް ހޯދުމަށް ކުރަން ޖެހޭ މަސައްކަތް މިހާރުން މިހާރަށް ކުރިޔަށް ގެންދިއުމަށް ސަރުކާރަށް ގޮވާލައި، އެމީހުން ހިންގާ ހަރަކާތްތަކުގައި، ސަލާމަތީ ބާރުތަކާ ކުރިމަތިލާ މައްސަލަ ކުށްވެރި ކޮށް ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައި ބަހުސް ފަށައިފިއެވެ.\nކުއްލި މައްސަލައަށް ވާހަކަ ދައްކަވަމުން ހަލީމް ވިދާޅުވީ މިއީ ހައްސާސް މައްސަައެއް ކަމަށާއި، މިދިޔަ ހަތް އަހަރު ތެރޭގައި މިކަން ހައްދުފަހަނަ އަޅާގޮސްފައި ވާކަމަށެވެ.\nހަލީމް ވިދާޅުވީ އިމިގްރޭޝަންގައި ހުންނަ ޕައިސިސް ސިސްޓަމަށް ވަނުމުގެ ހުއްދަ އޮންނަ 60 ފަރާތެއް ތިބޭކަމަށާއި، އަދި އެ ހުއްދަ ދޫކޮށްފައިވާ ފަރާތްތަކުގެ ތެރޭގައި ބިދޭސީންވެސް ހިމެނޭ ކަމަށެވެ. ގަވައިދުގައި އޮންނަނީ އެ ސިސްޓަމަށް ވަނުމަށް ދެ މީހަކަށް ހުއްދަ ދިނުމަށްކަން ހަލީމް ފާހަގަކުރެއްވި އެވެ.\nބިދޭސީ މަސައްކަތްތެރިންގެ ތެރެއިން ގިނަ ފަރާތްތައް ގޮތް ހުސްވެފައިވާކަން ފާހަގަކޮށް ހަލީމް ވިދާޅުވީ ކާނެ ގޮތެއްނެތި އެފަރާތްތައް ގޮތް ހުސްވެފައިވާކަމަށެވެ. އަދި އެއްވެސް އިންސާނަކު މިވަރަށް ދަށްކޮށްލެވިގެންނުވާނެ ކަމަށް ހަލީމް ވިދާޅުވި އެވެ.\nހަލީމް ވިދާޅުވީ މިކަން މިހިސާބަށް ގޮސްފައިވަނީ މީގެ ކުރިން އިމިގްރޭޝަންގެ ވެރިންގެ ގޮތުގައި ތިބި ފަރާތްތަކުގެ އިހުމާލުން ކަމަށާއި، އެ ފަރާތްތަކާއި ދެކޮޅަށް ފުރިހަމަމ ތަހުގީގެއް ކުރަންޖެހޭނެ ކަމަށެވެ.\nމީގެ އިތުރުން ހަލީމް ވަނީ އިދިކޮޅު ފަރާތްތަކުން ބިދޭސީން ލައްވާ ގައުމު ހަލަބޮލި ކުރަން މަސައްކަތްކުރާކަމަށް ތުހުމަތު ކޮށްފައެވެ.\nހަލީމް ވިދާޅުވީ ބޯޑަރުތައް ބަންދުވެފައި އޮތް ވަގުތެއްގައި ވެސް ބިދޭސީން އެމީހުންގެ ގައުމަށް ފޮނުވުމަށް ސަރުކާރުން ކުރި މަސައްކަތަކީ ބުރަ، ބޮޑު މަސައްކަތެއްކަމަށެވެ.


Magufeyrun thakuge size boduve inthihaa ah!\nފުލުހުން ކްރައިމް ސީނެއްގައި ހަރަކާތްތެރި ވަނީ: މިހާރު ވަނީ މަގުފޭރުން އިންތިހާއަށް އިތުރިވެ ބިރުވެރިކަން އުފެދިފައި\nދުރާލާ ރާވައިގެން ހިންގާ ބޮޑެތި ޖަޒީމާތައް ރާއްޖޭގައި މިހާރު މަދެއް ނޫނެވެ. މަގުފޭރޭ މީހުންގެ ބިރުވެރިކަން އެންމެނާ ހަމައަށް ފޯރާފައިވާއިރު ދުރާލާ ރާވައިގެން ފައިސާގެ ބޮޑެތި އަދަދުތައް ފޭރުން ދަނީ ދުވަހެއް ދުވަހަކަށް މާލެ އާއި އަތޮޅުތަކުގައި އިތުރުވަމުނެވެ. އެހެންވެ ބޭންކަށް ފައިސާ ޖަމާކުރަން ދިއުމަކީ ރަނގަޅަށް ފިޔަވަޅު އަޅައި ތައްޔާރު ނުވެ އެކަން ކުރާނަމަ ބިރުވެރި ކަމަށް ވެފައި ވެއެވެ. ފައިސާއާއެކު ފިހާރައިގެ ވައްގަނޑު ހުޅުވައިގެން އިނުން ވެސް އެއީ ރައްކާތެރި ކަމަކަށް މިހާރު ނުވެއެވެ.\nޖަމާ ކުރަން ބޮޑެތި އަދަދުން ގަނޑުކޮށް ފައިސާ ހިފައިގެން ދިއުމުގައި އަމަލު ކުރާނެ ގޮތްތަކެއް ފުލުހުން ހަމަޖައްސައިފައި އޮތަސް އާންމު ގޮތެއްގައި ބޭންކަށް ދަނީ އާންމުކޮށް ބިދޭސީ މުވައްޒަފެކެވެ. ނޫނީ ފުލުހުން ގާއިމްކޮށްދީފައިވާ ފިޔަވަޅުތައް ނާޅައި ކޮންމެވެސް މުވައްޒަފެކެވެ. އެހެންވެ ބޭންކާ ހިސާބަށް އެ މުވައްޒަފަކަށް ދެވުމުގެ ކުރިން ބިރު ދައްކައި ފައިސާ ފޭރުމުން ދެން ހަދާނެ ގޮތެއް ނޯވެ އެވެ.\nރާއްޖޭގައި ފަހަކަށް އައިސް ބޮޑެތި ކޮމްޕެނީތަކުން ވައްކަންކޮށް އެތައް ބައިވަރު ފައިސާތައް ވަނީ ވަގަށް ގެންގޮސްފަ އެވެ. އަދި ބޭންކުތަކަށް ޖަމާ ކުރަން ގެންދާ އެތައް ބައިވަރު ފައިސާއެއް ވެސް މަގުމަތިން ފޭރިގެންފައި ވެއެވެ. އޭގެ ތެރެއިން އަނބުރާ ލިބެނީ މަދު ފައިސާއެކެވެ.\nފަހަކަށް އައިސް މާލޭގައި އައި ފޭރުމުގެ ކޭސްތަކުގެ ތެރެއަށް ވަން ބޮޑު އެއް ފޭރުމަކީ ފުޅާ ދާއިރާއެއްގައި ދުންފަތުގެ ބާވަތްތައް ވިއްކާ "ރޫޓު" ފިހާރައިގެ ފަސް މިލިއަނަށްވުރެ ގިނަ ރުފިޔާ ބަޔަކު މަގުމަތީން ފޭރެން އުޅުނު ބޮޑު އަދި ނުރައްކާތެރި ހާދިސާ އެވެ. އެ ހާދިސާ ކާމިޔާބުވި ނަމަވެެސް އެ ހާދިސާގެ މަންޒަރުން ލިބެނީ އެއަށްވުރެ ބޮޑެތި ފޭރުންތައް އައުމުގެ ސިގުނަލެކެވެ.\nރޫޓުގެ ފައިސާތައް ފޭރެން މަސައްކަތް ކޮށްފައިވަނީ ބޭންކް އޮފް ސިލޯނަށް ފައިސާ ޖަމާ ކުރަން ރޫޓުގެ ވެހިކަލެއްގައި ގޮސް ބޭންކު ދޮރު މަތީގައި މަޑު ކުރުމުން ސައިކަލުގައި ދިޔަ ބައެކެވެ.\nރޫޓުގެ ފައިސާތައް ފޭރުނު މަގު ދައްކުވައިދޭ ގްރެފިކްސް އެއް -- އިންފޯގްރެފިކްސް: އަވަސް\nފުލުހުންގެ ތަފާސް ހިސާބުތަކަށް ބަލާއިރު، މި އަހަރުގެ ފުރަތަމަ ކްއާޓަރުގައި އެކި ބާވަތުގެ ޖުމުލަ 3،380 މައްސަލަ ފުލުހަށް ހުށަހަޅާފައި ވެއެވެ. އެކަމަކު ދެވަނަ ކުއާޓަރުގައި ރިޕޯޓު ކޮށްފައި އޮތީ 1،331 މައްސަލަ އެވެ. ތިންވަނަ ކްއާޓަރުގައި ފުލުހުންނަށް ހުށަހެޅި މަައްސަލަތަކުގެ އަދަދު އަނެއްކާ ވެސް އިތުރެވެ. އެއީ 2،171 އެވެ. އެ ހިސާބުތައް ދައްކާ ގޮތުން ތިން ކްއާޓަރުގައި ވެސް އެންމެ ގިނައިން ހުށަހަޅާފައި ވަނީ ވައްކަމުގެ މައްސަލަތަކެވެ.\nމި އަހަރުގެ މިހާތަނަށް ހިނގާފައިވާ ފޭރުމުގެ ހާދިސާތަކަށް ބަލާއިރު މަގުމަތިން ހިނގާފައި ދިޔަ މީހަކަށް ތޫނު އެއްޗަކުން ހަމަލާދިނުމަށް ފަހު ގިނަ އަދަދެއްގެ ފައިސާ ފޭރިފައި ވެއެވެ. އުމުރުން ދުވަސްވީ މީހަކު ގެސްޓްހައުސްއަކަށް ވައްދައި ބިރުދައްކައި އޭނާގެ އަތުން ފައިސާ ފޭރުނެވެ. މިދިޔަ މަހާއި މި މަހު ވެސް މިފަދަ ހާދިސާތައް ހިނގާފައި ވެއެވެ.\nއަދި މާލޭގައި ވިޔަފާރިއެއް ކުރަމުން ދިޔަ އަންހެނަކު ރަހީނު ކުރުމަށް ފަހު އޭނާގެ އަތުން ވަނީ 25،000 ރުފިޔާ ފޭރުނެވެ. އެ ހާދިސާ ހިނގީ ރޫޓުގެ ފައިސާ ފޭރެން މަސައްކަތް ކުރިތާ ހަފުތާއެއް ވެސް ނުވަނީހެވެ.\nމިދިޔަ އަހަރު ޖެނުއަރީ މަހުން ފެށިގެން މާޗު މަހުގެ ނިޔަލަށް ބޮޑެތި އަދަދުތަކުން ފޭރުމުގެ ބޮޑެތި ހަ ހާދިސާއެއް ހިނގާފައިވެ އެވެ. މީގެ ތެރެއިން ދެ ހާދިސާއެއް ފިޔަވައި އެހެން ހުރިހާ ފޭރުމެއް އައީ މާލޭގަ އެވެ. ދެ ހާދިސާއެއް ހިނގާފައި ވަނީ ހުޅުމާލޭގަ އެވެ.\nމިދިޔަ އަހަރު ހިނގާފައިވާ ފޭރުމުގެ ބޮޑެތި ހާދިސާތަކުގެ ތެރެއިން، ޖެނުއަރީ މަހު ހުޅުމާލޭ، އެފްއެސްއެމްގެ 250،000 ރުފިޔާ ފޭރިގެންފައި ވެއެވެ. ހަމަ އެ މަހު ހުޅުމާލޭގެ ރޫޓް ފިހާރައިގެ 300،000 ރުފިޔާ ގިނަ ރުފިޔާ ފޭރުނެވެ. އަދި މާލެ، ހޮރިޒޮން ފިޝަރީސްގެ ދޮޅު ލައްކަ ރުފިޔާ އާއި 160000 ރުފިޔާ ގެ ޗެކެއް ފޭރިގަތެވެ. މާލޭ، އެކްސްޕާޓް މޮޓޯސް ފިހާރައަކަށް ވަދެ ވަޅިން ބިރު ދައްކައިގެން 560،000 ގިނަ ރުފިޔާ ފޭރިގެންފައިވެ އެވެ. ބީއެޗްއެމް ފިހާރައިން ބޭންކް އަށް ޖަމާކުރަން ދިޔަ 2.3 މިލިއަން ރުފިޔާ ފޭރިގެންފައިވެ އެވެ. އަދި މިދިޔަ އަހަރުގެ މާޗު މަހު މިފްކޯ އިން ދެ މިލިއަނަށްވުރެ ގިނަ ރުފިޔާގެ ފޭރިގެންފައިވެ އެވެ.\nމި ހުރިހާ ހާދިސާ ތަކަށް ބަލާއިރު އެއްކަމެއް ފާހަގަ ވެ އެވެ. ގިނަ ހާދިސާތައް ހިނގާފައިވަނީ ދާދި އެއް ގޮތަކަށެވެ. އެހެންވެ، މި މައްސަލަތަކުގައި "އިންސައިޑް ޖޮބެއް" ނުވަތަ މި ކަމުގައި އެހީތެރިވުމުގައި އެތެރޭގެ އަތެއްވާ ކަމަށް ބުނުމުގެ ފުރުސަތު އެބަތޮވެ.\nއާންމު މީހެެއްގެ އަތުން ފޭރުމާއި ބޮޑެތި ކުންފުނިތަކުގެ ފައިސާ ބެންކަށް ޖަމާ ކުރަން ދާއިރު ފޭރުމާއި ތަފާތެވެ. ބޮޑެތި ކުންފުނިތަކުގެ ފައިސާ ގިނަ ފަހަރު ފޭރެނީ ދުރާލާ ރާވައިގެނެވެ.\nކުންފުނިތަކުގެ ފައިސާ ޖަމާ ކުރަން ދާ ދުވަހާއި ފައިސާ އުފުލާ ވެހިކަލް ފޭރޭ މީހުންނަށް އެނގެނީ ކިހިނެއް ހެއްޔެވެ؟ ރޫޓުގެ ހާދިސާއަށް ދާއިރު ރޫޓުގެ ފައިސާ ހިފައިގެން އެ ވެހިކަލް އެ ދުވަހު ބޭންކުގެ ސަރަހައްދަށް އެ ގަޑިއަށް ދާކަން އެނގުނީ ކިހިނެއް ހެއްޔެވެ؟ އޭގައި ފައިސާ ހުރިކަން އެނގުނީ މީހަކު ބުނެގެން ހެއްޔެވެ؟\nމީގެ ކުރިން ހިނގާފައިވާ ބޮޑެތި ހާދިސާތަކަށް ބަލާއިރު ގިނަ ފަހަރު ފޭރެނީ ކުންފުނީގެ "އެތެރެ" އިން ބަޔަކު މައުލޫމާތު ދީގެންނެވެ. މިހާތަނަށް މިފަދަ ބޮޑެތި މައްސަލަތަކުގައި ކުންފުނިތަކުގެ ގިނަ ބަޔަކު ވެސް ވަނީ ހައްޔަރުކޮށް ދައުވާ ކޮށްފައި ވެސް ވެއެވެ.\nރާއްޖޭގެ ކުޑަ ކުޑަ އާބާދީއަކަށް ބަލާއިރު ފޭރުން މިހާރު ވެސް ވަނީ އިންތިހާއަށް އިތުރުވެފަ އެވެ. ފައިސާ އެއްތަނުން އަނެއް ތަނަށް ގެންދިއުމުގައި ފުލުހުންގެ އެހީ އާއި ޕްރައިވެޓް ސެކިއުރިޓީންގެ އެހީ ލިބެން ހުންނައިރު ފައިސާ އުފުލުމުގައި ވިޔަފާރިވެރިން ފަރުވާ ކުޑަ އެވެ. މިއީ ސަމާލުކަން އިތުރު ކުރަންޖެހިގައިވާ ބޮޑު މައްސަލައެކެވެ.\nމޯލްޑިވްސް ޕޮލިސް ސާވިސް ވައްކަން މިފްކޯ + މާލޭ ސިޓީ މާރާމާރީ ހިންގުން ފޭރުން\nރޭ މީހަކު ޒަހަމްކޮށްލި ހާދިސާއާމެދު ޝައްކު އުފެދިއްޖެ


Rapekoggen libunu aniyaa in heynaarai ove 42 aharu fahun maruvejje\nރޭޕްކޮށްގެން ލިބުނު އަނިޔާ އިން ހޭނާރައި އޮވެ 42 އަހަރު ފަހުން މަރުވެއްޖެ\nމިއީ އިންޑިއާގެ ހޮސްޕިޓަލެއްގައި ނަރުހަކަށް އުޅެނިކޮށް 1973 ވަނަ އަހަރު ރޭޕްކޮށް، ދިން އަނިޔާތަކާ ގުޅިގެން ކޯމާ އަކަށް ގޮސް ކޯމާއަކުން ހޭލެވި ވެޖެޓޭޓިވް ސްޓޭޓެއްގައި 42 އަހަރު ހޭދަކުރި އަންހެނެއްގެ ވާހަކަ އެވެ.\nއޭނާގެ ނަމަކީ އަރޫނާ ޝާންބާގް އެވެ.\nރޭޕްކޮށްގެން ލިބުނު އަނިޔާއިން ހޭނުލެވި، ފާއިތުވި 42 އަހަރު ހޮސްޕިޓަލުގައި ހޭދަކުރި ޝާންބާގް މި ވަނީ އެންމެފަހުން މި ދުނިޔެއާ ވަކިވެގެން ގޮސްފަ އެވެ. އުމުރުން 25 އަހަރުގައި ލިބުނު އަނިޔާ އިން ސަލާމަތްނުވެ އޮވެ އިއްޔެ މަރުވިއިރު 67 އަހަރެވެ.\nމުމްބާއީގެ ކޭއީއެމް ހޮސްޕިޓަލްގައި ނަރުހަކަށް އުޅެނިކޮށް އޭނާ އަށް ޖިންސީ އަނިޔާކޮށް ބޮޑެތި ގެއްލުންތަކެއް ދީފައި ވަނީ އެތަނުގައި އޭރު އުޅުނު މަސައްކަތު މީހެކެވެ. އޭނާ ދިން އަނިޔާތަކުގައި ޝާންބާގުގެ ސިކުނޑިއަށް ބޮޑެތި ގެއްލުންތަކެއް ލިބި މީހާ ޕެރަލައިޒްވީ އެވެ.\nއެއަށް ފަހު އެންމެފަހުން ފުރާނަ ސަލާމަތްވިޔަސް މަޖުބޫރުވީ އޭނާ އަށް އަނިޔާ ލިބުނު ހޮސްޕިޓަލުގައި އުމުރު ދުވަސް ހޭދަކުރާށެވެ. ކޭއީއެމް ހޮސްޕިޓަލުގައި އޭނާ އަށް މިއޮތްހާ ދުވަހު ފަރުވާ ދެމުން ދިޔައީ ނޭފަތަށް ގުޅާފައިވާ ހޮޅިއަކުން ކާން ދީގެންނެވެ.\nއެ ހޮސްޕިޓަލުން ބުނެފައި ވަނީ އޭނާ މަރުވީ ފުއްޕާމޭގައި ފެން ހެދި ނިއުމޯނިޔާ ޖެހުމުން، އައި.ސީ.ޔޫ ގައި ފަރުވާ ދެމުން ދަނިކޮށް ކަމަށެވެ.\nޝާންބާގަށް ޖިންސީ އަނިޔާކުރި މީހާއާ ދެކޮޅަށް ރޭޕުގެ ދައުވާ އުފުލާފައި ނުވާއިރު އޭނާ ވަނީ ހަތް އަހަރުގެ ޖަލު ހުކުމަކަށް ފަހު ސަލާމަތްވެފަ އެވެ. މި މީހާ ޝާންބާގަށް ޖިންސީ އަނިޔާކޮށްފައި ވަނީ ޗޭނުގަނޑަކުން އޭނާ ތަނެއްގައި އެއްސުމަށް ފަހު އެވެ.\nރޭޕްކުރި މީހާގެ މައްޗަށް އިންޑިއާ އިން އޭރު ރޭޕްގެ ދައުވާނުކުރީ ރޭޕްގެ ދައުވާ ލިބޭ މައްސަލައެއްގެ ގޮތުގައި ސޮޑްމީ އޭރު އިންޑިއާގެ ގާނޫނުތަކުގައި ފާހަގަކޮށްފައި ނެތީމަ އެވެ.\nޝާންބާގު އެންމެ ފަހުން އިންސާފު ނުލިބި މަރުވެފައިވާއިރު އިންޑިއާގެ އާންމުން ދަނީ ޓްވިޓާގައި "އެކަން ބޮޑު ލަދެއްގެ" ގޮތުގައި ސިފަކޮށް ހިޔާލު ފާޅުކުރަމުންނެވެ.\nމީނާގެ މައްސަލަ އަކީ ބަލި މީހާގެ ހާލަތު ނިޔާކުރާ ގޮތުން، މަރުވުމުގެ ފުރުސަތު ގާނޫނަކުން އޭނާ އަށް ދިނުމަށް ގޮވާލާ ގޮވާލުންތަކުގެ އަޑު ވެސް އިންޑިއާގައި ނިކަން ގަދަކޮށްލި މައްސަލައެކެވެ. ނަމަވެސް މަރުވުމުގެ ފުރުސަތު ޝާންބާގަށް ދިނުމަށް މަސައްކަތްކުރި ހުރިހާ ފަހަރެއްގައި ވެސް އިންޑިއާގެ ސުޕްރީމް ކޯޓުން ވަނީ އެކަމަށް ހުރަސް އަޅައިފަ އެވެ.


SunOnline: Fanun hadhaafai huri madharusaa akun feshi thauleemun, ungannai dhinumuge emme uhah!\nފަނުން ހަދާފައި ހުރި މަދަރުސާއަކުން ފެށި ތައުލީމުން، އުނގަންނައިދިނުމުގައި އެންމެ އުހަށް!\nރުގިއްޔާ މުހައްމަދު މޫސާ 05 Oct 2021, 17:57\nއަހްމަދިއްޔާ ސްކޫލްގެ ޓީޗަރު ހަލީމަތު ރަހީމާ (ހަލީމަތު މިސް) "ސަން"އަށް އިންޓަވިއު ދެނީ --- ސަން ފޮޓޯ/ އަހްމަދު އައިމަން އަލީ\nއެއީ އަށްޑިހައިގެ ފަހު އަހަރުތަކެވެ. އޭރު ލ. ކަލައިދޫގައި ހުރީ ދަނޑިފަނުން ހަދާފައި ހުރި މަދަރުސާއެކެވެ. އަދި އެންމެ ކްލާސްރޫމެއް ހުރި އެ މަދަރުސާގައި ކިޔަވައިދޭން ތިބީ ދެ ޓީޗަރުންނެވެ. ނަމަވެސް އެ ދުވަސްވަރު ކުރެވުނު ތަޖުރިބާއިން ތައުލީމީ ދާއިރާއަށް ހިތްޖެހުނު ހަލީމަތު ރަހީމާ (ހަލީމަތު މިސް) ވަނީ ފާއިތުވި އަހަރުތަކުގައި މަދަރުސާތަކުން ދުރަށް ނުޖެހި، އާ ޖީލެއް ބިނާ ކުރުމުގައި އަގުހުރި ހިދުމަތްތަކެއް ކޮށްދީފައެވެ.\nހަލީމަތު މިސް އުނގަންނައި ދިނުމަށް ޝައުގުވެރިވި ގޮތުގެ ވާހަކަ ކިޔައިދިނީ ކުޑައިރު ކަލައިދޫގައި ކިޔަވައި އުޅުނު ގޮތުގެ ފޮނި ހަނދާންތަކާއެކުގައިއެވެ. "ހަރުގެއެއް ގޮތަށް ފުރަތަމަ ހުރި" އެ މަދަރުސާގައި ވަކި ގްރޭޑުތައް ބަހާފައި ނެތެވެ. އޭރު މަދަރުސާގައި އާއްމުކޮށް ދަސްކުރާނީ ހަމައެކަނި ލިޔަންކިޔާށެވެ.\nއެ މަދަރުސާގައި ތަފާތު ގްރޭޑުތައް ކަނޑައަޅައި، ދަރިވަރުންނަށް ވަކިވަކިން ކިޔަވައިދޭން ފެށީ ތައުލީމީ ދާއިރާއިން ތަމްރީނުވެފައި ހުރި މުދައްރިސަކު ފުރަތަމަ ފަހަރަށް އެ ރަށަށް ދިޔުމުންނެވެ. އެއީ ހައްވާ ޒާހިރާ ކިޔާ ޓީޗަރެކެވެ.\nހަލީމަތު މިސް، ހައްވާ ޒާހިރާ ސިފަކޮށްދިނީ ކުދިންނާ ވަރަށް ގުޅޭ، ދަރިވަރުންނާ ގާތް ގުޅުމެއް ބޭއްވި ޓީޗަރެއްގެ ގޮތުގައެވެ. އަދި ޓީޗަރަކަށް ވުމުގެ ވިސްނުން ހަލީމަތު މިސްގެ ބޮލުގައި އުފެދުނީވެސް ހަމަ އެ ޓީޗަރުގެ ސަބަބުންނެވެ.\n"އެ މިސް ވަރަށް ރަނގަޅު. ހުރިހާ ކުދިން ގޮވައިގެން ވަރަށް އެއްކޮށް އުޅޭނީ. ހަވީރު ކުޅުމާއި ފަތިހު ކަސްރަތަށް ދިޔުމާއި މޫދަށް ދިޔުންވެސް އޮންނާނެ. އަދި ކުދިންގެ ތެރޭގައި މައްސަލައެއް ޖެހުނަސް ވަރަށް ކިޔައިދީ، އުޅޭނެ ގޮތް ބުނެދޭނެ. އެ މިސްއާ އެކީގައި، ވަރަށް ގާތްކޮށް މިހެން އުޅުމުގެ ތެރޭގައި ކިޔަވަދޭހިތްވީ،" ހަލީމަތު މިސް ބުންޏެވެ.\nހައްވާ ޒާހިރާ ގެނެސްދިން ބަދަލުތަކާއެކު، ފުރަތަމަ ގްރޭޑް އެކަކުން ހަތަރަކަށް ކްލާސްތައް ފަށައި، އޭގެ ފަހުން އެ ރަށުގައި ތައުލީމީ މަދަރުސާއެއް ހަދައި، އިތުރު ގްރޭޑުތައް ތައާރަފް ކުރީ ކަމަށް ހަލީމަތު މިސް ބުންޏެވެ.\nއަހްމަދިއްޔާ ސްކޫލްގެ ޓީޗަރު ހަލީމަތު ރަހީމާ (ހަލީމަތު މިސް) ކްލާހެއްގައި ކިޔަވައިދެނީ --- ސަން ފޮޓޯ/ އަހްމަދު އައިމަން އަލީ\nކިޔަވައިދިން ފުރަތަމަ އަހަރުތައް، އެންމެ ހިތްގައިމު ދުވަސްތައް\nއިސްލާމް މާއްދާ ކިޔަވައިދޭ ހަލީމަތު މިސް އެންމެ ފުރަތަމަ ޓީޗަރެއްގެ ގޮތުގައި މަސައްކަތް ކުރީ 2001 ވަނަ އަހަރު ލ. ގަމުގައެވެ. އެއީ އޭރުގެ ގަތަރު އަމީރު ސްކޫލްގައެވެ. މިހާރުގެ ހަމަދު ބިން ޚަލީފާ އަލްޘާނީ ސްކޫލެވެ.\nހަލީމަތު މިސް އެ ދުވަސްތައް ހަނދާން ކުރަނީ ސްކޫލްގެ މެނޭޖްމެންޓާއި ޓީޗަރުންނާއި ދަރިވަރުންނާވެސް ވަރަށް ގުޅިގެން މަސައްކަތް ކުރި ދުވަސްތަކެއްގެ ގޮތުގައެވެ. އަދި އެ ގުޅުންތަކުގެ ސަބަބުންނާއި ރަށުގެ މާހައުލުގެ ސަބަބުން ވެސް ވަރަށް ހިތްހަމަޖެހިގެން މަސައްކަތް ކުރެވުނު ދުވަސްތަކެއްގެ ގޮތުގައެވެ.\nއޭގެ ނަތީޖާއެއްގެ ގޮތުން، އޭރު ހަލީމަތު މިސް ކިޔަވައިދިން ކުދިން މިހާރު ވެސް ގުޅައި، ހާލު އަހައި، މާލެ އަތުވެއްޖެނަމަ ބައްދަލު ކުރަން އަހައެވެ. އެއީ ޓީޗަރެއްގެ ގޮތުގައި މަސައްކަތް ކުރުމުން ހަލީމަތު މިސްއަށް ލިބޭ އެންމެ ބޮޑު އުފަލެވެ.\n"މިހާރުވެސް އެކުދިން ވަރަށް ލޯބިވާނެ. މިދޭތެރޭގަ ކްލަބްހައުސްގަ އަތޮޅުގެ ކަންތައްތަކާ ބެހޭ ގޮތުން ބޭއްވި މަޝްވަރާއެއްގަ، އޭގެއިން ކުދިންތައް ދިމާވީމަ ވަރަށް ލޯބިން ގޮވައި ހެދި. މާލެ އައިސްވެސް ގުޅާލާނެ ދިމާވޭތޯ ބަލައިލާން،" ހަލީމަތު މިސް ބުންޏެވެ.\nހަމަދު ސްކޫލްގައި ތިން އަހަރު ވަންދެން މަސައްކަތް ކުރުމަށް ފަހު، ހަލީމަތު މިސް ދެން ދިޔައީ އެނބުރި ކަލައިދޫއަށެވެ. އަދި އެއް އަހަރު އިސްދޫ ސްކޫލްގައި ކިޔަވައި ދިނުމަށް ފަހު، 2005އިން 2008އަށް މާލޭގައި އަމީނިއްޔާ ސްކޫލްގައި މަސައްކަތް ކުރިއެވެ. އޭގެފަހުން 2009ގައި އަނެއްކާވެސް ކަލައިދޫގައި ވަޒީފާ އަދާ ކުރުމަށް ފަހު 2010ގައި އަހުމަދިއްޔާ އިންޓަނޭޝަނަލް ސްކޫލާ ގުޅުނީއެވެ.\nދާއިރާއިން ލިބޭ އުފާ މުޅިންވެސް ގުޅިފައި ވަނީ ދަރިވަރުންނާ!\nއަހުމަދިއްޔާ ސްކޫލްގައި މިހާރު 11 ވަނަ އަހަރު ގުނަމުންދާ ހަލީމަތު މިސްއަށް އުނގަންނައިދިނުމުން ލިބޭ އެންމެ ބޮޑު އުފަލަކީ ދަރިވަރުންނަށް ރަނގަޅު ނަތީޖާ ލިބުމާއި އެކުދިން ޓީޗަރުންގެ އަގު ވަޒަން ކުރުމެވެ.\nއެގޮތުން ކޮންމެ ފަހަރަކު ވެސް އޯލެވެލް ނަތީޖާ ފެންނަ ވަގުތު ވަރަށް އުފާވެއެވެ. އަދި އަހުމަދިއްޔާއިން ގިނަ އަހަރުތަކުގައި 200 ވަރަކަށް ކުދިން އެސްއެސްސީ އިމްތިހާނުގައި ބައިވެރިވާއިރު މުޅި ސްކޫލުން އިސްލާމް މާއްދާއިން 99 ޕަސެންޓާ ގާތް ކުރާ ވަރަށް ކޮންމެ ފަހަރަކުވެސް ކުދިން ފާސްވާތީ އެއީ އޭނާއަށް ލިބޭ ވަރަށް ބޮޑު އުފަލެކެވެ.\n"ސްކޫލްގައި ކޮށްދިން މަސައްކަތް ގަބޫލުކޮށް، އެވާހަކަ އެކުދިން ފާޅު ކުރާ އިރު މިސް ވަރަށް އުފާވޭ. ބައެއް ފަހަރު މޮކް ނިންމާފަ އަމިއްލައަށް ތަށްޓެއް ހަދާފަ، ސެޓްފިކެޓެއް ހަދާފަ ދީފާނެ. ވީމާ މަސައްކަތް ބަލައިގަތްކަން އެނގޭ. އެކަހަލަ ވަގުތުތަކުގައި ވަރަށް އުފާވޭ،" ހަލީމަތު މިސް ކިޔައިދިނެވެ.\nއަމިއްލަ ދިރިއުޅުމުގައިވެސް ނަމޫނާއެއް!\nހަލީމަތު މިސް ތައުލީމީ ދާއިރާއިން އެންމެ ފުރަތަމަ ހާސިލު ކުރީ ސެކަންޑަރީ ޓީޗިން ސެޓްފިކެޓެކެވެ. ނަމަވެސް މިހާތަނަށް މިސް ވަނީ ބެޗްލާސް އޮފް އިސްލާމިކް ޓީޗިން ވިތު އޮނާސް އާއި އިސްލާމިކް ރިވީލްޑް ނޮލެޖް އެންޑް ލީޑަޝިޕްއިން މާސްޓާސް ޑިގްރީ ފުރިހަމަކޮށްފައެވެ.\nއެ ސަނަދުތައް މިސް ހާސިލު ކުރީ ސްކޫލުގައި ކިޔަވައިދެމުން، ޓިއުޝަންވެސް ނަގައިދިނުމުގެ އިތުރުން އެކަނިވެރި މައެއްގެ ގޮތުގައި ހުއްޓުމެއްނެތި މަސައްކަތް ކުރަމުންނެވެ.\nއެގޮތުން ދަރިފުޅަށް ހަ އަހަރުވީ އިރުން ފެށިގެން އެކަނި ދަރިފުޅު ބަލަމުން، ކިޔެވުމާއި ވަޒީފާގެ ޒިންމާތައްވެސް ހަލީމަތު މިސް އަދާ ކުރަމުން ދިޔައީ ގިނަ ގުރުބާނީތަކެއް ވަމުންނެވެ. އޭގެ ތެރެއިން މިސްގެ ދިރިއުޅުމުން ކޮށާ މަށާލާފައިވާ އެކައްޗަކީ ރޭގަނޑުގެ ހަމަ ނިންޖެވެ.\nމިސް ކިޔައިދިން ގޮތުގައި އޭނާ ނިދުމުގެ ކުރިން، ކުރިއަށް އޮތް ދުވަހު ކުރާނެ ކަންތައްތައް އޮންނަނީ ވިސްނާ ރާވާފައެވެ. އަދި އާއްމު ގޮތެއްގައި މިސްގެ ދުވަސް ފެށެނީ ދަންވަރު 3:00 ނުވަތަ 3:30ހާ އިރުއެވެ. އެ ގަޑީގައި ތެދުވުމަށް ފަހު އުޅެނީ ސައި ތައްޔާރު ކުރުމާއި ނަމާދުކޮށް އަދި ދަރިފުޅު ވެސް ހޭލައްވައި، ނަމާދު ކުރުވުމަގައެވެ.\nނަމަވެސް އެދޭތެރެއިންވެސް ވަގުތެއް ވެއްޖެ ނަމަ ސްކޫލްގެ މަސައްކަތެއް ނިންމާލެވޭތޯ ބަލާނެއެވެ. އަދި ޑިގްރީ ހެދި ދުވަސްވަރު، ކޮލެޖުގެ ފިލާވަޅެއް ހެދޭތޯ މަސައްކަތް ކުރާނެއެވެ.\nއަހްމަދިއްޔާ ސްކޫލްގެ ޓީޗަރު ހަލީމަތު ރަހީމާ (ހަލީމަތު މިސް) ދަރިވަރުންނާއެކު\nޒުވާން ޓީޗަރުންނަށް ދޭ މެސެޖު: އަދުލުވެރިވެ، އިޚުލާސްތެރިވާން ވާނެ\nމުދައްރިސަކަށްވާ ހިސާބުން އެ ހަވާލުވެވެނީ އެތައް ކުދިންނެއްގެ ހައްގުތަކާއެވެ. އަދި އެ ހައްގުތައް ރައްކާތެރިކުރުމަށްޓަކައި ޓީޗަރުން އިންސާފުވެރިވެ، މަސައްކަތަށް ކަމޭ ހިތުމަކީ ކޮންމެހެންވެސް ކުރަން ޖެހޭ ކަންތައްތައްކަން ހަލީމަތު މިސް ފާހަގަކުރިއެވެ.\n"ޓީޗަރަށް ކުރެވޭ ކަމަކުން ނުވަތަ ބުނެވޭ ބަހެއްގެ ސަބަބުން ކުއްޖާ ކިޔަވަން ފޫހިވެދާނެ. ވީމާ މިސް ބުނަން އޮތީ ކުދިންނަށް ދެރަބަހެއް ނުބުނާށޭ. އަދި އެކުދިން ހިތްހަމަނުޖެހޭ އެއްޗެއް ބުނެވުނަސް ވަކިން ވާހަކަދެއްކުމުން އެކުދިން ވަރަށް ހިތްހަމަޖެހޭނެއޭ،" ހަލީމަތު މިސްގެ ތަޖުރިބާ ހިއްސާކުރިއެވެ.\nއެޑިއުކޭޝަން މިނިސްޓްރީއާއި ބެލެނިވެރިންނަށް ލަފައެއް\nހަލީމަތު މިސް ތައުލީމީ ދާއިރާއާ ގުޅުނުތާ މިހާރު 20 އަހަރު ވެފައިވާ އިރު، އެޑިއުކޭޝަން މިނިސްޓްރީން މި ދާއިރާއަށް ގެނައި އެތައް ބަދަލުތަކަކާއި އޭގެ ނަތީޖާ އޭނާއަށް ވަނީ ފެނިފައެވެ. އަދި އޭގެ ތެރޭގައި ދާއިރާއަށް އެންމެ ރަނގަޅު ނޫން ބަދަލުތައް ގެނެވިފައިވާ ކަމުގެ ކަންބޮޑުވުން ހަލީމަތު މިސް ފާޅުކުރިއެވެ.\nމިސް ދެކޭ ގޮތުގައި އެކަމަށް އޮތް ހައްލަކީ ތައުލީމާއި ދަރިވަރުންނާއި ޓީޗަރުންނާ ގުޅުން ހުރި ނިންމުންތައް ނިންމާއިރު، އެ އިސްލާހެއް ގެނައުމުގެ ކުރިން ޓީޗަރުންނާ މަޝްވަރާ ކުރުމެވެ. އަދި އެއީ އިސްލާމީ އުސޫލްތަކާ ފުށޫ ނާރާ ބަދަލުތަކަށް ހެދުމެވެ.\nއަހްމަދިއްޔާ ސްކޫލްގެ ޓީޗަރު ހަލީމަތު ރަހީމާ (ހަލީމަތު މިސް)\n"ކުދިންގެ ތެރޭގައި އުޅެވުނީމަ އަސްލު އެނގޭނީ ކުދިންގެ ހާލަތު، ކުދިންގެ ކަންތައްތައް ހުރިގޮތް. މިނިސްޓްރީން ބައެއް ފަހަރު ގެނެވޭ ބަދަލުތަކަކީ ތައުލީމީ ދާއިރާއަށް ގެނެވޭ ހެޔޮ ބަދަލުތަކެއް ނޫން. އިސްލާމީ އުސޫލުތަކާ އެއްގޮތަށް ކުދިން ބައްޓަން ކުރަން މަޝްވަރާ ކުރަންވީ،" މިސްގެ ހިޔާލުފާޅު ކުރިއެވެ.\nމީގެ އިތުރުން ދަރިން ބެލުމުގައި މައިންބަފައިން ގުޅިގެން މަސައްކަތް ކުރުމާއި، ވަރި ވިޔަސް އޭގެ އަސަރު ކުދިންނަށް ނުކުރާ ގޮތަށް ކޮންމެ ބެލެނިވެރިއަކުވެސް ޒިންމާތައް ފުރިހަމަ ކުރުުމަށް ހަލީމަތު މިސް އިލްތިމާސްކުރިއެވެ.\n"ބައެއް ފަހަރު ކުދިން ވަރަށް ހިތުގަ ޖެހިފަ ހުރޭ. ވަރަށް ދެރަވެފަ ވާހަކަތައް ކިޔާދޭ. ވީމާ އަސްލު މަންމަވެސް ނުވާނެ މަންމަ ކުއްޖާ ބަލާތީ ބައްޕައާ ކުއްޖާއާ ގުޅުން ކަނޑުވާލައިގެން ނޫނީ ބައްޕަ ގާތު ކުއްޖާ ހުރީތީ ބައްޕަ ނުވާނެ މަންމައާ ބައްދަލު ނުވެވޭ ގޮތް ހަދައިގެން. ވަރި ވިޔަސް ދެމީހުންގެ ޒިންމާއެއް ދަރިއަށްޓަކައި އަދާކުރަން ޖެހޭ ޒިންމާ އަދާ ކުރުމަކީ،" ހަލީމަތު މިސް ބުންޏެވެ.\nހަލީމަތު މިސްގެ އެ ނަސޭހަތަކީ ދަރިވަރުންނަށް ނަގައިދޭ ފިލާވަޅުތައް ފަދައިން، ބެލެނިވެރިން ދަސްކޮށް، އެއަށް ކޮންމެހެންވެސް އަމަލު ކުރަންޖެހޭ ނަސޭހަތެކެވެ. އަދި ވޭތުވެދިޔަ އަހަރުތަކުގައި މިސްގެ އެފަދަ ފިލާވަޅުތަކުން، މިސްއާ އެތައް ސަތޭކަ ދަރިވަރުންނާ ވަނީ ގުޅިފައެވެ.\nއެހެންކަމުން، ހައްވާ ޒާހިރާ މިސްގެ އަތުން ހަލީމަތު މިސްގެ އަތަށް ވާސިލުވި ތައުލީމީ ދަންމަރުން ހިތްތައް އަލިވެ، އިލްމީ ނޫރު ފަތުރަން ގަޔާވި އިތުރު ޖީލެއް މިހާރު ވަނީ އުފެދިފައެވެ.


Dhua kuranvee Yousuf fadha thari eh libumah: Gasim | Mihaaru\nގާސިމް އިބްރާހިމް ގުރުއާން ހިތުދަސް ކުރި ޔޫސުފާ މިއަދު ބައްދަލު ކުރައްވަނީ. --- ފޮޓޯ: މިހާރު\n03 ޑިސެމްބަރ 2019 - 19:39 22 comments\nޔޫސުފް ދިރިއުޅޭ ގެއަށް މިއަދު ގާސިމް ވަޑައިގެން އެ ކުއްޖާއާ ބައްދަލު ކުރައްވައި، އޭނާ ވަނީ ވިލާ ފައުންޑޭޝަންގެ ފަރާތުން ހާއްސަ ހަދިޔާއެއް ދެއްވައިފަ އެވެ. އަދި ޔޫސުފްގެ ބައްޕަ މާޒިން ހުސެއިނާއި މަންމަ އުންމުހާނީ އިބްރާހިމާ ގާސިމް ވަނީ ބައްދަލު ކުރައްވައިފަ އެވެ.\nމި ބައްދަލުކުރެއްވުމުގައި ގާސިމް ވިދާޅުވީ ކޮންމެ ދިވެހި މުސްލިމް މަންމައަކާއި ބައްޕައަކު ކީރިތި ﷲ އަށް ދެ އަތް އުފުލަންވީ ޔޫސުފް ފަދަ ތަރިއެއް މިންވަރު ކުރައްވާތޯ ކަމަށެވެ.\n"މިއަށް ވުރެ މޮޅު ވަނައެއް ނުލިބޭނެ. އެއީ ގުރުއާން ހިތުދަސް ކުރުން،" ޔޫސުފަށް ހިތްވަރު ދެއްވަމުން ގާސިމް ވިދާޅުވި އެވެ.\nވިލާ ފައުންޑޭޝަންގެ ޗެއާމަން ކަން ވެސް ކުރައްވާ ގާސިމް ވިދާޅުވި ގޮތުގައި ކޮންމެ ދިވެއްސަކު ވެސް މަސައްކަތްކުރަން ޖެހޭނީ އިސްލާމީ ރިވެތި އުސޫލުތަކުގެ މަތީގައި ފައިތިލަ ސާބިތު ކުރެވޭތޯ އެވެ. އޭގެ ފަހުގައި، ގާސިމް ވަނީ ޔޫސުފް ގުރުއާން ހިތުދަސްކުރުމަށް މަސައްކަތްކުރި ގޮތުގެ މައުލޫމާތު އޮޅުން ފިލުއްވައިފަ އެވެ.\nގާސިމް އިބްރާހިމް މިއަދު ޔޫސުފާ ބައްދަލުކޮށް ހަދިޔާ ދެއްވަނީ. --- ފޮޓޯ: މިހާރު\nގާސިމް ވިދާޅުވީ އިސްލާމް ދީން އެންމެ ބޮޑަށް ބާރު އަޅާ އެއް ކަމަކީ ކީރިތި ގުރުއާން ކިޔެވުން ކަމަށްވާ އިރު، އެ ފޮތް ހިތުދަސް ކުރަން ގަދައަޅައި މަސައްކަތްކުރަން ޖެހޭ ކަމަށެވެ. ގާސިމް ވަނީ ގުރުއާން ކިޔެވުމުގައި ދެމިހުރުމަށް ޔޫސުފްގެ ކިބައިން އެދިވަޑައިގެންފަ އެވެ.\nއަދި ޔޫސުފްގެ މަންމަ އާއި ބައްޕަގެ ބުރަ މަސައްކަތަށް ގާސިމް ޝުކުރު ދެންނެވި އެވެ.\nޔޫސުފަށް ލިބިފައި ހުރި ބައެއް ޓްރޮފީތައް\nއަމިއްލަ ޕްރީ ސްކޫލް، ދޮންދޫނީގައި ކިޔަވަމުން އަންނަ އުމުރުން ހަ އަހަރުގެ ޔޫސުފް ގުރުއާން ހިތުދަސް ކުރަން ފެށީ ބޭބީ ނާސަރީގަ އެވެ. އެ ގުރޭޑްގައި އެއް ފޮތް ހިތުދަސްކުރިއިރު ނާސަރީގައި ދެ ފޮތް ދަސްކުރި އެވެ. އެލްކޭޖީގައި ފަސް ފޮތް، އޭގެ ފަހުން މިއަހަރު ޔޫކޭޖީގައި 22 ފޮތް ހިތުދަަސްކުރި އެވެ.\nޔޫސުފް، ގުރުއާން ހިތުދަސް ކުރުމާ ގުޅިގެން ނައިބު ރައީސް ފައިސަލް ނަސީމާއި އިސްލާމިކް މިނިސްޓަރު ޑރ. އަހުމަދު ޒާހިރު އަލީ ވަނީ ބައްދަލު ކުރައްވައި ހިތްވަރު ދެއްވައިފަ އެވެ.\nޔޫސުފް ގުރުއާން ހިތުދަސްކުރި ނަމަވެސް ހާފިޒު ކަމުގެ ސަނަދު ލިބޭނީ ގުރުއާނާ ބެހޭ މަރުކަޒުގައި އޮންނަ އެކަމަށް ޚާއްސަ ކޮމެޓީއަކަށް ގުރުއާން އެއްކޮށް ކިޔައިދިނުމުންނެވެ. ޓީވީއެމުން ބޭއްވި އެންމެ އަލި ގަދަ ތަރި ޕްރޮގްރާމުން ޔޫސުފްގެ މަންމަގެ ގުރުއާން ކިޔެވުމުގެ ހުނަރު ފާހަގަވި އެވެ. ޔޫސުފް ގުރުއާން ހިތުދަސްކުރުމަށް އޭނާގެ މަންމަގެ ފަރާތުން ވަރަށް ބޮޑު ހިތްވަރެއް ލިބުނެވެ.\nއިތުރު ލިޔުންތައް ތައުލީމް މެމްބަރު ގާސިމް އިބްރާހިމް (މާމިގިލި) އިސްލާމް ޤުރުއާން\nގުރުއާން ކިޔަވައިދޭ ހިންދޫ ޒުވާނެއް


Lanka sarukaaru isthiufaa dhinumah Rajapaksa govaalavvaifi | Mihaaru\nލޯކަލް ކައުންސިލް އިންތިޚާބުގެ ކާމިޔާބީއާ ގުޅިގެން ކުރީގެ ރައީސް ރާޖަޕަކްސާ ޕާޓީގެ ސަޕޯޓަރުންނާ ބައްދަލު ކުރައްވަނީ. --ފޮޓޯ:އޭއެފްޕީ\nލަންކާ ސަރުކާރު އިސްތިއުފާ ދިނުމަށް ރާޖަޕަކްސާ ގޮވާލައްވައިފި\n13 ފެބުރުއަރީ 2018 - 11:544comments\nހޮނިހިރު ދުވަހު ބޭއްވި ލޯކަލް އިންތިޚާބުގައި ރާޖަޕަކްސާގެ އާ ޕާޓީ ސްރީ ލަންކާ ޕޮޑުޖަނާ ޕެރަމުނާ - އެސްއެލްޕީޕީ ނުވަތަ ޕީޕަލްސް ފްރަންޓް ވަނީ ތިން ބައިކުޅަ ދެބައި ކައުންސިލް ކާމިޔާބުކޮށްފަ އެވެ.\n"ސަރުކާރު ވެރިކަމުގައި ދެމިއޮތުމުގެ މޭންޑޭޓެއް މިހާރު ނެތް،" ދެހާސް ވަނަ އަހަރުގެ އިންތިޚާބުން ނާކާމިޔާބުވެވަޑައިގެންނެވި ރާޖަޕަކްސާ ވިދާޅުވި އެވެ. "އަވަސް އިންތިޚާބެއް ބޭއްވުމަށް ލަންކާގެ ރައީސް އަށް ގޮވާލަން."\nރާޖަޕަކްސާގެ ޕާޓީ ވަނީ ހުރިހާ ސަރަހައްދުތަކެއްގެ ވެސް ކައުންސިލްތައް ކާމިޔާބުކޮށްފަ އެވެ. މީގެ ތެރޭގައި ރާޖަޕަކްސާގެ ވެރިކަމުގައި، ލަންކާގެ ހަނގުރާމަ 2009 ވަނަ އަހަރު ނިމުމަކަށް ގެނައުމަށް ތަމަޅަ ޓައިގަރުން ބަލިކުރި އުތުރުގެ ހިސާބުތައް ވެސް ހިމެނެ އެވެ.\nރާޖަޕަކްސާ ވިދާޅުވީ ހޮނިހިރު ދުވަހު ބޭއްވި އިންތިޚާބަކީ ލަންކާ ސަރުކާރުން ގެންނަން ބުނި ވައުދުތަކަށް ރައްޔިތުން ދިން ޖަވާބު ކަމަށެވެ.\n"ގައުމު ބައިބައި ކުރުމާ ދެކޮޅަށް ރައްޔިތުން އެ ވަނީ ވޯޓުދީފައި،" ރާޖަޕަކްސާ ވިދާޅުވި އެވެ.\nލޯކަލް ކައުންސިލް ނަތީޖާތައް ދައްކާ ގޮތުން ރާޖަޕަކްސާގެ ޕާޓީން ވަނީ 340 ކައުންސިލްގެ ތެރޭން 225 ކައުންސިލް ކާމިޔާބު ކޮށްފަ އެވެ. ބޮޑު ވަޒީރު ރަނިލް ވިކްރަމަސިންހަގެ ޔުނައިޓެޑް ނޭޝަނަލް ޕާޓީ (ޔޫއެންޕީ) އަށް ލިބުނީ 41 ކައުންސިލެވެ. ރައީސް މައިތުރިޕާލާ ސިރިސޭނާގެ ފްރީޑަމް އެލަޔަންސް އަށް ކާމިޔާބު ކުރެވުނީ 11 ކައުންސިލެވެ.\nމިޑް-ޓާމް ޓެސްޓެއްގެ ގޮތުގައި ބެލެވުނު ލޯކަލް ކައުންސިލް އިންތިޚާބުން ވެރިކަންކުރާ ކޯލިޝަނަށް ނާކާމިޔާބުވި އިރު ރައީސް ސިރިސޭނާ އާއި ބޮޑު ވަޒީރު ރަނިލްއާ ދެމެދު ވަނީ ވަރަށް ބޮޑަށް ޚިޔާލު ތަފާތުވުން އުފެދިފަ އެވެ. ސިރިސޭނާ އާއި ރަނިލް ކެމްޕޭން ކުރައްވާފައި ވަނީ އެ ބޭފުޅުންގެ ޕާޓީތަކަށް ވަކިވަކިންނެވެ.\nމެންބަރުންނަށް ރިޝްވަތުދޭން ރާޖަޕަކްސާ އުޅުނު: ސިރިސޭނާ


Fat gina keumah hihjehenee genetics ge sababun\nފެޓް ގިނަ ކެއުމަށް ހިތްޖެހެނީ ޖެނެޓިކްސްގެ ސަބަބުން\nމިއީ އިނގިރޭސި ވިލާތުގެ، ދަ ޔުނިވާސިޓީ އޮފް ކެމްބްރިޖުގެ ތަޖުރިބާކާރުންގެ ޓީމަކުން ކުރި ދިރާސާއެއްގެ ނަތީޖާ އެވެ. މި ދިރާސާގެ ނަތީޖާ ދައްކާ ގޮތުން، ބައެއް މީހުން، ފަލަވުމުގެ ޒިންމާ ނުވަތަ ފަލަވާ ބާވަތުގެ ކެއުންތަކަށް ހިތްޖެހުމުގެ ޒިންމާ ނަގަން ޖެހެނީ އެމީހުންގެ ޖެނެޓިކްސް އެވެ.\nފަލަވާ ކަމަށް ބުނެވޭ ނުވަތަ ފަލަވުމަށް މެދުވެރިވާ ކަމަށް ބުނެވޭ މި ޖީނަށް ދީފައިވާ ނަމަކީ އެމްސީ4އާރް އެވެ. ދިރާސާގެ ތަޖުރިބާކާރުން ބުނެފައި ވަނީ މި ފަލަވާ މިންވަރަކަށް ކެއުމުގެ އާދަ އޮޅުވާލެވެނީ އުފެދުމުގައި މި ޖީންއަށް ލިބޭ ނުކުޅެދުންތެރިކަމެއްގެ ސަބަބުންނެވެ.\nއެމްސީ4އާރްގެ ނަން ދީފައިވާ ޖީން އަކީ ބަނޑުހައިވުމާއި ކެއުމުގެ ފޯރި ކޮންޓްރޯލްކޮށް ކެލޮރީސް އަންދަން ޖެހޭ ގޮތް ވެސް ކޮންޓްރޯލްކުރުމުގެ ބާރު ލިބިފައިވާ ޖީނެކެވެ. ކޮންމެ 1000 މީހެއްގެ ތެރެއިން އެކަކުގެ މި ޖީން އުފެދިގެން އަންނަނީ އޭގައި ނުކުޅެދުންތެރިކަމެއް ހުންނަ ގޮތަށް ކަމަށް ތަޖުރިބާކާރުން ބުނެ އެވެ.\nއެމްސީ4އާރް ގެ ޖީން އަކީ އޭގެ އަސްލު ސިފަ ގެއްލިފައިވާ ޖީނެއް ކަމުގައި ވަނީ ނަމަ ކެއުމުގެ މިންވަރުތައް ވަކިގޮތަކަށް ކޮންޓްރޯލްކުރުމަކީ ފަސޭހަވާނޭ ކަމެއް ނޫން ކަމަށް ސައިންސްވެރިން ބުނެ އެވެ.\nޔުނިވާސިޓީ އޮފް ކެމްބްރިޖުގެ ސައިންސްވެރިންގެ މި ދިރާސާ އާންމުކޮށްފައި ވަނީ "ނޭޗާ ކޮމިއުނިކޭޝަންސް" ޖާނަލްގަ އެވެ.


ސޫރަތުއް ނިސާގެ ތަފުސީރު – 12 – ދިވެހި ނޫސް\nHome ⁄ ދީން ⁄ ސޫރަތުއް ނިސާގެ ތަފުސީރު – 12\nސޫރަތުއް ނިސާގެ ތަފުސީރު – 12\n(حَتَّىٰ إِذَا بَلَغُوا النِّكَاحَ فَإِنْ آنَسْتُم مِّنْهُمْ رُشْدًا فَادْفَعُوا إِلَيْهِمْ أَمْوَالَهُمْ ) “ ފަހެ، (މުދަލާމެދުގައި) ބުއްދި ފުރިހަމަކަން އެއުރެންގެ ކިބައިން ތިޔަބައިމީހުންނަށް ފެނިއްޖެނަމަ، އެއުރެންގެ މުދާތައް އެއުރެންނަށް ދޭށެވެ!“\n( بَلَغُوا ) ބާލިޣްވީ ކަމަށް ބެލެވޭނީ ފަސްކަމުން ކުރެ ކަމެއް ވުމުންނެވެ. ތިންކަމެއްގައި އަންހެނުންނާއި ފިރިހެނުން ބައިވެރިވެއެވެ. އަނެއް ދެކަންތައް ޚާއްޞަވެގެންވާނީ ހަމައެކަނި އަންހެނުންނަށެވެ. އަންހެނުންނަށް ޚާއްޞަވެގެންވާ ދެކަންތަކަކީ ޙައިޟުވުމާއި ބަލިވެ އިނުމެވެ. ދެޖިންސުގެ މީހުންނަށް ޢާއްމުވެގެންވާ ކަންތައްތަކަކީ ޢުމުރުން ފަނަރަ އަހަރު ފުރުން، އިޙްތިލާމްވުން، ޢާނަތުގައި އިސްތަށި ފެޅުމެވެ.\n( بَلَغُوا النِّكَاحَ ) ކައިވެނީގެ ޢުމުރު،\nފިރިހެނަކަށްވެސް އަދި އަންހެނަކަށްވެސް، ކައިވެނި ކުރުމަށް ވަކި ޢުމުރެއް ޝަރީޢަތުގައި ކަނޑައަޅުއްވާފައެއް ނުވެއެވެ. ސޫރަތުއް ޠަލާގުގެ4ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَاللَّائِي يَئِسْنَ مِنَ الْمَحِيضِ مِنْ نِسَائِكُمْ إِنِ ارْتَبْتُمْ فَعِدَّتُهُنَّ ثَلاثَةُ أَشْهُرٍ وَاللَّائِي لَمْ يَحِضْنَ) މާނައީ: ”އަދި ތިޔަބައިމީހުންގެ އަންހެނުންކުރެ حيضން އުންމީދު ކެނޑިފައިވާމީހުންނާމެދު (އެބަހީ: عدّةއިން ކެނޑިފައިވާ އަންހެނުންނާމެދު) ތިޔަބައިމީހުން ޝައްކުކުރާނަމަ، ފަހެ، އެކަނބަލުންގެ عدّةއަކީ، އަދި حيضނުވާ މީހުންގެ عدّةއަކީވެސް ތިންމަސް ދުވަހެވެ“.\nމި އާޔަތުގެ ތަފްސީރުގައި އިމާމް ސަޢްދީ-ރަޙިމަހުﷲ- ވިދާޅުވެފައިވެއެވެ. (وَاللَّائِي لَمْ يَحِضْنَ) “ އަދި حيضނުވާ މީހުންގެ عدّةއަކީވެސް ތިންމަސް ދުވަހެވެ“ އޮތް ބަސްފުޅުގެ މުރާދަކީ ޙައިޟުގެ ޢުމުރަށް ނޭޅޭ ކުޑަކުދިންނެވެ. އަދި ޢުމުރުގައި ދުވަހަކުވެސް ޙައިޟުނުވާ ބާލިޣްވެފައިވާ އަންހެނުންނެވެ. މިފަދަ މީހުންގެ ޢިއްދާއަކީ ޙައިޟު ކެނޑިފައި ތިބޭ މީހުން ފަދައިން ތިންމަސްދުވަހެވެ“.\nޞަޙީޙުލް ބުޚާރީ އަދި މުސްލިމް ގައި އައިސްފައިވެއެވެ. ”ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ޢާއިޝާ-ރަޟިޔަﷲ ޢަންހާ- އާއި ކައިވެނި ޢަގްދު ކުރެއްވިއިރު އެކަމަނާގެ ޢުމުރުން6އަހަރެވެ. އަދި އެކަމަނާ އާއި އެކު ރޭ ކުރެއްވި އިރުގައި ޢުމުރުފުޅުން9އަހަރެވެ“.\nއިމާމް އިބްނު ގުދާމާ-ރަޙިމަހުﷲ- ވިދާޅުވިއެވެ.\n”ކުފޫ ހަމަވާ ކަމަށްވަނީ ނަމަ ޢުމުރުން ނުވައަހަރު ހަމަނުވާ އަންހެން ކުދިން ކައިވެނި ކޮށްދިނުމުގެ ޙައްގު އެކުދިންގެ ބައްޕަ އަށް ލިބިގެންވާ ކަމާއިމެދުގައި ޢިލްމުވެރިންގެ މެދުގައި ޚިލާފެއް ނެތެވެ“.\nއިމާމް އިބްނުލް މުންޛިރު -ރަޙިމަހުﷲ- ވިދާޅުވިއެވެ.\n”ކުފޫ ހަމަވާ މީހަކާނަމަ ކޮންމެ ޢުމުރެއްގެ އަންހެން ކުއްޖަކުވެސް ކައިވެނިކޮށްދިނުމުގެ ޙައްގު އެކުއްޖާގެ ބައްޕަ އަށް ލިބިގެންވާ ކަމާއިމެދުގައި ތިމަންމެން ދަންނަ ހުރިހާ ޢީލްމުވެރިން އިއްތިފާގުވެލައްވައެވެ. އެއީ އަންހެން ކުއްޖާގެ ނުރުހުމުގައި ކޮށްދެވުނު ކައިވެންޏެއް ކަމުގައިވީނަމަވެސް އެވެ“.\nނަމަވެސް މިކަމުގައި ހަނދާން ބަހައްޓަން ޖެހޭނެ ކަމަކީ ޅަޢުމުރުގައި ކައިވެނިކޮށްދޭންވާނީ އެކަމުގައި ދީނީގޮތުން ގަބޫލުކުރެވޭފަދަ މަޞްލަޙަތެއް އޮތްނަމަ އެވެ. ކުއްޖާގެ…\nޗިކަން ސޭންޑް ވިޗް\nބޮލީވުޑް އަހަރުގެ އެެންމެ ބޮޑު އޯޕަނިން ހޯދި ފިލްމަކީ “ބާގީ 3”